ഗാങ്ങിനെ വെട്ടി കാനച്ചുരിക | CPM RSS | Manorama Online\nഗാങ്ങിനെ വെട്ടി കാനച്ചുരിക\nആഴ്ചക്കുറിപ്പുകൾ∙വിമതൻ September 07, 2021 08:18 AM IST\nകാവിയെന്നു കേട്ടാൽ ഹാലിളകും, കാവി പുതച്ചാൽ കുളിരുകോരും. ഇതാണു സിപിഎം സ്റ്റൈൽ. കേന്ദ്രത്തിൽ ബിജെപിക്ക് ആദ്യമായി അധികാരം പിടിക്കാൻ വഴിയൊരുക്കിയെന്ന് ആക്ഷേപിക്കുന്നവരുണ്ടാകും. പക്ഷേ, അതൊക്കെ സിപിഎമ്മിന്റെ ചരിത്രത്തിൽനിന്ന് ഊർന്നുവീണിട്ടു കാലമെത്ര കഴിഞ്ഞു.\nസിപിഎമ്മിനെതിരെ ശബ്ദിക്കുന്ന ആരെയും ആർഎസ്എസിൽ ചേർത്തുകളയും അവർ. പണ്ടൊക്കെ മുണ്ടിനടിയിൽ ആർഎസ്എസിന്റെ കാക്കി നിക്കറെന്നു പറഞ്ഞായിരുന്നു കളിയാക്കൽ. ആർഎസ്എസുകാർ പാന്റിലേക്കു മാറിയതോടെ ആക്ഷേപത്തിന്റെ രീതി മാറി. ഇപ്പോഴത്തെ ആക്ഷേപ വചനം: ഹൃദയത്തിൽ കാവി പതാകയേന്തുന്നവർ.\nസംഘപരിവാറിന്റെ ശത്രുസ്ഥാനം കൈവിട്ടു കളഞ്ഞാൽ തീർന്നില്ലേ? എന്തു വിലകൊടുത്തും ആ സ്ഥാനത്തു തുടരാൻ ജാഗ്രത പാലിക്കുന്നതിനിടെ ഡൽഹിയിൽ നിന്നൊരു വാൾവീശൽ. അതും അന്തരാളം കീറുന്ന മട്ടിൽ. കേരളത്തിലെ പൊലീസിൽ ആർഎസ്എസ് ഗാങ് ഉണ്ടെന്നാണു കണ്ടെത്തൽ. സിപിഐ ദേശീയ നേതാവ് ആനി രാജയുടെ ഗവേഷണത്തിലാണു മുഖ്യന്റെ പൊലീസ് വകുപ്പിൽ ആർഎസ്എസ് അകംപുറം ഭരിക്കുകയാണെന്നു തെളിഞ്ഞത്. സ്വന്തം മുന്നണിയിലെ നേതാവു തന്നെ പറയുമ്പോൾ മറുപടിയുണ്ടോ സഖാവേ? ഡൽഹിയിലെ പത്രങ്ങളിൽനിന്നു മാത്രമല്ല ആനിയുടെ അറിവുകളെന്നു വാക്കിൻമുനകളി‍ൽനിന്ന് ആർക്കും മനസ്സിലാകും. കേരളമാകെ നടക്കുന്ന പൊലീസ് നെറികേടുകൾ അക്കത്തിലും അക്ഷരത്തിലും അവർ നിരത്തിവച്ചു. പൊലീസിന്റെ അഴിഞ്ഞാട്ടവും അഭിമാനത്തിനു ക്ഷതമേറ്റ സ്ത്രീത്വവുമൊക്കെ കലക്കിയെടുത്തു മുഖ്യനുനേരെ ഒഴിച്ചു. ഇതു കേട്ടതും കോൺഗ്രസാകെ ഉണർന്നു. ന്യൂനപക്ഷങ്ങൾക്കിടയിലും അസ്വാരസ്യങ്ങൾ. കിടുങ്ങിപ്പോയി മുഖ്യൻ.\nകാനം സഖാവാണു മുഖ്യന്റെ രക്ഷയ്ക്കെത്തിയത്. ആനിയുടെ അനീതികളെക്കുറിച്ചു കാനം ഡൽഹിക്കു നീട്ടിവിരിച്ചൊരു കത്തെഴുതി. അതും ദേശീയ സെക്രട്ടറി രാജയ്ക്ക്. കത്തു വായിച്ച കാനവിരോധികളായ ചിലർ അതിന്റെ രത്നച്ചുരുക്കം പറഞ്ഞു നടക്കുന്നുണ്ട്. ഭാര്യയെ നിലയ്ക്കു നിർത്തണമെന്ന മട്ടിലാണത്രേ വരികൾ. എന്തായാലും ആനി വായടച്ചു. എം.എൻ.സ്മാരകത്തിന്റെ അകത്തു പുറത്തും നിൽക്കുന്ന സിപിഐക്കാർക്കു ചെറിയൊരു വിഷമമുണ്ട്. ഈ ഘട്ടത്തിൽ വെളിയമോ ചന്ദ്രപ്പനോ ആയിരുന്നെങ്കിൽ...\nഅതുതാനല്ലയോ ഇതെന്ന് ഗ്രൂപ്പിൽ ആശങ്ക\nകേരളത്തിലെ ലക്ഷോപലക്ഷം കോൺഗ്രസ് അണികളും പതിനായിരക്കണക്കിനു ഛോട്ടാ നേതാക്കളും ആകെ കൺഫ്യൂഷനിലാണ്. രക്തഗ്രൂപ്പ് കഴിഞ്ഞാൽ പിന്നെ അവർ കേട്ടിട്ടുള്ളതു രണ്ടേരണ്ടു ഗ്രൂപ്പുകളെക്കുറിച്ചാണ്; എയും ഐയും. മറ്റു പല ഗ്രൂപ്പുകളും ഇടയ്ക്കിടെ ഇങ്ങനെ കയറിയിറങ്ങിപ്പോയെങ്കിലും കൗണ്ട് കുറഞ്ഞതിനാൽ ക്ലച്ച് പിടിച്ചില്ല. പക്ഷേ, രണ്ടാഴ്ചകൊണ്ട് എല്ലാം തെറ്റി. വായിൽക്കൊള്ളാത്ത പേരുകളെല്ലാം പഠിച്ചുവച്ചതു വെറുതെയായി.\nതുടർച്ചയായ പൊട്ടിത്തെറികൾക്കു ശേഷം രമേശ് ചെന്നിത്തല എ ഗ്രൂപ്പിലും ഉമ്മൻ ചാണ്ടി ഐ ഗ്രൂപ്പിലും എത്തിയെന്നു വരെ ആരെങ്കിലും കരുതിയാൽ അവരെ കുറ്റം പറയാൻ പറ്റില്ല. കോൺഗ്രസ് പൊട്ടിത്തെറിച്ചത് എന്ന വിഭവം വരെ ഹോട്ടലുകളിൽ എത്തിയിരിക്കുകയാണ്. കോട്ടയം ഡിസിസി പ്രസിഡന്റിനെ വാഴിച്ച ചടങ്ങിൽ ഉമ്മൻ ചാണ്ടിയെ വാഴ്ത്തിയ രമേശ് ചെന്നിത്തലയുടെ പ്രസംഗം കേട്ട് ഐ ഗ്രൂപ്പ് അണികൾ അന്തം വിട്ടു. നമ്മൾ ഐ ഗ്രൂപ്പിലോ എ ഗ്രൂപ്പിലോ എന്നാണ് അവരുടെ സംശയം. പിന്നാലെ, ഉമ്മൻ ചാണ്ടിയെ പുകഴ്ത്തിയ ചെന്നിത്തലയെ വിമർശിച്ചു ടെലിവിഷൻ സിദ്ദീഖിന്റെ പ്രസ്താവന വന്നു. അപ്പോൾ സിദ്ദീഖ് ഗ്രൂപ്പ് വിട്ടോ എന്നായി എ ഗ്രൂപ്പിന്റെ ആശങ്ക.\nചാണ്ടിയെ പിന്താങ്ങി ബെന്നി ഇറങ്ങിയതോടെ ഹാജർ ബുക്കിൽനിന്നു പണ്ടുവെട്ടിയ ആ പേര് വീണ്ടും എ ഗ്രൂപ്പ് എഴുതിച്ചേർത്തു. തിരുവഞ്ചൂരിന്റെ പേര് വെട്ടണോ വേണ്ടയോ എന്ന ആലോചന നടക്കുന്നതേയുള്ളൂ. തള്ളിക്കയറ്റം കാരണം എ ഗ്രൂപ്പിന്റെയും ഐ ഗ്രൂപ്പിന്റെയും ഹാജർ ബുക്കിൽ പേജുകൾ തികയാത്ത ഒരു കാലമുണ്ടായിരുന്നു. അതൊക്കെ ഒരു കാലം. ഇന്നിപ്പോൾ എ ഗ്രൂപ്പിൽ ചാണ്ടിയും കെസിയും ഹസനും തമ്പാനൂർ രവിയും ഐ ഗ്രൂപ്പിൽ ചെന്നിത്തലയും വാഴയ്ക്കനും ശിവകുമാറും മാത്രമേ പ്രസന്റുള്ളൂ. ഇതിൽ തന്നെ എഴുന്നേറ്റുനിന്നു പ്രസന്റ് സാർ എന്നു ഗ്രൂപ്പ് അംഗങ്ങൾ മുഴുവൻ കേൾക്കുമാറുച്ചത്തിൽ പറയാൻ എത്ര പേരുണ്ടെന്നു ഹാജർ വിളിച്ചാലേ വ്യക്തമാകൂ. അതിനാൽ കുറെ നാളായി ഹാജർ വിളിയില്ല. എവിടെ ചേക്കേറണം എന്നറിയാതെ നിലാവത്ത് അഴിച്ചുവിട്ട കോഴികളെപ്പോലെ അങ്ങനെ അലഞ്ഞു നടക്കുന്ന രണ്ടാംനിര നേതാക്കളുടെ കാര്യമാണു കഷ്ടം. അവരുടെ കൺഫ്യൂഷൻ തീർക്കാൻ ഹൈക്കമാൻഡ് പുതിയ ഗ്രൂപ്പ് പട്ടിക ഉടൻ പ്രസിദ്ധീകരിക്കണം.\nനിശ്ശബ്ദതയാണു സാർ, ഞങ്ങളുടെ അച്ചടക്കം\nകേരളത്തിൽ അടിമുടി അച്ചടക്കമുള്ള ഏക പാർട്ടി ഏതെന്നു ചോദിച്ചാൽ ഏതു കുട്ടിയും കണ്ണുമടച്ച് ഉത്തരം തരും. അതു ഭാരതീയ ജനതാ പാർട്ടിയാകുന്നു. ആ പാർട്ടിയെക്കുറിച്ചു കേരളത്തിൽ ആരെങ്കിലും കേട്ടിട്ടു തന്നെ മാസങ്ങളായി. അച്ചടക്കമായാൽ ഇങ്ങനെ വേണം. ഇതുപോലെ ‘മ്യൂട്ട്’ ആയി അടങ്ങിയിരിക്കാൻ കോൺഗ്രസിനും സിപിഎമ്മിനും കഴിയാത്തതെന്താണ്? നേതൃമാറ്റത്തിന്റെയും ഗ്രൂപ്പില്ലാതാക്കാനുള്ള വൃഥാവ്യായാമത്തിന്റെയും പേരിൽ കോൺഗ്രസിൽ അരങ്ങേറുന്ന കലാപങ്ങൾ ബിജെപിയിലുണ്ടോ? ഇല്ല. തിരഞ്ഞെടുപ്പിൽ വോട്ടു കുറഞ്ഞു പോയതിന്റെ പേരിൽ ജി.സുധാകരനെപ്പോലുള്ള കവികൾക്കെതിരെപോലും വാളോങ്ങിയ സിപിഎം ശൈലി ബിജെപി കൈക്കൊള്ളുന്നുണ്ടോ? ഇല്ലേയില്ല.\nഇങ്ങനെ അടങ്ങിയിരിക്കുന്നുണ്ടെങ്കിലും ഇടപെടേണ്ട വിഷയങ്ങളിൽ ഒന്നും ബിജെപി ഇടപെടാതിരുന്നിട്ടേയില്ല. കോൺഗ്രസിൽനിന്നു പ്രശാന്ത് ഭൂഷണെക്കാൾ പ്രശസ്തനായ ഒരു പി.എസ്.പ്രശാന്ത് പുറത്തായി എന്നു കേട്ട് അങ്ങോട്ടുപോയി നോക്കിയിരുന്നു. പ്രശാന്തിനെ പാർട്ടിയിലേക്ക് ആനയിക്കുമ്പോൾ അണിയിക്കാൻ കാവി ഷാൾ വരെ വാങ്ങി വച്ചു. അപ്പോഴാണറിയുന്നത് ഹൈക്കമാൻഡിലേക്കു പ്രശാന്ത് ഒരു കത്തയച്ചിട്ടുണ്ടത്രേ. യഥാർഥ ഹൈക്കമാൻഡ് ആയി അറിയപ്പെടുന്ന വേണുഗോപാൽ ബിജെപി ഏജന്റാണെന്നാണു കത്തിൽ. ബിജെപി എജന്റിനെതിരെ കത്തെഴുതിയയാളെ എങ്ങനെ ബിജെപിയിൽ എടുക്കും. അതുകൊണ്ട് ആ ഷാൾ മടക്കിവച്ചു.\nകോൺഗ്രസിനോടു ഗുഡ്ബൈ പറഞ്ഞ മറ്റു ചിലരെയും ഷാളുമായിപ്പോയി കണ്ടെങ്കിലും എൻസിപിയിൽ ഒന്നുപോയി നോക്കട്ടെ, എന്നിട്ടും പറയാം എന്ന നിലപാടിലാണ് അവർ. കഷ്ടം. മഴ പെയ്താൽ ഒന്ന് ഒതുങ്ങി നിൽക്കാൻപോലും ആരും ഇപ്പോൾ വരുന്നില്ല. ആർക്കും എപ്പോഴും കയറിച്ചെല്ലാവുന്ന തറവാടായിരുന്നു തിരുവനന്തപുരത്തെ മാരാർജി ഭവൻ. അതു പൊളിച്ചുമാറ്റി പുതിയ കെട്ടിടം പണി തുടങ്ങിയതാണ്. ഇതുവരെ തീർന്നിട്ടില്ല. നിയമസഭാ തിരഞ്ഞെടുപ്പിൽ ബിജെപി തന്നെ തീർന്ന നിലയ്ക്ക് ഇനി ആ പണി തീർക്കേണ്ടതുണ്ടോ എന്ന സന്ദേഹം കേന്ദ്രം ഉന്നയിച്ചിട്ടുണ്ട്. കെട്ടിടം ഒന്നാകെ സിപിഎമ്മിനോ മറ്റോ കൊടുത്താൽ നല്ല വില കിട്ടുമെന്നും നിർദേശമുണ്ട്. മുഖ്യമന്ത്രിക്കായി പ്രത്യേക ഓഫിസും അവിടെ പണിയുന്ന നിലയ്ക്കു പ്രത്യേകിച്ചും. അല്ലെങ്കിലും കച്ചവടത്തിൽ നമ്മളാണല്ലോ ബെസ്റ്റ്.\nപക്ഷേ, കോൺഗ്രസുകാർ ഒന്നു മനസ്സിലാക്കേണ്ടതുണ്ട്. കോൺഗ്രസിൽ ഗ്രൂപ്പുകളെ ഒതുക്കുന്നെന്നും ഗ്രൂപ്പുകൾ ഇല്ലാതാകുന്നെന്നും പരിതപിച്ച് പുറത്തു പോകാൻ നിൽക്കുന്ന നേതാക്കൾ ബിജെപി എന്താണെന്ന് ആദ്യം പഠിക്കണം. പറഞ്ഞു തരാം. മുരൾജി സുരുജി ഗ്രൂപ്പ്, പികെകെ ഗ്രൂപ്പ്, പിള്ള ഗ്രൂപ്പ്, കുമ്മനം ഗ്രൂപ്പ്, ശോഭാ ഗ്രൂപ്പ്. ആർഎസ്എസ് അനുഗൃഹീത നേതാക്കളുടെ ഗ്രൂപ്പ് വേറെ. ഇവിടെ ഓരോ നേതാവും ഓരോ ഗ്രൂപ്പാകുന്നു. തിരഞ്ഞെടുപ്പിൽ മത്സരിച്ചാൽ മതി. ജയിക്കണമെന്നേയില്ല. ചെലവിനുള്ള പണം കുഴൽ വഴിയും ഹെലികോപ്റ്റർ വഴിയും വന്നിറങ്ങും. എതിർ സ്ഥാനാർഥികളെ ജയിപ്പിക്കുക എന്നതാണു പ്രധാന കടമ. അതിൽ മാത്രം വീഴ്ച വരുത്തരുത്.\nകോൺഗ്രസും ആർഎസ്പിയും പ്രശ്നങ്ങൾ പറഞ്ഞു തീർത്തു.\nഭാവിയിൽ എന്തു സംഭവിക്കുമെന്നു പറയാനാകില്ലെന്ന് എൻ.കെ.പ്രേമചന്ദ്രൻ പറഞ്ഞിട്ടുണ്ടല്ലോ.


അനാഥരില്ലാത്ത ലോകം ജ്യോതിയുടെ സ്വപ്നം\n'ലോകം അറിയുന്ന ഫുട്ബോള് കളിക്കാരനാകാനല്ലേ നിന്റെ ആഗ്രഹം?'' എന്ന് ചോദിക്കുന്ന മജീദിനോട് കളിക്കിടയില് പരിക്കുപറ്റി നിരാശനായി കിടക്കുന്ന സുഡാനി പറയുന്ന ഒരു മറുപടിയുണ്ട്.\n''ലോകം അറിയുന്ന നല്ല കളിക്കാരനാകാനല്ല ഞാന് ആഗ്രഹിക്കുന്നത്; നല്ല ഒരു ലോകം വരുവാനാണ്. കുറച്ചു കൂടി സുന്ദരമായ ഒരു ലോകം..''\nഈയിടെ ചര്‍ച്ചയായ സുഡാനി ഫ്രം നൈജീരിയ എന്ന സിനിമയിലേതാണ് ഈ രംഗം.\nനല്ല ഒരു ലോകം ഉണ്ടാവുക എന്നത് ഒരു പക്ഷെ എല്ലാവരുടേയും സ്വപ്നം ആകാം.\nപക്ഷെ അതിനായി ഓരോരുത്തരും എന്തു ചെയ്തു എന്ന് സ്വയം പരിശോധിച്ചാല് കൂടുതല്‍പേരും നിരാശരാകേണ്ടിവരും..\nചെയ്യാമായിരുന്ന കാര്യങ്ങള് പോലും ചെയ്യാന് കഴിഞ്ഞില്ലല്ലോ എന്ന നിരാശ. പക്ഷെ നല്ല ലോകത്തെ സ്വപ്നം കാണുക മാത്രമല്ല അതിനുവേണ്ടി കഴിയാവുന്നതെല്ലാം ചെയ്യുന്ന ഒത്തിരിപേരുണ്ട്.\nഅതിലൊരാളാണ് അരൂരിലെ ജ്യോതി ലക്ഷ്മി. അച്ഛനമ്മമാര് ഉണ്ടായിട്ടും അവരുടെ സ്നേഹമോ സംരക്ഷണമോ ലഭിക്കാതെ ഒരു പക്ഷെ അവര് ആരെന്നുപോലുമറിയാതെ ജീവിച്ച മൂന്നു കുട്ടികളുടെ അമ്മയാണിന്നവര്.\nഅനാഥരില്ലാത്ത ലോകത്തെ സ്വപ്നം കണ്ട ടീച്ചര്‍ക്ക് ലോകത്തെ മാറ്റിമറിക്കാനൊന്നും കഴിഞ്ഞില്ലെങ്കിലും അനിശ്ചിത്വത്തിന്റെ ഇരുള് നിറഞ്ഞ മൂന്നു കുഞ്ഞു ജീവിതങ്ങളുടെ ഉള്ളില് സ്നേഹത്തിന്റെ വെളിച്ചമായി തിളങ്ങുകയാണ് ആലപ്പുഴ സെന്റ് ജോസഫ്സ് കോളെജിലെ മലയാളം അധ്യാപിക കൂടിയായ ഈ നന്മ വിളക്ക്.\nപ്രസവിക്കാന് കഴിഞ്ഞില്ലെങ്കിലും മൂന്നു പൊന്നോമനകളെ പോറ്റിവളര്‍ത്താന് ഭാഗ്യം ലഭിച്ചതിന്റെ നിര്‍വൃതി അനുഭവിക്കുകയാണവര്.\nസംസ്ഥാന സാമൂഹിക ക്ഷേമ വകുപ്പിന്റെ പോറ്റിവളര്‍ത്തല് പദ്ധതി പ്രകാരം ഒരുവര്‍ഷം മുമ്പാണ് ടീച്ചറും ഭര്‍ത്താവ് സണ്ണിയും ചേര്‍ന്ന് തിരുവനന്തപുരം ശിശുക്ഷേമ സമിതിയില് നിന്ന് സഹോദരങ്ങളായ ആണ്‍കുട്ടിയെയും പെണ്‍കുട്ടിയെയും ഏറ്റെടുത്ത് വീട്ടിലേക്ക് കൂട്ടിക്കൊണ്ടുവന്നത്. അച്ഛനമ്മമാര് ആരെന്നോ നാട് എവിടെയെന്നോ ഭാഷ ഏതെന്നോ അറിയാത്ത കുട്ടികളെ പോലീസ് തിരുവനന്തപുരത്തെ വനിത ശിശുവികസന സമിതിയില് ഏല്‍പ്പിക്കുകയായിരുന്നു.\nവിവാഹിതരായിട്ടും കുട്ടികള് ഇല്ലാതെ വര്‍ഷങ്ങള് കടന്നുപോയപ്പോളാണ് സര്‍ക്കാര് പദ്ധതി പ്രകാരം ഏതെങ്കിലും ശിശുപരിപാലന കേന്ദ്രത്തില് നിന്ന് നിയമപ്രകാരം കുട്ടികളെ ദത്തെടുത്താലോ എന്ന് ദമ്പതികള് ആലോചിച്ചത്.\nരണ്ടുപേരും ജോലിക്കാരായതിനാല് ഒരു കുട്ടിയെ മാത്രം ദത്തെടുത്താല് സൗകര്യങ്ങള് ലഭിക്കുമെങ്കിലും ശിശുകേന്ദ്രത്തില് അനുഭവിക്കുന്നതിനെക്കാള് ഒറ്റപ്പെടല് കുട്ടി അനുഭവിച്ചേക്കുമെന്ന ആശങ്ക മൂലമാണ് രണ്ട് കുട്ടികളെ ഒരുമിച്ച് മക്കളായി സ്വീകരിക്കാമെന്ന് തീരുമാനിച്ചത്.\nഒരമ്മ പ്രസവിച്ച കുട്ടികളെ തന്നെ മക്കളായി കിട്ടിയത് ഭാഗ്യമായെന്ന് നിറചിരിയോടെ ടീച്ചര് പറയുന്നു. കുട്ടികളില്ലാത്തതിന്റെ വിഷമങ്ങളൊന്നും ഇല്ലായിരുന്നെങ്കിലും രണ്ടുമക്കളെ ഒരുമിച്ച് കിട്ടിയതോടെ അവരെ പിരിയാനാവാത്ത വിധം ഹൃദയത്തോട് ചേര്‍ത്തുവയ്ക്കുകയാണ് ഈ മാതാപിതാക്കള്. അപരിചിതത്വത്തിന്റെ പകപ്പില് കുട്ടികള് ആന്റിയെന്നും അങ്കിളെന്നുമാണ് ആദ്യം വിളിച്ചത്. പിന്നീടെപ്പോളോ അവര് അമ്മയെന്നും അച്ഛനെന്നും വിളിക്കാന് തുടങ്ങി.\nഅതോടെ വീട്ടില് സ്‌നേഹത്തിന്റെയും സന്തോഷത്തിന്റെയും വെളിച്ചം നിറഞ്ഞു. ഇതര സംസ്ഥാനങ്ങളില് നിന്നുള്ള കുട്ടികളാണെങ്കിലും കുട്ടികള് രണ്ടുപേരും നന്നായി മലയാളം സംസാരിക്കും. ഇപ്പോള് ഗവണ്മെന്റ് സ്‌കൂളില് രണ്ടാം ക്ലാസിലും മൂന്നാം ക്ലാസിലുമായി പഠിക്കുകയാണ് ഇരുവരും.\nനല്ല ഭക്ഷണവും ഉടുപ്പും സ്‌കൂളുമൊക്കെ കിട്ടിയിട്ടും ഇളയ ആണ്‍കുട്ടിയില് കണ്ട വിഷാദം ജ്യോതി ടീച്ചറിനെ വിഷമിപ്പിച്ചു. അതിന്റെ കാരണം തിരക്കിയപ്പോളാണ് ശിശുഭവനില് ഏറെ ഇഷ്ടമുണ്ടായിരുന്ന സമപ്രായക്കാരനായ കൂട്ടുകാരനെക്കുറിച്ച് കുട്ടി പറഞ്ഞത്.\nഅരക്ഷിതാവസ്ഥയിലും സ്‌നേഹത്തിന്റെ അദൃശ്യമായ കരങ്ങളാല് പരസ്പരം ചേര്‍ത്തുപിടിച്ചവനെ എന്നെന്നേയ്ക്കുമായി നഷ്ടപ്പെട്ടു എന്ന തോന്നലാണ് മകനെ വിഷാദത്തിലാക്കിയതെന്ന് അമ്മ തിരിച്ചറിഞ്ഞു. മക്കള്‍ക്കു സന്തോഷം നല്‍കാന് കഴിയുന്നില്ലെങ്കില് പിന്നെ അവര്‍ക്ക് മറ്റെന്തു നല്‍കിയിട്ട് എന്തുകാര്യം എന്നറിയാവുന്ന ടീച്ചറും ഭര്‍ത്താവും കഴിഞ്ഞയാഴ്ച ശിശുവികസന സമിതിയില് എത്തി മകന്റെ ഉറ്റകൂട്ടുകാരനെയും സ്വന്തം മകനായി പോറ്റിവളര്‍ത്തല് നിയമപ്രകാരം തന്നെ ഏറ്റെടുത്തു.\nഇതോടെ മക്കളുടെ കളിചിരികളുടെ പൂര്‍ണതയുള്ള വീട്ടില് ആനന്ദ നിറവിലാണ് ടീച്ചറും ഭര്‍ത്താവും.\nകുട്ടിക്കാലത്തു തന്നെ അനാഥരില്ലാത്ത ലോകത്തെക്കുറിച്ച് ചിന്തിക്കുകയും അത്തരമൊരു ലോകത്തിന്റെ പിറവിക്കായി എന്തെങ്കിലും ചെയ്യാന് ആഗ്രഹിക്കുകയും ചെയ്തിരുന്നു ജ്യോതി ലക്ഷ്മി. ശാസ്ത്ര സാഹിത്യ പരിഷത്തിന്റെയും പരിസ്ഥിതി സംഘടനകളുടെയും പ്രവര്‍ത്തക കൂടിയായ ജ്യോതി പഠനകാലത്ത് തന്നെ പ്രകൃതിയേയും ജീവജാലങ്ങളെയും ഇതര മനുഷ്യരേയും കൂടെപ്പിറപ്പുകളായാണ് കണ്ടിരുന്നത്.\nമലയാള സാഹിത്യത്തില് ബിരുദാനന്തര ബിരുദവും ഉറുബിന്റെ സ്ത്രീത്വ ദര്‍ശനം എന്ന വിഷയത്തില് ഡോക്ടറേറ്റും നേടിയ ജ്യോതിയുടെ തിസീസ് സാഹിത്യ അക്കാദമി പുസ്തകമാക്കിയിട്ടുണ്ട്. പരിസ്ഥിതിയും സാംസ്‌കാരിക സ്വത്വവും കേരളത്തിലെ നാടോടി സംസ്‌കാരത്തില്, സ്‌ത്രൈണ സര്‍ഗാത്മകത എഴുത്തും എഴുത്തുകാരികളും എന്നീ പുസ്തകങ്ങള് എഡിറ്റു ചെയ്തിട്ടുണ്ട്. പ്രസാധകനും പരിസ്ഥിതി പ്രവര്‍ത്തകനുമായ സണ്ണിയെ പ്രണയ യുദ്ധത്തിലൂടെയാണ് യാഥാസ്ഥിതിക കുടുംബത്തിലെ അംഗമായ ജ്യോതിലക്ഷ്മി സ്വന്തമാക്കിയത്. യാത്രകളും കോളേജ് അധ്യാപനവും എഴുത്തും, ഭാഷാ ഗവേഷണവും, പ്രകൃതി പരിപാലനവും നിറഞ്ഞ ജീവിതത്തിലേക്ക് മൂന്നു കുട്ടികളും കൂടി കടന്നുവന്നതോടെ ഉത്തരവാദിത്ത ബോധവും കൂടിയെന്ന് ടീച്ചറമ്മ പറയുന്നു.\nഎവിടെയൊക്കെയോ വളരേണ്ട മൂന്നു കുട്ടികളുടെ രക്ഷാകര്‍ത്തൃത്വം സന്തോഷ പൂര്‍വം ഏറ്റെടുത്ത ജ്യോതി ടീച്ചറെ അദ്ഭുതാദരങ്ങളോടെയാണ് നാട്ടുകാരും കൂട്ടുകാരും സഹപ്രവര്‍ത്തകരും നോക്കിക്കാണുന്നത്. ചിലര് ഭാവിയിലുണ്ടായേക്കാവുന്ന പ്രശ്‌നങ്ങള് ചൂണ്ടിക്കാട്ടി ഉപദേശിക്കാനും മടിച്ചില്ല.\nപക്ഷെ ഭാവിയില് എന്തുപ്രശ്‌നം ഉണ്ടായാലും മക്കള് അംഗീകരിക്കുന്ന കാലത്തോളം അവരുടെ അമ്മയും അച്ഛനുമായിരിക്കുന്നതു തന്നെയാണ് സ്ന്തോഷമെന്ന്് ഇരുവരും പറയുന്നു.\nഅച്ഛനമ്മമാര് പ്രത്യക്ഷത്തില് ഇല്ലെങ്കിലും അവര് എവിടെയോ ജീവിച്ചിരിപ്പുണ്ടാകുമെന്ന് ടീച്ചര്‍ക്കറിയാം. അവര് എന്നെങ്കിലും മക്കളെ അവകാശപ്പെട്ടു വന്നാല് നിയമം അനുസരിച്ച് വിട്ടുകൊടുക്കണം. തല്‍ക്കാലം ഒരുവര്‍ഷത്തേക്കു മാത്രമാണ് കുട്ടികളുടെ രക്ഷാകര്‍ത്തൃത്വം സര്‍ക്കാര് ഏല്‍പ്പിച്ചിട്ടുള്ളത്. അഞ്ചുവര്‍ഷം വരെ ഈ രീതി തുടരും. അതിനുശേഷം വേണമെങ്കില് ദത്തിലേക്കു നീങ്ങാം.\nപോറ്റി വളര്‍ത്തല് പദ്ധതി യാഥാര്‍ത്ഥത്തില് കുട്ടികള് കുട്ടികള് ഉള്ളവര്‍ക്കു വേണ്ടിയുള്ളതാണ്. ആരോരുമില്ലാതെ കഷ്ടപ്പെടുന്ന നൂറുകണക്കിനു കുട്ടികള് നമുക്ക് ചുറ്റുമുണ്ട്. അവര്‍ക്ക് താല്‍ക്കാലികമായെങ്കിലും താങ്ങും തണലുമാകാന് കഴിയുമെങ്കില് അതില്‍പരം പുണ്യം വേറെയെന്താണുള്ളത്.\nഓരോ ദിവസവും മനുഷ്യര് എത്രയോ ഭക്ഷണം പാഴാക്കി കളയുന്നു! ആയിരക്കണക്കനു കുഞ്ഞുങ്ങള് പട്ടിണികിടക്കുന്ന ലോകത്താണ് ഇത് സംഭവിക്കുന്നത്. ഒരു കുഞ്ഞുവയറിനെയെങ്കിലും ഊട്ടാന് അവസരമുണ്ടായാല് അതാകും നമ്മുടെ ജീവിതത്തിന്റെ സാഫല്യം. അതൊരു സാമൂഹിക ഉത്തരവാദിത്വമാണ്.\nആരും അറിഞ്ഞുകൊണ്ടല്ല അനാഥരാകുന്നത്. അങ്ങിനെ സംഭവിച്ചുപോകുന്നതാണ്. പഴയ കാലത്തേക്കുറിച്ചൊന്നും മക്കള് സംസാരിക്കാറില്ല. മികച്ച വിദ്യാഭ്യാസവും സൗകര്യങ്ങളും നല്‍കി അവരെ നല്ല രീതിയില് വളര്‍ത്തണം.\nപറ്റുന്ന രീതിയില് ഇനിയും കുട്ടികളെ ഏറ്റെടുക്കുമെന്നും ടീച്ചര് ആഗ്രഹിക്കുന്നു. ഇവര് ഇനിമേല് അനാഥരല്ല; എല്ലാവരും പരസ്പരം ചേര്‍ത്തു പിടിച്ചാല് ആരും ഈ ലോകത്തില് അനാഥരാകില്ല; കുറച്ചുകൂടി സുന്ദരമായ ലോകത്തെ സ്വപ്നം കാണുന്ന ടീച്ചര് ആ പ്രതീക്ഷ പങ്കുവെയ്ക്കുന്നു.\n-by രമേശ് അരൂര്.


PC George mla announces support for udf candidate Mani C Kappan in pala constituency | ഒരു സീറ്റില് മാത്രം യുഡിഎഫിന് പിന്തുണ പ്രഖ്യാപിച്ച് പിസി ജോര്‍ജ്; ബിജെപി 10 സീറ്റില് വരെ ജയിക്കും - Malayalam Oneindia\nkerala assembly election 2021 pc george poonjar kottayam kerala congress mani c kappan udf bjp പിസി ജോര്‍ജ് കേരള കോണ്‍ഗ്രസ് പൂഞ്ഞാര് പാലാ ജോസ് കെ മാണി politics\nകോട്ടയം: നിയമസഭ തിരഞ്ഞെടുപ്പിന് മുന്നോടിയായ ഒരു മുന്നണിയുടേയും ഭാഗമാവാന് കഴിയാതെ വന്നതോടെ പൂഞ്ഞാറില് ഒറ്റക്ക് മത്സരിക്കാന് തീരുമാനിച്ചിരിക്കുകയാണ് പിസി ജോര്‍ജ്. യുഡിഎഫിന് പിന്നാലെ എന്‍ഡിഎ പ്രവേശന സാധ്യതകളും അടഞ്ഞതോടെയാണ് 2016 ലേതിന് സമാനമായ അങ്കത്തിലേക്ക് പിസി ജോര്‍ജ് ഇറങ്ങിത്തിരിക്കുന്നത്. എന്നാല് അന്ന് തന്‍റെ കൂടെയുണ്ടായ മുസ്ലിം ന്യൂന പക്ഷങ്ങള്‍ക്ക് ഇന്ന് വലിയ അകല്‍ച്ചയുണ്ടായിട്ടുണ്ട് എന്നതാണ് പിസി ജോര്‍ജിനേയും ജനപക്ഷത്തേയും അലട്ടുന്ന പ്രധാന പ്രശ്നം. കഴിഞ്ഞ തവണ പിന്തുണച്ച എസ്ഡിപിഐ പോലുള്ള കക്ഷികള് ഇത്തവണ പിസി ജോര്‍ജിന്‍റെ വലിയ വിമര്‍ശകരുമാണ് ഇപ്പോള്. ഈ സാഹചര്യത്തില് പൂഞ്ഞാറില് ഇത്തവണ വിജയിക്കുക എന്നത് പിസി ജോര്‍ജിന് മുന്നില് വളരെ വെല്ലുവിളി നിറഞ്ഞ കാര്യമാണ്.\nയുഡിഎഫ് പ്രവേശനത്തിനായിരുന്നു പിസി ജോര്‍ജ് തുടക്കം മുതല് ശ്രമിച്ചത്. ഒരു ഘട്ടത്തില് അദ്ദേഹം ഉടന് തന്നെ യുഡിഎഫിന്‍റെ ഭാഗവമാവും എന്ന അഭ്യൂഹങ്ങല് വരെ ഉണ്ടായി. രമേശ് ചെന്നിത്തല ഉള്‍പ്പടേയുള്ള മുതിര്‍ന്ന നേതാക്കളുമായി മുന്നണി പ്രവേശനം സംബന്ധിച്ച് പിസി ജോര്‍ജ് ചര്‍ച്ച നടത്തുകയും ചെയ്തിരുന്നു. എന്നാല് എ ഗ്രൂപ്പ് വലിയ താല്‍പര്യം എടുക്കാത്തതും പ്രാദേശിക ഘടകത്തിന്‍റെ ശക്തമായ എതിര്‍പ്പും പരിഗണിച്ച് ജോര്‍ജിനെ മുന്നണിയില് എടുക്കേണ്ടതില്ലെന്ന് കോണ്‍ഗ്രസ് തീരുമാനിക്കുകയായിരുന്നു\n#KLElection2021 പൂഞ്ഞാറിൽ സഹായിച്ചാൽ തിരിച്ചും സഹായം, ഒറ്റയ്ക്ക് അങ്കത്തിനിറങ്ങാൻ വീണ്ടും പി സി\nഎന്‍ഡിഎയും പിസി ജോര്‍ജും\nയുഡിഎഫ് പ്രവേശന സാധ്യത അടഞ്ഞതോടെയാണ് പിസി ജോര്‍ജ് എന്‍ഡിഎയിലേക്ക് തിരികെ പോവാനുള്ള നീക്കം ആരംഭിച്ചത്. തൃശൂരിലും കോട്ടയത്തും വെച്ച് ചര്‍ച്ചകള് നടന്നതായി റിപ്പോര്‍ട്ടുകള് പുറത്ത് വന്നു. പിസി ജോര്‍ജുമായി ചര്‍ച്ച നടത്തിയ കാര്യം കെ സുരേന്ദ്രന് സ്ഥിരീകരിക്കുകയും ചെയ്തു. എന്നാല് മുന്നണി പ്രവേശനത്തിന്‍റെ കാര്യത്തില് തീരുമാനം ഉണ്ടായില്ല. ഇതോടെയാണ് പൂഞ്ഞാറില് തനിച്ച് മത്സരിക്കാന് പിസി ജോര്‍ജും ജനപക്ഷവും തീരുമാനിക്കുന്നത്.\nനേരത്തെ പൂഞ്ഞാറിന് പുറമെ മറ്റേതെങ്കിലും ഒരു സീറ്റില് കൂടി ജനപക്ഷം മത്സരിക്കുമെന്ന അഭ്യൂഹം ഉണ്ടായിരുന്നെങ്കിലും ഇത്തവണ പൂഞ്ഞാറില് മാത്രമേ മത്സരിക്കുന്നുള്ളുവെന്നാണ് പിസി ജോര്‍ജ് വ്യക്തമാക്കുന്നത്. പിസി ജോര്‍ജിന്‍റെ സ്ഥാനാര്‍ത്ഥിത്വം ജനപക്ഷം ഔദ്യോഗികമായി പ്രഖ്യാപിക്കുകയും ചെയ്തു. ആരുമായും സഖ്യമില്ലെങ്കിലും ആരുടേയും പിന്തുണയും പൂഞ്ഞാറില് സ്വീകരിക്കുമെന്നാണ് അദ്ദേഹം വ്യക്തമാക്കുന്നത്.\nമാണി സി കാപ്പന് പിന്തുണ\nപൂഞ്ഞാറില് ജനപക്ഷത്തെ സഹായിക്കുന്നവരെ മറ്റ് മണ്ഡലങ്ങളില് തിരിച്ചും സഹായിക്കും എന്നതാണ് പാര്‍ട്ടി നയം എന്നും ജനപക്ഷം സംസ്ഥാന നേതൃയോഗത്തിന് ശേഷം പിസി ജോര്‍ജ് പറഞ്ഞു. പാലായില് മാണി സി കാപ്പന് പിന്തുണ നല്‍കാനാണ് തീരുമാനം. യുഡിഎഫിനുള്ള പിന്തുയായി ഇതിനെ കണക്കാക്കേണ്ടതില്ല. ജോസ് കെ മാണിയെ തോല്‍പ്പിക്കേണ്ടതിനാലും കാപ്പന് പാവമായതിനാലുമാണ് ഈ പിന്തുണയെന്നാണ് പിസി ജോര്‍ജിന്‍റെ വാദം.\nപാലായില് കാപ്പനെ പിന്തുണയ്ക്കാനുള്ള ജോര്‍ജിന്‍റെ തീരുമാനം യുഡിഎഫിന് കിട്ടിയ ബോണസാണ്. പൂഞ്ഞാര് കഴിഞ്ഞാല് പിസി ജോര്‍ജിന്‍റെ ജനപക്ഷത്തിന് അല്‍പമെങ്കിലും സ്വാധീനം ഉള്ള മണ്ഡലമാണ് പാലാ. ജോസ് കെ മാണി-മാണി സി കാപ്പന് പോരാട്ടത്തില് ഒരോ വോട്ടുകളും നിര്‍ണ്ണായകമായതിനാല് ചെറുതെങ്കിലും പിസി ജോര്‍ജിന്‍റെ പിന്തുണ ഗുണം ചെയ്യുമെന്ന വിലയിരുത്തലാണ് യുഡിഎഫിന് ഉള്ളത്.\nപിസി ജോര്‍ജ്-കെ സുരേന്ദ്രന്\nഎന്നാല് മറ്റ് മണ്ഡലങ്ങളില് യുഡിഎഫിനെ തോല്‍പ്പിക്കുകയും മുഖ്യലക്ഷ്യം. മുന്നണിയില് എടുക്കുമെന്ന് പറഞ്ഞ് അവര് പറഞ്ഞു പറ്റിച്ചു. നിയമസഭ തിരഞ്ഞെടുപ്പില് സംസ്ഥാനത്ത് ആര്‍ക്കും ഭൂരിപക്ഷം ലഭിക്കാന് പോവുന്നില്ല. ബിജെപി ഇത്തവണ വലിയ മുന്നേറ്റം നടത്തും. അവര്‍ക്ക് അഞ്ച് മുതല് 10 വരെ സീറ്റുകള് ലഭിക്കും. കെ സുരേന്ദ്രനുമായി സംസാരിച്ചിരിക്കുന്നു. എന്‍ഡിഎ സ്ഥാനാര്‍ത്ഥിയായി പിസി തോമസ് പൂഞ്ഞാറില് മത്സരിക്കില്ലെന്നും പിസി ജോര്‍ജ് കൂട്ടിച്ചേര്‍ത്തു.\nഒരു മുന്നണിയിലും പ്രവേശിക്കാന് പിസി ജോര്‍ജിന് കഴിയാതിരുന്നതോടെ പൂഞ്ഞാറില് ഇത്തവണയും ചതുഷ്കോണ മത്സരത്തിനാവും സാക്ഷ്യം വഹിക്കുക. കഴിഞ്ഞ തവണ ഒരു മുന്നണിയുടേയും ഭാഗമല്ലാതിരിന്നിട്ടും 27821 വോട്ടുകളുടെ ഭൂരിപക്ഷത്തില് വിജയിക്കാന് പിസി ജോര്‍ജിന് സാധിച്ചിരുന്നു. എന്നാല് കഴിഞ്ഞ തവണ കിട്ടിയ മുസ്ലിം പിന്തുണ ഇത്തവണ പിസി ജോര്‍ജിന് ലഭിക്കില്ലെന്നതാണ് പ്രധാന മാറ്റം.\nമുസ്ലിം സമുദായത്തിനെതിരെ ജോർജ് നടത്തിയ മോശം പരാമര്‍ശങ്ങളാണ് തിരിച്ചടിയാവുന്നത്. പിസി ജോര്‍ജിന്‍റെ യുഡിഎഫ് പ്രവേശനം സാധ്യമാവാത്തിന് പിന്നില് പുഞ്ഞാറിലെ കോണ്‍ഗ്രസ്-മുസ്ലിം ലീഗ് നേതാക്കളുടെ പങ്ക് തള്ളിക്കളയാന് പറ്റാത്തതാണ്. യു.ഡി.എഫിലെ ചിലർക്ക് ജോർജിനോട് താൽപര്യം ഉണ്ടായിരുന്നെങ്കിലും എതിര്‍പ്പ് രൂക്ഷമായതോടെയാണ് പിന്‍മാറേണ്ടി വന്നത്.\nമണ്ഡലത്തിലെ ഈരാറ്റുേപട്ട, മുണ്ടക്കയം, കൂട്ടിക്കൽ, പാറത്തോട്, എരുമേലി പഞ്ചായത്തുകളില് മുസ്ലിം വോട്ടുകള് നിര്‍ണായകമാണ്. ഈ വോട്ടുകള് ഇക്കുറി പിസി ജോര്‍ജ് പ്രതീക്ഷിക്കുന്നില്ലെന്നാണ് സൂചന. ഇതിന് പകരം ഹൈന്ദവ-ക്രൈസ്തവ സമുദായങ്ങളുടെ പിന്തുണയാണ് അദ്ദേഹം പ്രതീക്ഷിക്കുന്നത്. പിസി ജോര്‍ജ് അടുത്തിടെ നടത്തിയ പ്രസ്താവനകളും ഇത് സൂചിപ്പിക്കുന്നതാണ്.\nഒരുമുന്നണിയുടേയും പിന്തുണയില്ലാതെ തദ്ദേശ െതരഞ്ഞെടുപ്പിൽ പൂഞ്ഞാർ ജില്ലാ പഞ്ചായത്ത് ഡിവിഷനില് നിന്നും ഇത്തവണ മികച്ച വിജയം കരസ്ഥമാക്കാന് പിസി ജോര്‍ജിന്‍റെ മകനായ ഷോണ് ജോര്‍ജിന് സാധിച്ചിരുന്നു. ഇതടക്കം ചൂണ്ടിക്കാട്ടിയിരുന്നു മുന്നണി പ്രവേശനത്തിനുള്ള പിസി ജോര്‍ജിന്‍റെ നീക്കങ്ങള്. പൂഞ്ഞാറില്ലെങ്കില് പാലായോ കാഞ്ഞിരപ്പള്ളിയോ കിട്ടിയാൽ മതിയെന്നും ഒരുവേള ജോർജ് നിലപാടെടുത്തു. എന്നാല് കാഞ്ഞിരപ്പള്ളിയില് യുഡിഎഫ് പിന്തുണയോടെ സ്വതന്ത്രനായി മത്സരിക്കാം എന്നതായിരുന്നു യുഡിഎഫ് വാഗ്ദാനം. ഇത് പിസി ജോര്‍ജ് തള്ളുകയും ചെയ്തു\nപി സി ജോര്‍ജിനെ ബിജെപിക്ക് വേണ്ടേ . . ; വിജയിച്ചാലും മുന്നണിയില് തുടരുമോയെന്നതില് ആശങ്ക\nPC George mla announces support for udf candidate Mani C Kappan in pala constituency


രമേഷല്ല, രമയൻ￼ – കഥകളി ഇൻഫോ\nഓർമ്മകൾക്കൊരു കാറ്റോട്ടം – ഭാഗം 13\nഅക്കൊല്ലം അതിനൊക്കെ അബ്ദുൾ റഷീദും ഉണ്ടായിരുന്നു — വലിയ ഉൽസാഹത്തോടെ.\n“ഇതെന്തു വേണം, കുമാരേട്ടാ?” മേലധികാരിയുടെ മുറിയിൽ കയറി ചോദിച്ചു.\nമേശപ്പുറത്ത് വച്ച കടലാസിന്മേൽ അടിമുടി കണ്‍പായിച്ച് കുമാരേട്ടൻ തല വീണ്ടും നിവർത്തിപ്പിടിച്ചു. മൂക്കത്ത് നിന്നിറക്കി കട്ടിക്കണ്ണട ഫയലൊന്നിന് മേലെ കിടത്തി. ഒരു വശത്തേക്ക് നോക്കി തെല്ലൊന്നാലൊചിച്ചു. പിന്നെ, നിറയെ താടിരോമമുള്ള കവിളുകൾ രണ്ടും ഉള്ളംകൈകൊണ്ട് പരത്തിത്തിരുമ്മിക്കൊണ്ട് പറഞ്ഞു: “നമുക്കിത് വേണ്ടാ ന്ന് വെയ്ക്കാം.”\nഅയ്യോ, “മതം വേറെയാണ്” എന്നുള്ളത് കൊണ്ട് അനർഹനാക്കാൻ പാടുണ്ടോ?\n“ശ്രീവൽസൻ. നോക്കൂ. കഥകളി ഒരു കല മാത്രല്ല. ഉപജീവനം കൂടിയാണ് പലർക്കും, അറിയാല്ലോ?”\nപിന്നെ, രണ്ടു നിമിഷത്തെ ഇടവേളക്ക് ശേഷം, പതിവുശൈലിയിൽ തല ഇടംവലമാട്ടി ഇങ്ങനെയും: “അപ്പൊന്നാ അങ്ങനെ ചെയ്യൂ…” ഇനി എഴുന്നേറ്റു പോവാം എന്നാണ് അതിന്റെ വ്യംഗ്യം. ആകെമൊത്തം തൃപ്തി തോന്നിയില്ലെങ്കിലും കൂടുതൽ പരുങ്ങിയില്ല.\nപുറത്തേക്കിറങ്ങാൻ തിരിഞ്ഞതും പിൻവിളി: “ശ്രീവൽസൻ….”\n“ആ വർക്ക്ഷാപ്പിലെ വിശ്വനാഥനോട് വരാൻ പറയൂ….” അതു ശരി!\nവീണ്ടും സംബോധന കേട്ടു: “അച്യുതൻ കുട്ടീ….” ഉറക്കെ. അതേതായാലും എന്റെ പേരല്ല.\nഅച്യുതൻകുട്ടിസ്സാറ് പതിവുസ്ഥാനത്തുണ്ട്. കഥകളിനടൻ വാസു പിഷാരോടിയുടെ അയൽപ്പക്കമാണ്; കോങ്ങാട് തിരുമാന്ധാംകുന്ന് ക്ഷേത്രപരിസരം. മിലിട്ടറിയിൽ സിവിലിയൻ ആയിരുന്നു. കണ്ണടക്ക് താഴെ കറുപ്പിച്ച മീശ നീട്ടി ചിരിക്കുമ്പോൾ കഷണ്ടിത്തലക്കാണ് ഏറെ തിളക്കം. പിന്നിലെ മരയലമാരി തുറന്ന് ഒരുപിടി കാലി പോസ്റ്റ്‌കാർഡുകൾ തന്നു. “കഥകളിക്കുട്ടികളെ ഇന്റർവ്യൂന് ക്ഷണിക്കാനുള്ളതാ… പണി തുടങ്ങിക്കൊള്ളൂ…”\nഅടുത്തുള്ള കസേരയിലിരുന്നു. കുറച്ചുണ്ട് എഴുതാൻ. ഒരുപോലത്തെ വാചകങ്ങൾ, വീണ്ടും വീണ്ടും. എങ്കിലും അപേക്ഷകൾ നോക്കി വിലാസങ്ങൾ കുറിച്ച് ഒറ്റയടിക്ക് പണി തീർത്തു.പോരുമ്പോൾ സാറ് പറഞ്ഞു: “എന്നാദ് മുഴ്മൻ നേരെ പോസ്റ്റീതോളൂ; വെഴ്കിച്ച്ട്ടെന്താ…” അയക്കാൻ പോവുന്ന കത്തുകളിലെ കുട്ടികളുടെ പേരും വിലാസവും റെജിസ്റ്ററിൽ പകർത്തി.\nഇറയത്തെ തിണ്ണക്കു മേൽ തൂക്കിയിട്ടുള്ള ചുവപ്പുപെട്ടിക്ക് ചേർന്നുനിന്ന് ഗാന്ധി സേവാസദൻ പോസ്റ്റാപ്പീസിലെ ഏട്ടനോട് പറഞ്ഞു: “ഒരു കാർഡ്.”\nഅൻപതിനു ചേർന്ന് പ്രായം തോന്നുന്ന ഒരാൾ മകനുമൊത്ത് അടുത്തു വന്നു. “ഇയാൾക്ക് വേണ്ടിയാണ്; മദ്ദളം പഠിക്കാനാ…”\nഓ, നന്നായി എന്ന മട്ടിൽ നിന്നിരുന്ന എന്നോട് ക്ഷമാപണദ്ധ്വനിയിൽ കാർഡ് നീട്ടി പറഞ്ഞു: “ഇയള് ദാ ഇതിന്റെ പൊറത്തൊക്ക ചെറുതായി കുത്തി വരഞ്ഞിട്ടുണ്ട്… അതോണ്ട് കൊഴപ്പൊന്നും ണ്ടാവുല്യലൊ….”\nകത്ത് കൈപ്പറ്റി. രണ്ടുപുറത്തും കമ്പ്ലീറ്റ് കാക്കിരികൂക്കിരി. മിടുക്ക! ഇടയിലൂടെ വായിച്ചെടുത്തു: ആർ ഭരതരാജൻ. ബലേ! പെരിങ്ങോട് സ്വദേശി. പട്ടരുകുട്ടി. അച്ഛന്റെ പേര് കെ.ബി. രാമസ്വാമി. “പട്ടാളത്തിലേർന്ന്… റിട്ടയേഡായി. മകൻ പത്താം ക്ലാസ് കഴിഞ്ഞു. മദ്ദളം പഠിക്കണം ന്ന് ഒരേ വാശി. പെരിങ്ങോട് ഹൈ സ്കൂൾന്ന് അരങ്ങേറ്റോക്ക കഴിഞ്ഞതാ…. അത് പഞ്ചവാദ്യം. പ്പോ കളിക്കോട്ട് പഠിക്കണം ന്നാ….” എന്ന് അച്ഛൻ. “കത്തെപ്ലോ മേശപ്പൊറത്ത് വെച്ച് പോയ നേരത്ത് ഇയളത്ട്ത്ത് വരേം കുറീം…. ഞാൻ കൊറ ചീത്തപറഞ്ഞു…. അല്ലാണ്ടെന്താ ചെയ്യാ…”\nപിന്നെയും വേറെ ചിലർ കത്തുകൾ കൊണ്ടുത്തന്നു. അതാ! അതിലൊരുത്തൻ…. അബ്ദുൾ റഷീദ്. പടച്ചോനേ! വൈക്ലബ്യം പുറത്തുകാട്ടാതെ ചിരിച്ചു.\nതാമസിയാതെ ഇന്റർവ്യൂ തുടങ്ങി. റഷീദ് വന്നിട്ടുള്ള വിവരം കുമാരേട്ടനോട് പറയണമോ? വേണ്ടാ, ചിലപ്പോൾ ശകാരം കേൾക്കേണ്ടി വരും. പല തിരക്കുള്ള ആളല്ലേ… എല്ലാം ഓർത്തിരിക്കണം എന്നൊന്നുമില്ല…. ഉണ്ടെങ്കിലും ഒരുപക്ഷെ വിദ്യ അർത്ഥിക്കാനായി ആ പാവം വന്നതറിഞ്ഞാൽ സസന്തോഷം സ്വീകരിക്കാനും മതി.\nഅബ്ദുൾ റഷീദ് എന്ന് പേർ വിളിച്ചപ്പോൾ ഉയരത്തിൽ കോലൻ പയ്യൻ കളരിപ്പുരക്കകത്തേക്ക് കയറി. കുമാരേട്ടന് അത്ഭുതമോ ആധിയോ കണ്ടില്ല. ഒപ്പമിരിക്കുന്ന വേഷക്കാരൻ മകൻ സദനം ഹരികുമാരന്റെ മുഖത്ത് കൌതുകം. രാമുട്ട്യാശാൻ പതിവു ഗൌരവത്തിൽ.”റഷീദ് നൃത്തം പഠിച്ചിട്ടുണ്ടോ?” ഹരിയേട്ടൻ ചോദിച്ചു. ഉവ്വ്, എന്ന് മറുപടി.\n“പച്ചപ്പനന്തത്തേ, പൂവാങ്കുറുന്തലേ” പോലെ എന്തെല്ലാമോ വരികളുള്ള ഫോക് ഡാൻസ് ഇനം കാട്ടി പയ്യൻ.\nതാളമുണ്ട്; നൃത്തവാസനയും. “പക്ഷെ റഷീദ്, ഇവിടെ കഥകളി പഠിക്കുമ്പോ ഇങ്ങനെ പാറിക്കളിക്കാൻ തരപ്പെടില്ല.”\n“അത് കൊഴപ്പല്യാ…” മറുപടി.\nരാമുട്ട്യാശാന്റെ ചോദ്യം അടുത്തത്: “കലാമണ്ഡലത്തിലൊന്നും ആപേക്ഷിച്ച് ല്ല്യേ?”\n“ഉവ്വ്, പതിനേഴ് വയസ്സ് കഴിഞ്ഞാ എട്ക്കില്ലാ ന്നറിഞ്ഞു.”\n“ഹേയ്, അങ്ങന്യൊന്നുല്ല്യാ. വയസ്സ് പതിനേഴ് കഴിഞ്ഞാലും… ഏ പിന്നെ…. പഠിക്കാം കഥകളി.”\nപെട്ടെന്ന് കൊണ്ടുവരുന്ന നർമം പിന്നെയും ചിലപ്പോൾ അറിഞ്ഞിട്ടുണ്ട്. ഒന്നുരണ്ടാഴ്ച കഴിഞ്ഞപ്പോൾ സദനത്തിൽ കഥകളി പഠിക്കാനാവുമോ എന്നന്വേഷിച്ചു വന്നു ബ്രിജിറ്റ് റെവെല്ലി എന്ന ഫ്രഞ്ച് വനിത. സദനത്തിലെ മെസ്സിൽ ഉച്ചയൂണിന് അവരെ കൂട്ടിക്കൊണ്ടു വന്നപ്പോൾ ഹാളിൽ കുമാരൻ നായരാശാനും ഉണ്ടായിരുന്നു. പുറത്ത് കൈ കഴുകാൻ പോയ മദാമ്മ സമീപത്തെ തോട്ടവും തൊടിയും കണ്ടു മുഗ്ദ്ധയായി മുന്നോട്ട് നടന്നകന്നു. ചോറ് വിളമ്പി വച്ചിരിക്കെ ചെറുപ്പം വെള്ളക്കാരി എന്തേ പറമ്പിലേക്ക് നീങ്ങുന്നു എന്നറിയാൻ ജിജ്ഞാസയായി കഥകളിക്കുട്ടികൾക്ക്. അവരിൽ ചിലർ ആയ്മയെ പിന്തുടരാൻ തിടുക്കപ്പെട്ടു. ഇളക്കം കണ്ടറിഞ്ഞ ആശാൻ എല്ലാം ഞൊടിയിൽ അവസാനിപ്പിച്ചു: “യെവടയ്ക്കാ? അവര് വല്ല തെങ്ങിന്റെ ചോട്ടില് മൂത്രൊഴിക്കാനോറ്റ പോണതാവും; പാവം….”\nകീഴ്പടമാശാൻ ഇല്ലാഞ്ഞ നേരം. വെള്ളിനേഴി വീട്ടിലേക്ക് അദ്ദേഹം ഇടയിൽ രണ്ടുനാൾ അവധിക്ക് പോയ നേരത്ത് പുറത്തെ മുളംതണ്ടശയിൽ കൗപീനം തോരയിട്ടിരുന്നു. അത്താഴം കഴിഞ്ഞ് രാച്ചെന്ന നേരത്ത് അതിലെ പോയ സീനിയർ വിദ്യാർത്ഥി വിജയൻ വാരിയരാണ് ശ്രദ്ധിച്ചത്: നീളൻ ശീലയിന്മേൽ എന്തോ തൂങ്ങിക്കിടക്കുന്നു. ചെന്നു നോക്കിയപ്പോൾ മനസ്സിലായി: മദ്ദളത്തിനു കൊട്ടേണ്ട ഒരു സെറ്റ് ചിറ്റാണ്. ആരൊപ്പിച്ച പണിയാണെന്ന് വേഗം മനസ്സിലായി. “ഞാൻ തൂക്കീതാ,” എന്ന് ഭരതരാജൻ. “ഒണക്കാൻ നല്ല സൗകര്യം തോന്നി; അതോണ്ടേ…”\nതനിക്ക് വേറെയെവിടെയും സ്ഥലം കണ്ടില്ലേ എന്ന് ക്രുദ്ധനായി വിജയൻ. ചെറിയ കാലംകൊണ്ട് ധൈര്യം വച്ചിരിക്കുന്നു ഭരതരാജന്. മറുപടി: “എനിക്ക് ആശാനോടേ ബഹുമാനള്ളൂ; കോണത്തിനോട് ല്ല്യ; വാലിനോട് തീരീം ല്ല്യ…. അയ്, അതോണ്ടാണലോ അദ്മ്മെത്തന്നെ കൊണ്ടെത്തൂക്കീത്…”\nഅതെന്തോ…. പിറ്റേന്ന് നാട്ടിൽനിന്ന് മടങ്ങിവന്ന ആശാൻ നിർവിഘ്നം പഠിപ്പിക്കൽ തുടർന്നു. കീഴ്പടത്തിന്റെ ആദ്യകാലശിഷ്യരിൽ മുഖ്യനായ പി.വി. ബാലകൃഷ്ണൻ ആ വാരം ഡൽഹിയിലെ ഇന്റർനാഷണൽ കഥകളി സെന്ററിലെ അവധിക്കാലത്ത് നാട്ടിൽ വന്ന കൂട്ടത്തിൽ സദനവും സന്ദർശിച്ചു.\n‘ഗുരു’ എന്ന മുദ്രതന്നെ പിടിച്ചുവിടുമ്പോൾ വലതുകൈവിരലുകൾ ലേശമൊന്നു മൃദുവാക്കിയാൽ ‘പിതാവ്’ എന്നായി എന്നും. “ആശാനെക്കാൾ ലേശം സ്നേഹം കൂടും അച്ഛനോട് ന്നാണല്ലോ വിചാരിക്കണ്ടത്,” എന്നൊരു വിശദീകരണവും. ആവിധം അച്ഛൻമ്മുദ്ര കാട്ടുമ്പോൾ നെറ്റിക്ക് മീതെ പോവുന്ന കൈയിലെ രണ്ടു വിരലുകൾ വിട്ടതിനു പിന്നാലെ കണ്ണുകൾ താഴോട്ടിറങ്ങി വീണ്ടും മേലോട്ട് കയറും. “മോൾള്ത്തെ കൈയ്ന്ന് ഒരു കഷ്ണം കല്ല്‌ട്ടാ അത് കൃത്യം എടത്തേ കൈയിന്റെ മുഷ്ടിടെ തള്ളവെരൽന്റെ കടയ്ക്കില് വിഴണം.”\nകമ്പിറാന്തൽ വെട്ടത്തെ സൗമ്യഭാഷണം പല വിഷയത്തിലേക്കും ആഴത്തിൽ വെട്ടം വീഴ്ത്തും. ആ മങ്ങിയ മഞ്ഞപ്പിൽ ആശാൻ ‘രാവാണോൽഭവം’ കഥയെടുത്ത് ശിഷ്യരെ തപസ്സാട്ടം ഭാഗം കടതല നിലത്തിരുത്തിയാടിക്കും.\nകൈകസിയുടെ മടിയിൽ കിടക്കുന്ന കുട്ടിരാവണന്റെ ഭാഗത്ത് ആശാന്റെ പാഠത്തിന് പതിവു കല്ലുവഴി സമ്പ്രദായത്തിൽനിന്ന് വ്യതിയാനമുണ്ട്. “അമ്മ എന്നെ കണ്ണീർ കൊണ്ട് മുത്തുമാല അണിയിച്ചു” എന്നാണ് മുദ്രാവലി. പൊടുന്നനെ ഉണർന്ന ബാലൻ എന്തെ ഉണ്ടായത് എന്നാരാഞ്ഞുള്ള “അല്ലയോ അമ്മേ” എന്ന് തുടങ്ങുന്ന വാചകം വേഗത്തിൽ പോവണമെന്ന് നിർബന്ധമുണ്ട്. “വെറുതെ ‘അ -അ -അ-മ്-മ്-മ്-മേ-മേ-മേ….’ ന്ന് (പതിഞ്ഞെടുത്ത്) മോങ്ങണ്ട കാര്യല്ല്യാ,” എന്നാണ് ന്യായം.\nഎങ്കിൽ എന്താക്കാം റഷീദിന് നാമം എന്നായി. രമേശ്. പലരും ചേർന്ന് കണ്ടെത്തിയ പേര്. അത് വേണ്ട, ‘രമേശൻ’ എന്നാവട്ടെ എന്ന് പിന്നീട്. സദനം രമേശൻ.\nഅക്കൊല്ലം (1994-95) കുമാരേട്ടൻ എന്നെ സേവാസദൻ സെൻട്രൽ സ്കൂളിൽ മാഷായും നിയമിച്ചിരുന്നു. സാമൂഹ്യപാഠം അദ്ധ്യാപകൻ. രാവിലെ എട്ടര മണി കഴിഞ്ഞ് കോപ്പറച്ചായ്പ്പിൽ നിന്ന് വാദ്ധ്യാർവേഷത്തിൽ ഇറങ്ങുമ്പോൾ ഇടക്ക് മേലെ സദനം വരെ ചിലപ്പോൾ കുമാരൻ നായരാശാനെ കൂട്ടിനു കിട്ടാറുണ്ട്. ചാറ്റൽ നിലച്ച ഒരു പകൽ ഇരുവർ ചേർന്ന് നടക്കുമ്പോൾ ഞാൻ റഷീദ് മേലാൽ രമേശൻ ആവുമത്രെ എന്ന വിവരം പറഞ്ഞു.”ഹേയ്, അത് ശരിയാവില്ല,” എന്ന് ആശാൻ. “രമേശൻ ന്നൊക്ക കേട്ടാറിയാം പേര് മാറ്റീതാണ് ന്ന്…”\nആ കുറുമ്പൻ മറുപടി കേട്ടുള്ള എന്റെ ചിരി കഴിഞ്ഞപ്പോൾ ആശാൻ പറഞ്ഞു: “ഞാൻ കണ്ട് വെച്ച്ട്ട്ണ്ട് അയളക്കൊര് പേര്.”\nഒരു നിമിഷം പൊടുന്നനെ നിന്ന് ആശാൻ എന്റെ മുഖത്തു നോക്കി പറഞ്ഞു: “രമയൻ.”\n“താൻ സ്കൂൾല് പഠിപ്പിക്കണ മാഷൊക്ക്യല്ലെ; ഇംഗ്ലീഷൊക്കെ അറീണ്ണ്ടാവൂലോ, ല്ല്യേ?”\n“ഞാൻ പറഞ്ഞ പേര് ഒന്ന് ഇംഗ്ലീഷിലാക്കി വായിച്ചു നോക്കൂ…”\nദാക്ഷണ്യമില്ലാത്ത വേനലായിരുന്നു ഉത്തരേന്ത്യയിൽ 1999ൽ. മെയ്-ജൂണ് മാസത്തിൽ ലഖ്‍നൌവിൽ തമ്പടിക്കേണ്ടി വന്നു. ഉത്തർ പ്രദേശ് തലസ്ഥാനത്തെ UNI വാർത്താ ഏജൻസിയുടെ ഡെസ്കിൽ ആളില്ലാഞ്ഞതിനാൽ അയച്ചിട്ടുള്ളതാണ്. ഉച്ചയൂണിനു മുക്കാൽ നാഴിക നടക്കണം. നാൽപ്പത്തിയെട്ടു ഡിഗ്രീ ചൂടിൽ പുറത്തേക്കിറങ്ങി ലേശം ചെന്നാൽ നിലാവാണോ എന്ന് ശങ്കിച്ച് ഭ്രാന്താവും. വഴിയോരക്കടയിൽ കയറി റൊട്ടിയും സബ്ജിയും കഴിച്ച് തിരിച്ചു വന്ന് ആപ്പീസിലെ ശീതളിമയിൽ ഹിന്ദുസ്ഥാൻ ടൈംസ് നോക്കി. സൂര്യാഘാതം ഏറ്റുള്ള മരണങ്ങൾതന്നെ ഒന്നാം പേജിൽ മുഖ്യമായും. അലസമായി മറിച്ചു മുന്നാക്കം നീങ്ങിയപ്പോൾ ഇടത്തെ താളിൽ പരിചിതമുഖം. ‘സിംഹം’ എന്ന കഥകളിമുദ്ര പിടിച്ച പയ്യൻ. രണ്ടു നിമിഷം നോക്കിയപ്പോൾ മനസ്സിലായി: രമയൻ!\nമഴ തുടങ്ങിയതും നവാബുകളുടെ നഗരത്തിൽനിന്ന് മടങ്ങി. ഹേമന്തവും കഴിഞ്ഞ് ശിശിരത്തിനൊടുവിൽ 2000 ജനുവരിയിൽ ഇന്ദ്രപ്രസ്ഥത്തിൽ അന്താരാഷ്‌ട്ര ചലച്ചിത്രോൽസവം. സിരിഫോർട്ട് കമാനത്തിലെ തിരക്ക് ഭേദിച്ച് ആയിടെയിറങ്ങിയ മലയാളം പടത്തിന് കയറിപ്പറ്റി. ‘വാനപ്രസ്ഥം’ അമ്പേ നിരാശപ്പെടുത്തി. എന്നിരിക്കിലും നാട്ടിലെ കുറെ കഥകളിക്കാർ പരിചയക്കാരെ വെള്ളിത്തിരയിൽ കണ്ടത് കൗതുകമായി. കുമാരൻ നായരാശാന്റെ കളരിയിൽ മദ്ദളം കൊട്ടുന്ന വിരുതനെ കണ്ടപ്പോൾ ചിരിച്ചുപോയി: ഭരതരാജൻ!\nഇക്കഴിഞ്ഞ വേനലിൽ, 2013 മെയ് 26ന്, സദനത്തിൽ വേഷം അദ്ധ്യാപകൻ കലാനിലയം ബാലകൃഷ്ണന്റെ ഷഷ്ടിപൂർത്തിക്ക് കണ്ടുമുട്ടി. കഷണ്ടി കയറിയിരിക്കുന്നു രമയന്. ചിരിക്ക് മാറ്റമില്ല. കണ്ടു സംസാരിച്ച ചില്ലറ നേരത്തിനിടെ മുഖഭാവം മാറി: “വൽസേട്ടാ, നട്ടെല്ലിനു കമ്പ്ലെയന്‍റ്ണ്ട്. ഡാൻസ് കൊണ്ടും ജീവിച്ചുപോവാൻ ബുദ്ധിമുട്ടുണ്ട്.”\nഎന്നിട്ടത്രയും: “വൽസേട്ടൻ പറഞ്ഞ് എവിടെയെങ്കിലും ജോലി…. ഒരു ക്ലാസ് ഫോർ ജീവനക്കാരനായിട്ടെങ്കിലും…”


Emalayalee.com - ബ്രിസ്‌കയ്ക്ക് പുതിയ നേതൃത്വം\nബ്രിസ്‌റ്റോള്: ബ്രിസ്‌റ്റോള് കേരളൈറ്റ്‌സ് അസോസിയേഷന് പുതിയ നേതൃത്വം. പുതിയ ഭാരവാഹികളായി ടോം ജേക്കബ് (പ്രസിഡന്റ്), ബെന്നി കുടിലില് (വൈസ് പ്രസിഡന്റ്), ഷാജി വര്‍ക്കി (ജനറല് സെക്രട്ടറി), സജി മാത്യു (ജോയിന്റ് സെക്രട്ടറി), ജീവന് തോമസ് (ട്രഷറര്), തോംസണ് വര്‍ഗീസ് (ജോയിന്റ് ട്രഷറര്), സന്തോഷ് ജേക്കബ് പുത്തേട്ട് , ജയ് ചെറിയാന് (ആര്‍ട്‌സ് സെക്രട്ടറിമാര് ), ജോര്‍ജ് തോമസ് ( റെജി മണിയാലില് ), ജോബിറ്റ് തോമസ് (സ്‌പോര്‍ട്‌സ് സെക്രട്ടറിമാര് ) എന്നിവരേയും മനോജ് മാത്യു കുറുമ്പനാടം , റോണി ജെ മാണി ,സുനില് തോമസ് , ബോബി സൈമണ് ,സാംസണ് സാമുവേല്, പി.ഐ.ജോസഫ് ,ബിജു പപ്പാറില്,റെജി തോമസ് ,ജോസ് കാപ്പില്,രാജേഷ് നായര് എന്നിവരടങ്ങുന്ന 23 അംഗ കമ്മിറ്റിയേയും തെരഞ്ഞെടുത്തു.\nപ്രസിഡന്റ് മാനുവല് മാത്യുവിന്റെ അധ്യക്ഷതയില് ചേര്‍ന്ന യോഗത്തിലാണ് പുതിയ ഭാരവാഹികളുടെ തെരഞ്ഞെടുപ്പു നടന്നത്. ബ്രിസ്‌റ്റോളിലെ വിവിധ പ്രാദേശിക അസോസിയേഷനുകളില് നിന്നും തെരഞ്ഞെടുക്കപ്പെട്ടവരും മറ്റു അസോസിയേഷനുകളില് അംഗത്വമില്ലാത്തവരുടെ പ്രതിനിധിയും ഉള്‍പ്പെടുന്നതാണ് പുതിയ കമ്മിറ്റി.\nതുടര്‍ന്നു ടോം ജേക്കബിന്റെ അധ്യക്ഷതയില് പുതിയ കമ്മറ്റിയുടെ പ്രഥമ യോഗം ചേര്‍ന്ന് 2019 വര്‍ഷത്തേക്കുള്ള ബ്രിസ്‌കയുടെ പ്രധാന പരിപാടികളുടെ ലിസ്റ്റ് തയാറാക്കി . ബ്രിസ്‌ക അംഗങ്ങള് സൗകര്യാര്‍ഥം അവധിയും മറ്റു ക്രമീകരണങ്ങളും നടത്തുന്നതിനായി പരിപാടികളുടെ നിശ്ചിത തീയതികളും തീരുമാനിച്ചു . ഇതനുസരിച്ചു ആദ്യത്തെ പ്രധാന പരിപാടിയായ “ സര്‍ഗോത്സവം “ ഏപ്രില് 13 ന് (ശനി) സൗത്തമേഡ് കമ്യൂണിറ്റി സെന്ററില് നടക്കും. ബാഡ്മിന്റണ് ടൂര്‍ണമെന്റ് മേയ് 18 നു ഈസ്‌റ്റേണ് ലഷെര് സെന്ററിലും ഫാമിലി ബാര്‍ബിക്യൂവും സ്‌പോര്‍ട്‌സ് ഡേ ജൂലൈ 13 നു സ്‌റ്റെപ്പില്‍ഹില് പേജ് പാര്‍ക്കിലും നടക്കും. ഓണാഘോഷത്തിന്റെ തുടക്കമായുള്ള “ഓണം ഗെയിംസ് “ ഓഗസ്റ്റ് 31 നാണ്. അന്നേദിവസം സൗത്തമേട് കമ്മ്യൂണിറ്റി സെന്ററില് നാടന് കളികള് ഉള്‍പ്പെടുന്ന വിവിധ തരം മത്സരങ്ങള് അരങ്ങേറും . ഓണസദ്യയും കലാപരിപാടികളും സെപ്റ്റംബര് 21 ന് (ശനി) ഗ്രീന്‍വേ സെന്ററില് രാവിലെ 11 മുതല് വൈകിട്ട്9വരെ നടക്കും.\nഒരു പുതിയ തുടക്കമെന്ന നിലയില് മുന്‍വര്‍ഷങ്ങളിലെ പരിപാടികള്‍ക്കുപരിയായി ഈ വര്‍ഷം ബ്രിസ്‌റ്റോളിലെ വിവിധ സ്ഥലങ്ങളില് “ കുടുംബ വിനോദ സായാഹ്നങ്ങള് “ സംഘടിപ്പിക്കും . വളരെ ലളിതവും എന്നാല് പ്രയോജനപ്രദവുമായ പരിപാടിയുടെ ആരംഭം കുറിക്കുന്നത് ഫിഷ്‌പോണ്ടിലും സൗത്തമേഡ് ലുമാണ് . മാര്‍ച്ച്9നു ഫിഷ്‌പോന്‍ഡ്‌സ് സെന്റ് ജോസഫ്‌സ് ഹാളിലും മേയ്4നു സൗത്തമേട് കമ്യൂണിറ്റി സെന്ററിലുമാണ് കുടുംബവിനോദ സായാഹ്നങ്ങള് അരങ്ങേറുക.\nഗാല്‍വേയില് സേര്‍വെന്റ് സിസ്റ്റേഴ്‌സ് നയിക്കുന്ന ധ്യാനം ഫെബ്രുവരി 21, 22 തീയതികളില്\nവിയന്ന മലയാളി അസോസിയേഷനു പുതിയ നേതൃത്വം


പുരുഷവേശ്യകൾ: ഉയർന്ന പ്രൊഫൈലിൽ ഉള്ള സ്ത്രീകളുമായി ലൈംഗിക ബന്ധത്തിലേർപ്പെട്ടു പതിനായിരങ്ങൾ സമ്പാദിക്കൂ എന്ന് സാമൂഹ്യ മാധ്യമങ്ങൾ വഴി പ്രചരിപ്പിച്ച് പണം തട്ടിപ്പ്; മുന്നറിയിപ്പുമായി സൈബർ സെൽ. | Kerala Speaks\nപുരുഷവേശ്യകൾ: ഉയർന്ന പ്രൊഫൈലിൽ ഉള്ള സ്ത്രീകളുമായി ലൈംഗിക ബന്ധത്തിലേർപ്പെട്ടു പതിനായിരങ്ങൾ സമ്പാദിക്കൂ എന്ന് സാമൂഹ്യ മാധ്യമങ്ങൾ വഴി പ്രചരിപ്പിച്ച് പണം തട്ടിപ്പ്; മുന്നറിയിപ്പുമായി സൈബർ സെൽ.\nകൊച്ചി: പുരുഷ എസ്‌കോര്‍ട്ട് സര്‍വീസിന്റെ പേരില് പണത്തട്ടിപ്പ് നടക്കുന്നതായി പൊലീസിന്റെ മുന്നറിയിപ്പ്. ഉയര്‍ന്ന പ്രൊഫൈല് ഉള്ള സ്ത്രീകള്‍ക്കായുള്ള എസ്‌കോര്‍ട്ട് സര്‍വീസ് എന്ന വാഗ്ദാനവുമായി പ്രചരിക്കുന്ന സന്ദേശങ്ങള് തട്ടിപ്പാണെന്ന് കൊച്ചി സിറ്റി പൊലീസ് മുന്നറിയിപ്പ് നല്‍കി. ഇത്തരം സന്ദേശങ്ങള് പണം തട്ടല് മാത്രം ലക്ഷ്യമാക്കിയിട്ടുള്ളതാണെന്ന് സൈബര് സെല് വ്യക്തമാക്കി.\nഎസ്‌കോര്‍ട്ട് സര്‍വീസിലൂടെ വലിയ തുക വരുമാനമുണ്ടാക്കാം എന്നു പറഞ്ഞാണ് തട്ടിപ്പ് സംഘം സന്ദേശം പ്രചരിപ്പിക്കുന്നത്. മൊബൈല് നമ്ബറും സന്ദേശത്തിലുണ്ടാകും. ഇതില് ബന്ധപ്പെട്ടാല് മുംബൈ കേന്ദ്രീകരിച്ച് മെയില് എസ്‌കോര്‍ട്ട് സര്‍വീസ് നടത്തുന്നവരാണെന്നും ഇന്ത്യയില് മുഴുവന് തങ്ങള് സര്‍വീസ് നടത്തുന്നുണ്ടെന്നും കേരളത്തില് തങ്ങളുടെ സര്‍വീസിന്റെ ഭാഗമാകാന് താത്പര്യമുണ്ടോ എന്ന് ചോദിക്കും.\nദിവസം പതിനായിരങ്ങള് സമ്ബാദിക്കാമെന്ന് വാഗ്ദാനം ചെയ്താണ് യുവാക്കളെ വീഴ്‌ത്തുന്നത്. ശേഷം എസ്‌കോര്‍ട്ട് സര്‍വീസില് ചേരുന്നതിനായി എന്നു പറഞ്ഞ് വിവരങ്ങള് ആവശ്യപ്പെടും. ഇതു കഴിഞ്ഞ് രജിസ്ട്രേഷന് ഫീസെന്നും മറ്റും പറഞ്ഞ് പണം ആവശ്യപ്പെടും. ഇത്തരത്തില് പണം വാങ്ങിയാല് പിന്നീട് വിളിച്ചാല് ഇവര് ഫോണ് എടുക്കില്ല. 3000 രൂപ മുതല് 5000 രൂപ വരെയാണ് ഇവര് ഓരോരുത്തരില് നിന്നും തട്ടിയെടുക്കുന്നത്.\nഎസ്‌കോര്‍ട്ട് സര്‍വീസില് ചേരാനായി സ്വകാര്യ ചിത്രങ്ങളും മറ്റും അയച്ചു നല്‍കിയാല് ഇത് പിന്നീട് കുരുക്കാകും. ഇത്തരം ദൃശ്യങ്ങളുടെ പേരില് ഭീഷണിപ്പെടുത്തുന്ന സംഭവങ്ങള് ഉണ്ടെന്ന് പൊലീസ് പറഞ്ഞു. കബളിപ്പിക്കപ്പെട്ടാലും നാണക്കേട് ഭയന്ന് ഭൂരിഭാഗം പേരും വിവരം പുറത്തുപറയാറില്ല. ഇത് തട്ടിപ്പുകാര്‍ക്ക് അനുഗ്രഹമാകുകയും ചെയ്യുന്നു.\nPrevious articleകോവിഡ് വ്യാപനം: പ്രധാനമന്ത്രിയുമായി മുഖ്യമന്ത്രിമാരുടെ യോഗം ഇന്ന്; രാജ്യത്ത് വീണ്ടും കർശന നിയന്ത്രണങ്ങൾ ഏർപ്പെടുത്തിയേക്കും എന്ന് സൂചന.\nNext articleകവി മുരുകൻ കാട്ടാക്കടയ്ക്ക് വധഭീഷണി


വൈക്കത്തുകാരി ഫാർമസിസ്റ്റിനെ മതപരിവർത്തനം നടത്തി ദുബായിലേയ്ക്ക് കടത്തിയെന്നതിന് സ്ഥിരീകരണം; യുവതിയെ ലൈംഗിക ബന്ധത്തിന്റെ ദൃശ്യങ്ങൾ കാണിച്ച് ഭീഷണിപ്പെടുത്തിയെന്നും കണ്ടെത്തൽ; ഭീകരവാദികളുടെ ഫോൺ ചോർത്തൽ ഉപകരണങ്ങളടക്കം ഉപയോഗിച്ചെന്നും സൂചന; ഇടപ്പള്ളി അൾ ഷിഫ ഹോസ്പിറ്റൽ ഫോർ പൈൽസ് ഉടമയെ കുടുക്കി എൻഐഎ അന്വേഷണവും; ഷാജഹാൻ യൂസഫ് ഊരാക്കുടുക്കിലേക്ക് - MarunadanMalayali.com\nAugust 14, 2018 | 02:48 PM IST | Permalink\nകൊച്ചി: ഇടപ്പള്ളി അൾ ഷിഫ ഹോസ്പിറ്റൽ ഫോർ പൈൽസ് ഉടമ ഷാജഹാൻ യൂസഫ് സാഹിബിനെതിരെ എൻ.ഐ.എയുടെ പ്രാഥമിക അന്വേഷണം പൂർത്തിയായി. അന്വേഷണ സംഘം വിശദമായ അന്വേഷണത്തിന് ശുപാർശ ചെയ്തുവെന്നാണ് വിവരം. പരാതികളിൽ ശക്തമായ അന്വേഷണം വേണമെന്ന് എൻ.ഐ.എയ്ക്ക് ആഭ്യന്തര മന്ത്രാലയം കർശന നിർദ്ദേശം നൽകിയിട്ടുണ്ട്.\nജീവനക്കാരികളായ യുവതികളെയടക്കം മതപരിവർത്തനം നടത്തി വിദേശത്തേയ്ക്ക് കയറ്റി അയച്ചതായി കേന്ദ്ര ആഭ്യന്തര മന്ത്രാലയത്തിന് ലഭിച്ച പരാതികളുടെ അടിസ്ഥാനത്തിലാണ് അന്വേഷണം പ്രാഥമിക അന്വേഷണം നടന്നത്. അറുപതിലധികം പരാതികളാണ് കേരളത്തിന്റെ വിവിധ പ്രദേശങ്ങളിൽ നിന്നായി ഷാജഹാൻ യൂസഫ് സാഹിബിനെതിരെ ലഭിച്ചതെന്നാണ് അനൗദ്യോഗിക വിവരം. ഭീകരവാദ സംഘടനകൾ ഉപയോഗിക്കുന്ന ഫോൺ ചോർത്തൽ ഉപകരണങ്ങളടക്കം ഷാജഹാൻ ഉപയോഗിച്ചുവെന്നാണ് പരാതികളിൽ ചൂണ്ടിക്കാട്ടുന്നത്.\nഈ പരാതി ആഭ്യന്തരമന്ത്രാലയം എൻ.ഐ.എ യ്ക്ക് കൈമാറുകയും ഉദ്യോഗസ്ഥർ പ്രാഥമിക വിവരങ്ങൾ ശേഖരിക്കുകയും ചെയ്തു. ഫാർമസിസ്റ്റായ വൈക്കം സ്വദേശിനിയെ ഷാജഹാൻ മതപരിവർത്തനം നടത്തി ദുബായിലേയ്ക്ക് കടത്തിവിട്ടതായി എൻ.ഐ.എയ്ക്ക് ഇതിനകം മനസിലാക്കാൻ കഴിഞ്ഞിട്ടുണ്ട്. ഇതോടെയാണ് ഷാജഹാനെതിരെ വിശദമായ അന്വേഷണം നടത്താൻ എൻ.ഐ.എ തീരുമാനിച്ചിരിക്കുന്നത്.\nഇതിന്റെ അടിസ്ഥാനത്തിലാണ് അനുമതിയില്ലാതെ ഫോൺ ചോർത്തുന്നുവെന്ന പരാതി കേന്ദ്രസർക്കാരിന് അയച്ചത്. വാട്ടർ കണക്ഷനില്ലാത്ത ആശുപത്രി ഇടപ്പള്ളി റെയിൽവെ സ്റ്റേഷനിലേക്കുള്ള കുടിവെള്ള പൈപ്പ് തുളച്ച് വെള്ളം ചോർത്തുന്നവെന്ന ഗുരുതര ആരോപണവും പരാതികളിൽ ഉണ്ട്. ഷാജഹാനും യുവതിയും തമ്മിൽ ലൈംഗിക ബന്ധത്തിൽ ഏർപ്പെടുകയും, പിന്നീട് ഈ ദൃശ്യങ്ങൾ കാണിച്ച് ഭീഷണിപ്പെടുത്തിയാണ് വൈക്കം സ്വദേശിനിയെ മതം മാറ്റിയതെന്നും ആരോപണമുണ്ട്.\nമുൻപ് അൽ ഫിഷയ്ക്കെതിരെ ചികിത്സ തട്ടിപ്പ് ആരോപിച്ച് കഴിഞ്ഞ വർഷം ഒക്ടോബറിൽ യുവമോർച്ച ജില്ലാ സെക്രട്ടറി അനിൽ കെ ഇടപ്പള്ളിയുടെ നേതൃത്വത്തിൽ നിരാഹാര സമരം നടത്തിയിരുന്നു. ഇതിന്റെ അടിസ്ഥാനത്തിലാണ് സമരം ആരംഭിച്ച് 12 ആം ദിവസം ആശുപത്രി പൂട്ടിയത്. പിന്നാലെ പൊലീസ് ആശുപത്രി റെയ്ഡ് ചെയ്ത് രേഖകൾ പിടിച്ചെടുത്തിരുന്നു. തപാലിൽ ഹോമിയോപതി പഠിച്ചതിന്റെ മറവിലാണ്, ഷാജഹാൻ പൈൽസ് സർജ്ജറികൾ ചെയ്തിരുന്നതെന്നാണ് അന്ന് ഉയർന്ന പ്രധാന ആരോപണം.\nആരോപണങ്ങളും, പൊതുജന പ്രക്ഷോഭവും ശക്തിപ്രാപിച്ചതോടെയാണ്, ആശുപത്രി പൂട്ടി ഷാജഹാൻ നാടുവിട്ടത്. അനുമതികൾ ഇല്ലാതെ പ്രവർത്തിക്കുന്ന ആശുപത്രിക്കെതിരെ ഐ.എം.എയും ക്രിമിനൽ നടപടിക്ക് ശുപാർശ ചെയ്തിരുന്നു. എം.ബി.ബി.എസ് പഠനം പൂർത്തിയായ മകന്റെ പേരിൽ ലൈസൻസുകൾ സമ്പാദിച്ച് ആശുപത്രി വീണ്ടും തുറക്കാനുള്ള ഷാജഹാന്റെ ശ്രമങ്ങൾക്കിടെയാണ് എൻ.ഐ.എയുടെ വിശദമായ അന്വേഷണം ആരംഭിക്കുന്നത്.


കരടിയും കാട്ടുപോത്തും വിഹരിക്കുന്നു; വലിയപാറക്കാർക്ക് പുറത്തിറങ്ങാനാകുന്നില്ല : Deepika.com Nattu Visesham\nചക്കുപള്ളം: വലിയപാറക്കാർ കഷ്ടത്തിലാണ്. തമിഴ്നാടിനോടു ചേർന്നുകിടക്കുന്ന ചക്കുപള്ളം പഞ്ചായത്തിലെ ജനവാസ മേഖലയായ ഇവിടെ കൃഷിമേഖലയിൽ കരടിയും കാട്ടുപോത്തുമുൾപ്പെടെയുള്ള വന്യമൃഗങ്ങളുടെ ശല്യം രൂക്ഷമായിരിക്കുകയാണ്. നാട്ടുകാർക്കു വീടിന് വെളിയിലിറങ്ങാൻ കഴിയാത്ത അവസ്ഥയാണെന്നു കർഷകർ പറയുന്നു.\nകേരള - തമിഴ്നാട് അതിർത്തി വനമേഖലയോടു ചേർന്നുള്ള പ്രദേശങ്ങളിൽ കൃഷിയിടങ്ങളിൽ കാട്ടുമൃഗങ്ങളുടെ ശല്യം പതിവാണെങ്കിലും ചക്കുപള്ളം വലിയപാറ മേഖലയിൽ കരടികൾ വീടുകളിൽ കയറാൻ തുടങ്ങിയതോടെ നാട്ടുകാർ പരിഭ്രാന്തിയിലായിരിക്കുകയാണ്. കഴിഞ്ഞദിവസം കരിന്പിൻതറ ജോസുകുട്ടി, കിഴക്കേമുറി കുഞ്ഞുമോൻ എന്നിവരുടെ വീടിന്‍റെ സിറ്റൗട്ടിൽ കരടി കയറി. നാട്ടുകാർ വിവരം അറിയിച്ചെങ്കിലും വനം വകുപ്പ് അധികൃതർ ഈ മേഖലയിൽ എത്തി അന്വേഷണം നടത്താൻപോലും തയാറായില്ല.\nപ്രദേശവാസികളുടെ ഭീതി അകറ്റാൻ വനംവകുപ്പും ജില്ലാ ഭരണകൂടവും അടിയന്തരമായി ഇടപെടണമെന്ന് ചക്കുപള്ളം ഗ്രാമപഞ്ചായത്ത് പ്രസിഡന്‍റ് പി.കെ. രാമചന്ദ്രൻ ആവശ്യപ്പെട്ടു.\nആഴ്ചകൾക്കുമുന്പ് ഈ മേഖലയിൽ കാട്ടുപോത്ത് ഇറങ്ങി കൃഷിയിടങ്ങൾ നശിപ്പിച്ചു. കൂടാതെ പുലിയുടെ സാന്നിധ്യവും ജനങ്ങളിൽ ആശങ്ക പരത്തിയിരുന്നു. കാട്ടുപന്നിയും മുള്ളൻ പന്നിയും അടക്കമുള്ള വന്യജീവികൾ കൃഷിയിടങ്ങളിൽ കയറി നാശം സൃഷ്ടിക്കുന്നതും പതിവാണ്. ജനവാസ മേഖലയിൽ കരടിയെ കണ്ടതോടെ കുട്ടികളെ പുറത്തിറക്കാൻപോലും കഴിയാത്ത അവസ്ഥയായിരിക്കുകയാണ്.


അല്മായശബ്ദം: കാ – കാക്ക, കോ – കോഴി, കു – കുറുക്കന്\nനോയമ്പ് വീടലും കഴിഞ്ഞ് ജോണ്‍സണ് വൈദ്യര് ഗള്‍ഫില് തിരിച്ചെത്തിയത് തൃശൂര് രൂപതയുടെ മുഖപത്രമായ ‘കത്തോലിക്കാ സഭ’യുടെ ഏപ്രില് ലക്കവുമായാണ്. കഞ്ചാവ് കൊണ്ടുവരുന്നതുപോലെ സൂക്ഷിച്ചു കൊണ്ടുവന്നതുകൊണ്ട് ഞാനത് മുഴുവന് അരിച്ചു കലക്കി വായിച്ചു. തൃശ്ശൂരു കോളേജിനു സര്‍ക്കാര് സ്ഥലം പതിച്ചു കൊടുത്തത് ആഘോഷമാക്കിയ പത്രക്കാര്, വേറെ മതങ്ങളുടെ കോളെജുകള്‍ക്ക് സേക്രട്ടറിയേറ്റ് തന്നെ പതിച്ചു കൊടുത്തത് കാണാത്തതെന്തേയെന്നാണ് പത്രം ചോദിക്കുന്നത്. അതെനിക്കിഷ്ടപ്പെട്ടു. നാട്ടില് പെണ്‍കുട്ടികളെ ശല്യം ചെയ്ത എല്ലാവരെയും അകത്താക്കിയിട്ടേ എഡ്വിന് അച്ചനെ പിടിക്കാവൂ എന്നും വായിക്കാം. വട്ടായിയുടെ സൂക്തം അനുസരിച്ചാണെങ്കില് കുഴപ്പം ഇത്തരം അച്ചന്മാരെ പടച്ചു വിടുന്ന സമൂഹത്തിന്, അപ്പോള് ഒളിവില് പോകേണ്ടത് അത്മായരാണ്. ഹോ! ഭയങ്കരം!!! പത്രത്തിന്‍റെ അധിപര് പറയുന്നു, ചിലര് ചീഞ്ഞതേ കാണൂ, അത് തിന്നാലേ അവര്‍ക്കുറക്കം വരൂവെന്ന്. ചെരിഞ്ഞ മാധ്യമങ്ങളെ അങ്ങേര് കാക്കകളോടാണ് ഉപമിച്ചിരിക്കുന്നത്; കാക്ക ചെരിഞ്ഞേ നോക്കൂ, അഴുക്കേ തിന്നൂ. ഈ പത്രം മുഴുവന് വായിച്ചാല് വാടിയതോ കരിഞ്ഞതോ ചെരിഞ്ഞതോ ആയ ഒരു വാര്‍ത്തയും അതിലില്ലായെന്ന് കാണാം. നഷ്ട പരിഹാരമെന്നോ, കന്യാസ്ത്രീ എന്നോ ഒന്നും അതിലില്ല. എങ്കിലും ഒരു കാക്കയവിടെയുണ്ട്, അല്ലെങ്കില് പട്ടയ പ്രശ്നം ഏതൊക്കെ പത്രങ്ങളില് എങ്ങനെയൊക്കെ അച്ചടിച്ചിരിക്കുന്നു എന്ന് നോക്കുകയില്ലായിരുന്നല്ലോ. വിശ്വാസികള് ആടിനെപ്പോലെ നോക്കുന്നിടത്തല്ല കടിക്കുന്നതെന്ന് അധിപര് അറിഞ്ഞിരിക്കുന്നതും നല്ലതാ. പത്രാധിപര് ഒരു കാര്യം കൂടി ഓര്‍ക്കുക, നിങ്ങള് ആരെയെങ്കിലും കാക്കെയെന്നു വിളിക്കുമ്പോള് അവര് നിങ്ങളെ കോഴികളെന്നോ കുറുക്കന്മാരെന്നോ വിളിച്ചെന്നിരിക്കും.\nതൃശ്ശൂര് രൂപത, അടുത്ത പഞ്ചായത്ത് ഇലക്ഷന് മുതല് (ഇന്ത്യന് പ്രസിഡന്റ് ഇലക്ഷന് വരെ?) സ്വന്തം സ്ഥാനാര്‍ഥികളെ നിര്‍ത്തുമെന്ന് പ്രഖ്യാപിച്ചിരിക്കുന്നു. AKCC ഇല്ലാത്ത എല്ലാ ഇടവകകളിലും, AKCC ഉണ്ടാക്കുവാനുള്ള തത്രപ്പാടിലാണ് രൂപതയെന്നും പത്രം വായിച്ചാല് മനസ്സിലാകും. AKCC ക്ക് തിരഞ്ഞെടുപ്പ് ചിഹ്നമായി ‘കാസായും പീലാസാ’യും കിട്ടിയാല് നന്നായിരുന്നു. സഭ രാഷ്ട്രിയം കളിച്ചാല് എന്ത് സംഭവിക്കുമെന്ന് ഇടുക്കിയിലെ കാട്ടു കുഴിയില് നിന്ന് വന്നവര് പോലും മനസ്സിലാക്കിക്കഴിഞ്ഞു. ഇത് മനസ്സിലാക്കാതെ താഴത്ത് നിന്നവര്‍ക്ക് പോലും ജീവന് പോയ കഥകളും ഇല്ലാതില്ല. കൊച്ചു പുരക്കകത്തുണ്ടായിരുന്നവര് അത് വിട്ടു പഴയ കൂരകളിലേക്ക് പോയതും ഈയ്യിടെ. (വെഞ്ചരിച്ച മെമ്പറെ കാണാനില്ലെന്ന പരാതിയുള്ളവരും ഉണ്ട്). അറിയാത്ത പിള്ള ചൊറിയുമ്പോള് അറിയും. അല്ലാതെന്തു പറയാന്? തൃശ്ശൂരുള്ള അത്മായര് മെത്രാന് തിരഞ്ഞെടുപ്പിന് സ്വന്തം സ്ഥാനാര്‍ഥികളെ നിശ്ചയിക്കാന് അവസരം കാത്തുനില്‍ക്കുന്നു. പക്ഷേ, AKCC സ്വന്തം അടുപ്പില് കളിക്കണ്ടാന്നാണ് പിതാക്കന്മാരുടെ എളിയ അഭിപ്രായം. AKCC മേയര് തൃശ്ശൂര് നഗരസഭ മൃഗീയ ഭൂരിപക്ഷത്തോടെ ഭരിക്കുന്നത് സ്വപ്നം കാണാന് ഏതായാലും ക്രിസ്ത്യാനികളെ കിട്ടാന് ഇടയില്ല. അപ്പോ ഇത് വിരട്ടല് മാത്രം! അല്ലേ, കാക്കകളല്ലാത്തവരെ?\nഅത്മായശബ്ദം ഒളിഞ്ഞും തെളിഞ്ഞും സര്‍വ്വ മാലോകരോടുമായി എത്ര പ്രാവശ്യം പറഞ്ഞതാ, കുട്ടികളും (കുട്ടികളുടെ കാര്യത്തില് ആണ് പെണ് ഭേദമില്ല) സ്ത്രീകളും അച്ചന്മാരെ കാണാന് ഒറ്റയ്ക്ക് പോവരുതെന്ന്. അതും പോരാഞ്ഞ് വൈദികവൃത്തി ഉപേക്ഷിച്ചവരും പരസ്യമായി പലതും പറഞ്ഞു. പുറത്തുവന്നവരും അകത്തു നില്‍ക്കുന്നവരുമായ നിരവധി കന്യകമാരുടെ അനുഭവ സാക്ഷ്യങ്ങള് പങ്കുവെച്ചുകൊണ്ട് അത്മായശബ്ദം ഇപ്പോഴും താഴ്മയായി പറയുന്നു, ദയവായി മഠങ്ങളിലേക്ക് മക്കളെ വിടരുത്. അനുസരിക്കാത്തവര് ഇപ്പോള് അനുഭവിച്ചു തുടങ്ങി. ഈയ്യിടെ മഠത്തിന് മുമ്പില് സമരത്തിനൊരുങ്ങിയ കന്യാസ്ത്രീ, മഠത്തില് നടന്ന ഒരു പീഢാനുഭവം നേരില് കണ്ടു, അത് മദറിനോട് നേരിട്ട് പറഞ്ഞ്, SSLC പാസ്സായി. പ്ലസ് റ്റുവിന് അടുത്ത കളത്തില് ചെന്നപ്പോള് കുരിശു സ്വന്തം തോളിലേക്ക് വന്നു. അത് പറ്റില്ലെന്ന് പറഞ്ഞപ്പോള് അവിടെ നിന്നും പുറത്തായി. വെള്ളയുടുപ്പിട്ട മുസലിയാരെ കണ്ടാലും കല്ലുപെറുക്കി എറിയുമെന്ന പരുവത്തിലാണ് സി. ജെസ്മിയെപ്പോലുള്ളവര്. നല്ലവരായ കുറെയേറെപ്പേര് ഇതിനിടയിലുണ്ട്. അവര് ഈ റോഷനോട് സദയം ക്ഷമിക്കുക. മണി മണിയെന്ന് പറയേണ്ടിടത്ത് മാണി മാണിയെന്ന് പറഞ്ഞാല് ശരിയാവില്ലല്ലോ; അതുകൊണ്ട് പറഞ്ഞു പോകുന്നതാ.\nവല്യ ആഴ്ച നിറയെ ഹൌസ്ഫുള് ധ്യാനങ്ങള് നടന്നു. ഇതുകൊണ്ട് ആര്‍ക്കെന്തു പ്രയോജനം കിട്ടിയെന്നു ചോദിക്കരുത്. കാഞ്ഞിരപ്പള്ളിയില് ചെന്നാല് മോനിക്കായെ അങ്ങനെ തീറ്റിക്കുന്നില്ലായെന്നു കേള്‍ക്കാം; ചങ്ങനാശ്ശേരിയില് ചെന്നാല് പത്രക്കാരെ വെടിവെച്ചു കൊല്ലണമെന്ന് കേള്‍ക്കാം; ഇടുക്കിയില് ചെന്നാല് പി റ്റി തോമസ്സിനെ ഉലക്കക്കുരുട്ടുമെന്നു കേള്‍ക്കാം; കോതമംഗലത്ത് ചെന്നാല് പ്രഫസ്സറെ മണ്ണ് തീറ്റിക്കുമെന്ന് കേള്‍ക്കാം; പാലായില് വന്നാല് ആ ശവം ഇവിടെ കുഴിച്ചിടണ്ടായെന്ന് കേള്‍ക്കാം; അങ്ങനെ എവിടെ നോക്കിയാലും ഏഴെഴുപതു പ്രാവശ്യം ക്ഷമിക്കുന്നതിന്‍റെ കഥകള് മാത്രം. ഈയ്യിടെ മന്ത്രി മാണി ഒരുഗ്രന് ധ്യാനം കൂടി. ഇറങ്ങി വന്നതേ പറഞ്ഞത്, ജോര്‍ജ്ജിനെ ക്രൂശിക്കുക എന്നായിരുന്നല്ലോ. ഇപ്പോള് ധ്യാനങ്ങളുടെ പൊതുവായ തീം അച്ചന്മാരെയും മെത്രാന്മാരെയും കുറ്റം പറയരുതെന്നാണ് (തങ്ങളെക്കൂടി ലിസ്റ്റില് പെടുത്താത്തതിന് മഠംകാര്‍ക്ക് പിണക്കമുണ്ടോന്ന് ചോദിച്ചാല് ഉണ്ട് താനും). ധ്യാനത്തിന് പേഴ്സുമായും കുമ്പസ്സാരത്തിനു പേഴ്സണുമായും ബന്ധമുണ്ട്. കുമ്പസ്സാര രഹസ്യം പുറത്തു പറഞ്ഞതായി അറിവില്ല; പക്ഷേ, കുമ്പസ്സാരം പള്ളിയില് തുടങ്ങി പള്ളിമുറികളില് അവസാനിക്കുന്നതിന്‍റെ കഥകള് ധാരാളം. കല്യാണത്തിന് A കുറി B കുറി C കുറി എന്നിങ്ങനെ കുറെ കുറികളുണ്ടല്ലോ. അതുപോലെ അച്ചന്മാര് പള്ളി മാറുമ്പോള് ഇടവകക്കാരുടെ വക ഒരു ‘S’ കുറിയും (സ്വഭാവ സര്ടിഫികെറ്റ്) നിര്‍ബന്ധമായി കൊണ്ടുപോകണമെന്ന് ഒരു നിയമം ഉണ്ടാക്കാം. ഞാനൊരു നല്ല കാര്യം പറയട്ടെ, എല്ലാ പള്ളിമുറികളിലും നിര്‍ബന്ധമായും ഒളിക്യാമാറാകള് വെയ്ക്കുകയും, അത് പരിശോധിക്കാനുള്ള അവകാശം അത്മായനു കൊടുക്കുകയും ചെയ്യുക. പകുതി പ്രശ്നം തീരും.\nനമ്മുടെ അച്ചന്മാര്‍ക്ക് പൊതുവേ ഒട്ടകത്തിന്‍റെ സ്വഭാവമാണ്. എവിടെ തല വെയ്ക്കാന് ഇടം കൊടുക്കുന്നുവോ അവിടെ ഉടലും കൂടി കയറ്റും. ഇയ്യിടെ ആസ്ട്രേലിയയില് സീറോ മലബാര് സഭയെ കമ്പനി ആയി രെജിസ്ടര് ചെയ്യാന് സര്‍ക്കാര് അനുമതി നല്‍കി. അടുത്ത ദിവസം തന്നെ, ആസ്ട്രേലിയായില് എവിടെ പള്ളി പണിയാനും സഭക്ക് അനുമതി ഉണ്ടെന്ന് ഒരു വിരുതന് പ്രഖ്യാപിക്കുകയും ചെയ്തു. അടുത്ത വര്ഷം (പണ്ട് അങ്ങാടിയത്ത് പറഞ്ഞതു പോലെ) ഇവിടെ മതസ്വാതന്ത്ര്യം ഇല്ലെന്നായിരിക്കും പുത്തൂര് ബിഷപ്പിന്‍റെ വായില് നിന്ന് കേള്‍ക്കാന് പോകുന്നത്. ഫരീദാബാദില് ഒരു രൂപത വന്നത് കാരണം കാശ്മീരിലുള്ളവരും ഭയന്നിരിക്കുകയാണ്. എപ്പോഴാണ് അത് അങ്ങോട്ട് നീളുന്നതെന്നറിയില്ലല്ലോ. അമേരിക്കക്കാര്‍ക്ക് ധ്യാനം ഹോട്ടലില് വരെ നടത്തേണ്ടി വന്നു, എല്ലാം മാര്‍ത്തോമ്മാ പാരമ്പര്യം! അമ്പതു ഗ്രാമങ്ങളില് ക്രിസ്ത്യാനികള്‍ക്ക് വിലക്കേര്‍പ്പെടുത്തിയ വാര്‍ത്ത ചത്തിസ്ഗഡിലെ ബസ്താര് ജില്ലയില് നിന്ന് കേട്ടു. ഇന്ത്യാ മുഴുവന് മാര്‍ക്ക് ചെയ്ത KCBC സിനഡിന് പറ്റിയത് പുത്തൂരിനും പറ്റരുതെന്നേ എനിക്ക് പറയാനുള്ളൂ.\nവടക്കേ ഇന്ത്യയില് ക്രിസ്ത്യാനികളെ എല്ലാവര്‍ക്കും ഇഷ്ടമാ; പള്ളി, പട്ടക്കാര്, ഇവയെ കണ്ടുകൂടാ താനും. സത്യം പറഞ്ഞാല്, ഈ മനോഭാവം ക്രിസ്ത്യാനികളുടെ ഇടയിലും വ്യാപകമായി ഉണ്ട്. ഇപ്പോ പുകക്കല് തുടങ്ങി. വല്യ താമസിയാതെ സീറോ മലബാര് ഒട്ടകത്തിന്‍റെ തലയും കൂടാരത്തിന് പുറത്തു വരും. നല്ല വെയിലത്ത് ഒട്ടകത്തിനു ചാണകം ഇടേണ്ടിയും വരും. ഇതൊന്നും കാണാന് എനിക്ക് ഒരു ധൃതിയുമില്ല. വെറുതെ തുടങ്ങിയ ഒരു അത്മായാശബ്ദം ബ്ലോഗ്ഗ് ഇപ്പോള് ദിവസവും ആയിരങ്ങള് വായിക്കുന്നു. പാലായില് ചായ കുടിച്ചു പിരിഞ്ഞുകൊണ്ടിരുന്ന KCRMനെ ഇപ്പോള് ആരൊക്കെയോ ഭയക്കുന്നു. സത്യജ്വാല ഒരു ലക്കം രണ്ടു പ്രാവശ്യം അച്ചടിക്കേണ്ടി വരുന്നൂ.... ഈ പോക്ക് മുമ്പോട്ടാണെന്ന് കാണാന് കണിയാന് വേണ്ടല്ലോ, ഈ പോക്കിങ്ങനെ പോയാല് എവിടെവരെ പോകുമെന്ന് കാണാനും കണിയാന് വേണ്ട. പിമ്പോട്ടായിരുന്നെങ്കില്, കുമ്പസ്സാരിക്കാത്ത സര്‍വ്വ പെണ്‍കുട്ടികളും (തൃശൂര് മോഡലില്) അച്ചന്മാരുടെ അടി മേടിച്ചേനെ.\nതേലക്കാട്ടച്ചനെ എല്ലാവരും കൂടി പറ്റിച്ചു; കന്യാസ്ത്രീ 12 ലക്ഷം രൂപയും കൊണ്ട് പോവുകയും ചെയ്തു. സഭാവസ്ത്രം തിരിച്ചു കൊടുക്കണമെന്നല്ലാതെ അതുക്കൂട്ടു വേറെ തയ്പിക്കരുതെന്നു വ്യവസ്ഥയില്ല, പ്രശ്നക്കാരനായ ധ്യാനഗുരുവിന്റെ പേര് പുറത്തു പറയരുതെന്ന് വ്യവസ്ഥയുണ്ടെന്നു പറയപ്പെടുന്നു. പക്ഷേ, മുദ്രപ്പത്രത്തില് അത്മായന് ഒപ്പ് വെച്ചിട്ടില്ല. സരിതയുടെ കത്ത് നൂറടി അകലെനിന്ന് ഒരു വിരുതന് സൂം ചെയ്തതുപോലെ കന്യാസ്ത്രീയുടെ വാക്കുകള് സൂം ചെയ്തവര്‍ക്ക് ആ ധന്യന്‍റെ പേരും വായിക്കാവുന്നതേ ഉണ്ടായിരുന്നുള്ളൂ. എല്ലാ പ്രശ്നങ്ങളും ഒതുക്കിയെന്ന മട്ടിലാണ് തേലക്കാട്ടച്ചന്. പക്ഷേ, പ്രശ്നങ്ങള് തുടങ്ങിയിട്ടേ ഉള്ളൂവെന്ന് അങ്ങേര് താമസിയാതെ മനസ്സിലാക്കിയേക്കാം. മാര്‍പ്പാപ്പാ പറഞ്ഞത് ആദിമകാലത്ത് സഭ അനുഭവിച്ചതിനേക്കാള് വലിയ പീഢനമാണ് ഇപ്പോള് നടക്കുന്നതെന്നാണ്. റോമന് ചക്രവര്‍ത്തിമാരെക്കാളും സുഖിമാന്മാരാണ് ഇപ്പോഴത്തെ മെത്രാന്മാരെന്നു കൂടി മാര്‍പ്പാപ്പാ താമസിയാതെ പറയാന് ഇടയുണ്ട്. ഒരു ബയോളജിക്കല് ചങ്ങലപോലെ കാര്യങ്ങള് നീങ്ങുന്നു. വിശ്വാസികളെ സഭ പീഢിപ്പിക്കുന്നു, സഭയെ വിശ്വാസികളും അവിശ്വാസികളും ചേര്‍ന്ന് പീഢിപ്പിക്കുന്നു.\nശങ്കരാചാര്യര് പറഞ്ഞു, ഗോവധം രാജ്യമാകെ നിരോധിക്കണമെന്ന്. ‘പുല്ലല്ലാത്തതെല്ലാം തിന്നുന്നവന് ക്രിസ്ത്യാനി’ എന്ന വിശേഷണം പോകാതെ നമ്മളും പിടിക്കണം. കശാപ്പുശാലകള് അടച്ചാല് ഞായറാഴ്ച്ചകളില് പള്ളിയില് വരുന്നവരുടെ എണ്ണം കുറയുമെന്ന് കണ്ടുപിടിച്ച് അത് ശങ്കരാചാര്യരോട് പറഞ്ഞവന് ആരെടാ? കൊള്ളാമല്ലോ!\nPosted by Roshan Francis at 7:22 AM\nTheresia Manayath April 11, 2015 at 7:52 AM\nഈ പറഞ്ഞതൊക്കെ നടക്കുമ്പോഴും, കറിക്കരിയുന്നിടത്തു പോലും ബൈബിൾ വച്ച് പറഞ്ഞും എഴുതിയും സുവിശേഷങ്ങൾ മാത്രമല്ല, സംഖ്യയും രാജാക്കന്മാരും വരെ കാണാപ്പാഠം പഠിച്ച്, കൊച്ചച്ചന്റെ കൈയിൽ നിന്ന് പത്തു രൂപയുടെ ഒരു സമ്മാനം വാങ്ങാൻ പാടുപെടുന്ന വീട്ടമ്മമാരുടെ പെരുക്കമാണ് ഇപ്പോൾ കേരള സീറോ മലബാർ സഭയിൽ. വചനോത്സവം! ഷാലോം മാസിക കൊടുത്ത് ബന്നി പുന്നത്തറയുടെ പ്രേഷിതവേലയിൽ പങ്കുചേർന്ന് ആത്മരക്ഷയും ഉദ്ദിഷ്ടകാര്യ സാദ്ധ്യവും ഒരുമിച്ച് പ്രതീക്ഷിക്കുന്ന ആണുങ്ങളും ധാരാളം. ഓടിക്കളിച്ചുനടന്ന് വിരാമമില്ലാത്തെ ക്ലാസ്സുകളുടെ പിരിമുറുക്കം ഒന്നയക്കാനുള്ള അവുധിക്കാലത്ത് നീണ്ട പത്തു മുഴുവൻ ദിവസം കുഞ്ഞുങ്ങളെല്ലാം അന്ധഭക്തിയെന്ന TTC യോഗ്യത മാത്രമുള്ള വാദ്ധ്യാന്മാരുടെ വീട്ടുകഥകൾ കേട്ടിരുന്ന് ബോധം കെടുന്നു! ഈ പാതിരിമാർ എന്തൊക്കെയാണ് മനുഷ്യരെക്കൊണ്ട് ചെയ്യിക്കുന്നത്! ഇതൊക്കെയാണോ ഒരു മതത്തിന്റെ അന്തരാർഥം?\nZach Nedunkanal April 11, 2015 at 9:23 AM\nഅപ്പോൾ ഈ റോഷന് അവുധിയൊന്നും ഇല്ലേ? അതോ ഉള്ള അവുധിക്കാലം മുഴുവൻ ഷെയ്ക്ക് പിടിച്ചിരുത്തി അറബി വേദപാഠം പഠിപ്പിക്കുകയാണോ? ഇനി ഏതു രൂപതയുടെ മുഖപത്രമാണ് വേന്ടതെന്നു പറഞ്ഞാൽ അയച്ചു തരാം. വന്നുവന്ന്, വരികള്ക്കിടയിലൂടെ വായിക്കാനുള്ള ഈ വരം ഇല്ലാത്തവർക്ക് ഗൾഫിൽ നിന്ന് വരുന്ന റോഷന്റെ ലേഖനം അനിവാര്യമായിത്തീർന്നിരിക്കുകയാണ്. ഷെയ്ക്കിനെ പറ്റിച്ചിട്ട് നാട്ടിലൊക്കെ ഒന്ന് വന്നിട്ട് പോ, ആശാനേ. അല്മായശബ്ദക്കാർ കൊച്ചിയിൽ വന്നു പൊക്കിക്കോളും. വരുന്നതിനു മുമ്പ് ഞങ്ങൾ ആരെയെങ്കിലും ഒന്ന് വിളിക്കണേ.\nDevasia Varkey April 11, 2015 at 9:59 AM\nസഭാധികാരികൽക്കും രാഷ്ട്രീയകാർക്കും സോഷ്യൽ മീഡിയ നെറ്റ് വർക്കുകൽ തലവേദനയാകുന്നു!.\nസഭയിലുള്ള ദൈവവിളി കുറയുവാൻ കാരണം സോഷ്യൽ മീഡിയ നെറ്റ് വർക്കുകളാണെന്ന്\nകർദ്ദിനാൽ മാർ ആലഞ്ചേരിയും, തൃശൂർ രൂപതാ മെത്രാൻ ആൻഡ്രൂസ് താഴത്തും അഭിപ്രായപ്പെട്ടു.\nഅതിൽ സോഷ്യൽ മീഡിയാക്കുള്ള പങ്ക് എന്താണ് എന്ന് അവർ വ്യക്തമാക്കിയില്ല. സഭയിൽ നടക്കുന്ന\nഅതിക്രമങ്ങൽ വെളിച്ചത്ത് കൊണ്ടുവരുന്നതിൽ സോഷ്യൽ മീഡിയ വഹിച്ച പങ്ക് പ്രശംസനീയംതന്നെ.\nകണ്ണടച്ചിരുന്നു പാൽ നുകരുന്ന പൂച്ചയുണ്ടോ അറിയുന്നു താൻ ചെയ്യുന്ന പ്രവൃത്തി മറ്റ് പലരും\nകാണുന്നുണ്ടെന്ന്. സഭാധികാരികൽക്ക് എന്തും ആകാം, അത് ചോദ്യം ചെയ്യപ്പെടുകയോ മറ്റാരോടും\nപറയാനോ പാടില്ല. അങ്ങനെ സംഭവിച്ചാൽ അത് പാപമാണെന്നും അവന്റെ കുടുംബം ഏഴു തല-\nമുറവരെ നശിച്ചുപോകുമെന്നും പറഞ്ഞു ഭീഷണിമുഴക്കി സഭാജനങ്ങളെ ഭയപ്പെടുത്തിയിരുന്ന ഒരു കാലം\nഉണ്ടായിരുന്നു. സഭയിൽ അധികാരികളുടെ ഭാഗത്തുനിന്ന് എന്ത് കൊള്ളരായ്മത്തരം ഉണ്ടായാലും അത്\nമൂടിവച്ചും, അല്ലങ്കിൽ ജനങ്ങളെ തെറ്റിധരിപ്പിച്ചും അവരുടെ ഭാഗം ക്ലീനാക്കുമായിരുന്നു. അല്ലങ്കിൽ\nസിസ്റ്റർ അഭയയുടെ കേസുപോലെ തെളിയപ്പെടാത്തതാക്കി നീട്ടി നീട്ടി കൊണ്ടുപോകും. സിസ്റ്റർ അനിറ്റയെ\nപോലുള്ളവർ മഠത്തിലുണ്ടായാൽ അധികാരികളുടെ അതിരുകവിഞ്ഞുള്ള സ്വാതന്ത്ര്യം വിലപോകാതെ\nവരികയും സംഗതി പുറം ലോകമറിയുകയും ചെയ്യും. ഇതിനൊക്കെ സാമാന്യം നല്ലരീതിയിൽതന്നെ\nകടിഞ്ഞാണം ഇടുവാൻ ഇന്ന് സോഷ്യൽ മീഡിയാക്ക് കഴിഞ്ഞുവെന്നത് സത്യത്തിൽ നമുക്കേവർക്കും\nഅഭിമാനം കൊള്ളാവുന്ന ഒരു വസ്തുതയാണ്. ഇനിയും നാണക്കേടും അഭിമാനവും ഭയന്ന് മറ്റ് ഭീക്ഷണിക്ക്\nവിധേയരായും നിരവധിപേർ ഇന്നും കന്യാസ്ത്രീമഠത്തിന്റെ നാലു ചുമരുകൽക്കുള്ളിൽ കഴിയുന്നുണ്ട്.\nതങ്ങൽ മൂലം സമൂഹത്തിൽ മാന്യതയുള്ള സ്വന്തം കുടുംബങ്ങൽക്ക് നാണക്കേട് വരാതിരിക്കാനാണ് പലരും\nഅധികാരികളുടെ പീഡനങ്ങൽ സഹിക്കുന്നത്. അല്ലങ്കിൽ എത്രയോപേർ സിസ്റ്റർ അഭയയെപോലെ കിണറ്റിലും,\nസേഫ്റ്റി ടാങ്കിലുമായി ഇതിനോടകം കിടന്നേനെ. ബാഗ്ലൂരിൽ ഒരു വൈദികനെവരെ സഹപ്രവർത്തകർ കൊന്നു\nകളഞ്ഞില്ലേ, പിന്നെയാ ഒരു കന്യാസ്ത്രീയെ കൊല്ലാൻ ഇവർക്ക് ബുദ്ധിമുട്ട്.\nമറ്റൊരുപക്ഷം ചിന്തിക്കുന്നത് കാമവെറിയന്മാരായ മത അധികാരികളാൽ നഷ്ടപ്പെട്ട തന്റെ ജീവിതാന്തസ് ഇനി\nഒരിക്കലും തിരികെകിട്ടില്ലെന്നുള്ള മനോവ്യതയിൽ ശേഷ ജീവിതംകൂടി ഇവർക്ക് സമ്മാനിക്കുന്നു. പശുവിന്റെ\nകടിയും മാറും കാക്കയുടെ വിശപ്പും പോകും, എന്ന ചിന്താഗതിയിലാകും ശേഷിക്കുന്ന ജീവിതകാലം. ഓരോ\nകന്യാസ്ത്രീമഠങ്ങളിലും കഴിയുന്ന മറ്റ് സിസ്റ്റേഴ്സിൽനിന്നും പുറത്തുവരുന്ന നഗ്നസത്യങ്ങളാണിതൊക്കെ. ഇതൊക്കെ\nവെളിച്ചത്ത് വന്നുകൊണ്ടിരിക്കുന്നത് മാധ്യമങ്ങളും, സോഷ്യൽ മീഡിയ നെറ്റ് വർക്കുകളും ഇന്ന് സുപ്രധാന പങ്ക്\nവഹിക്കുന്നതുകൊണ്ട് മാത്രമാണ്. പിന്നെ എങ്ങനെയാണ് കർദ്ദിനാൽ ആലഞ്ചേരിക്കും, തൃശൂർ രൂപതാ മെത്രാൻ\nആൻഡ്രൂസ് താഴത്തിനും സോഷ്യൽ മീഡിയായോട് കൂറുണ്ടാകുക. ഏത് മാതാപിതാക്കളാണ് സ്വന്തം മക്കളെ അറവു\nശാലയിലേക്കെന്നപോലെ മഠത്തിലോട്ടയക്കുന്നത്. മുട്ടയിനിന്ന് പുറത്ത് വന്ന കുഞ്ഞുങ്ങളെ തള്ളക്കോഴി തന്റെ\nചിറകിനടിയിൽ സംരക്ഷിക്കുന്നത്പോലെ ആരെങ്കിലും സ്വന്തം മക്കളെ സഭയിലെ കഴുകന്മാർക്ക് കൊടുക്കുമോ?.


കൊലക്കുറ്റം ചുമത്തപ്പെട്ട ഒരു എംഎല്‍എ സഭയിലുണ്ടെന്ന് ടി വി രാജേഷ് എംഎല്‍എയെ ചൂണ്ടി രമേശ് ചെന്നിത്തല ;, ഷുക്കൂര് വധക്കേസില് സഭയില് പ്രതിപക്ഷ ബഹളം\nതിരുവനന്തപുരം: ഷുക്കൂര് വധക്കേസില് സിബിഐ സമര്‍പ്പിച്ച കുറ്റപത്രത്തെച്ചൊല്ലി നിയമസഭയില് പ്രതിപക്ഷ പ്രതിഷേധം. ടി വി രാജേഷ് എംഎല്‍എയ്‌ക്കെതിരെ കൊലക്കുറ്റം ചുമത്തി സമര്‍പ്പിച്ച കുറ്റപത്രം ചൂണ്ടിക്കാട്ടി പ്രതിപക്ഷം നല്‍കിയ അടിയന്തരപ്രമേയത്തിന് സ്പീക്കര് പി. ശ്രീരാമകൃഷ്ണന് അനുമതി നിഷേധിച്ചു. ഇതേത്തുടര്‍ന്ന് സഭയില് ബഹളമായി.\nകൊലക്കുറ്റം ചുമത്തപ്പെട്ട ഒരു എംഎല്‍എ സഭയിലുണ്ടെന്ന് ടി വി രാജേഷ് എംഎല്‍എയെ ചൂണ്ടി പ്രതിപക്ഷനേതാവ് രമേശ് ചെന്നിത്തല പറഞ്ഞു. ആറ് പ്രാവശ്യം മുന്‍പ്രതിപക്ഷം കോടതി നടപടികള് അടിയന്തരമായി കൊണ്ടു വന്നിട്ടുണ്ട്. അപ്പോഴും അടിയന്തരപ്രമേയം പരിഗണിച്ചിട്ടുണ്ടെന്നും ചെന്നിത്തല വ്യക്തമാക്കി.\nകുറ്റപത്രങ്ങളുടെ പേരില് അടിയന്തരപ്രമേയം പരിഗണിക്കുന്ന പതിവില്ലെന്ന് സ്പീക്കര് വ്യക്തമാക്കി. വര്‍ഷങ്ങള്‍ക്ക് മുമ്പുള്ള സംഭവത്തില് ചര്‍ച്ച വേണ്ട. അടിയന്തരപ്രമേയ നോട്ടീസില് കേസിന് സര്‍ക്കാരുമായുള്ള ബന്ധം പറയുന്നില്ല. പല നീതിപീഠങ്ങള്‍ക്ക് മുന്നിലും കുറ്റപത്രങ്ങളുണ്ട്.\nഅതിന്റെ പേരില് അടിയന്തരപ്രമേയം കൊണ്ടുവരുകയോ പരിഗണിക്കുകയോ ചെയ്യുന്ന കീഴ് വഴക്കമില്ല എന്നും സ്പീക്കര് പറഞ്ഞു. ഇതോടെ സഭയില് ബഹളമായി. തുടര്‍ന്ന് പ്രതിഷേധവുമായി സഭാ കവാടത്തില് കുത്തിയിരിക്കുകയാണ് പ്രതിപക്ഷാംഗങ്ങള്.


സ്‌കൂള് അത്‌ലറ്റിക് മീറ്റ്: സ്വര്‍ണ്ണമെഡലുമായി മലയാളി വിദ്യാര്‍ത്ഥിനി - :: Garshom :: ‹ :: Garshom ::\nസ്വന്തം ലേഖകന്Monday, November 11, 2019 11:50 am\nഓസ്‌ട്രേലിയ: ന്യൂ സൗത്ത് വെയില്‍സ് പ്രൈമറി സ്‌കൂള് അത്‌ലറ്റിക് മീറ്റില് സ്വര്‍ണ്ണമെഡലുമായി മലയാളി വിദ്യാര്‍ത്ഥിനി. സിഡ്‌നി ഒളിംപിക് പാര്‍ക്കില് നടന്ന മീറ്റിലാണ് മലയാളിയായ സെറീന ജോര്‍ജ്ജ് ഉള്‍പ്പെട്ട ടീം സ്വര്‍ണ്ണമണിഞ്ഞത്. 4-100 മീറ്റര് റിലേയിലായിരുന്നു സെന്‍ട്രല് കോസ്റ്റ് ഗ്രാമര് സ്‌കൂളിനെ പ്രതിനിധീകരിച്ച് ടീം ഒന്നാമതെത്തിയത്. 12 വയസില് താഴെയുള്ള പെണ്‍കുട്ടികളുടെ വിഭാഗത്തിലായിരുന്നു ഇത്.\nസെറീന ജോര്‍ജ്ജിനു പുറമേ ഇസബെല്ല, ടെയ്‌ല, സാമന്ത എന്നിവരുള്‍പ്പെട്ട ടീമായിരുന്നു മത്സരത്തില്. ഹീറ്റ്‌സിലും സെമി ഫൈനലിലും ഒന്നാമതായിരുന്ന ടീം, ഫൈനലിലും വ്യക്തമായ ലീഡോഡെയാണ് മുന്നിലെത്തിയത്. 54.45 സെക്കന്റിലാണ് ഈ ടീം ഫിനിഷ് ചെയ്തത്. 20 വര്‍ഷത്തിനിടയിലെ സംസ്ഥാന സ്‌കൂള് മീറ്റിലെ ഏറ്റവും മികച്ച രണ്ടാമത്തെ സമയമാണ് ഇത്.\nരണ്ടാം ലാപ്പിലോടിയ സെറീന ടീമിന് വ്യക്തമായ ലീഡ് നല്‍കുകയായിരുന്നു. സെന്‍ട്രല് കോസ്റ്റ് ഗ്രാമര് സ്‌കൂളില് ആറാം ക്ലാസ് വിദ്യാര്‍ത്ഥിനിയായ സെറീന ജോര്‍ജ്ജ്, ഡോ. സുശീല് ജോര്‍ജ്ജിന്റെയും അന്ന സോളിയുടെയും മകളാണ്. റിലേക്ക് പുറമേ 100 മീറ്റര്, 200 മീറ്റര് ഇനങ്ങളിലും സെറീന സജീവമാണ്.


KERALA OVEN™: 08/03/10\nബീന്‍സ് - അര കിലോ\nവെളുത്തുള്ളി - മൂന്നു കഷണം\nചതച്ച മുളക്- ഒരു സ്‌പൂണ്\nചീനച്ചട്ടിയില് എണ്ണ ഒഴിച്ചു കടുക് താളിക്കുക. അതിലേക്കു സവാള, ഉപ്പു, വെളുത്തുള്ളി എന്നിവ ചേര്‍ത്ത് നന്നായി വഴറ്റുക. ഇതിലേക്ക് ബീന്‍സ് ഇട്ടു വഴറ്റുക. നന്നായി വഴന്നു കഴിയുമ്പോള് ചതച്ച മുളകു ചേര്‍ക്കുക. കറിവേപ്പിലയും ചേര്‍ത്ത് വാങ്ങുക.\nPosted by sreedevi joy at 8:55 PM2comments:\nPosted by sreedevi joy at 8:49 PM 1 comment:


സച്ചി - sachithanandan | M3DB.COM\nSachi 1.0 - Nirmala James.mp3\nതിങ്കൾ, 25 December, 1972\n1972 ൽ തൃശൂർ ജില്ലയിലെ കൊടുങ്ങലൂരിൽ ജനനം . നാടക കലാകാരൻ, തിരക്കഥാകൃത്ത്, സംവിധായകൻ എന്നീ നിലകളിൽ വ്യക്തിമുദ്ര പതിപ്പിച്ച പ്രതിഭ. മാല്യങ്കരയിലെ എസ്.എൻ.എം കോളേജിൽ നിന്ന് ബിരുദവും എറണാകുളത്തെ ഗവണ്മെന്റ് ലോ കോളേജിൽ നിന്ന് എൽഎൽബിയും നേടി വിദ്യാഭ്യാസ മേഖലയിലും അദ്ദേഹം തിളങ്ങിനിന്നു. അതോടൊപ്പം 8 വർഷം കേരള ഹൈക്കോടതിയിൽ പരിശീലനവും ചെയ്തു.\nകോളേജ് പഠനകാലത്ത് നിറയെ നാടകങ്ങൾ സംവിധാനം ചെയ്തുകൊണ്ടായിരുന്നു അദ്ദേഹത്തിൻ്റെ അരങ്ങേറ്റം. സിനിമ മേഖലയിൽ തിരക്കഥാകൃത്തായിട്ടാണ് അദ്ദേഹത്തിന്റെ ചുവടുവെപ്പ്. സുഹൃത്തും തിരക്കഥാകൃത്തുമായ സേതുവുമായി ചേർന്നാണ് അദ്ദേഹത്തിന്റെ ആദ്യ സിനിമയായ ചോക്ലേറ്റിന്റെ തിരക്കഥ രചിക്കുന്നത്. ജോഷി സംവിധാനം ചെയ്‍ത റോബിൻഹുഡും ഹിറ്റായതോടുകൂടി മലയാള സിനിമയിൽ അദ്ദേഹം ചുവടുറപ്പിച്ചു.\n2015 ൽ പൃഥ്വിരാജ് നായകനായ അനാർക്കലി ആയിരുന്നു സച്ചി ആദ്യമായി സംവിധാനം നിർവഹിച്ച സിനിമ. അദ്ദേഹം സംവിധാനം ചെയ്‌ത രണ്ടാമത്തെ സിനിമയാണ് 2020 ൽ പുറത്തിറങ്ങിയ അയ്യപ്പനും കോശിയും. ബോക്സ് ഓഫീസ് ഹിറ്റ് ആയ ഈ ചിത്രത്തിൻ്റെ കഥയും സംഭാഷണവും അദ്ദേഹം തന്നെയാണ് നിർവഹിച്ചിരിക്കുന്നത്.\nശസ്ത്രക്രിയയ്ക്കിടെ ഹൃദയാഘാതം സംഭവിച്ച് ഗുരുതരാവസ്ഥയിൽ തൃശ്ശൂർ ജൂബിലി ഹോസ്പിറ്റലിൽ ചികിത്സയിലായിരുന്ന അദ്ദേഹം 2020 ജൂൺ 18 ന് അന്തരിച്ചു.\n27 Feb 2022 - 14:49 Achinthya\n18 Feb 2022 - 21:20 Achinthya\n28 May 2021 - 02:07 Kiranz added audio reference\n27 May 2021 - 19:32 VishnuB\n27 May 2021 - 19:28 VishnuB Edited\n27 May 2021 - 10:34 nimmyq8\n27 May 2021 - 02:03 Kiranz\n27 May 2021 - 02:00 Kiranz\n26 May 2021 - 20:51 nimmyq8


ഇതെന്തെന്നു മനസിലായോ ? - Boolokam News\nഇതെന്തെന്നു മനസിലായോ ?\nഇത് എന്താണെന്നല്ലേ ? സംശയിക്കണ്ട പലതരം തക്കാളികളാണ് ചിത്രത്തിൽ !\nഇങ്ങനത്തെ ജിറാഫുകൾ പണ്ടുണ്ടായിരുന്നു, കുറുകിയ കഴുത്തും ഹെൽമറ്റ് തലയും\nചിത്രത്തിൽ ചുവന്ന വൃത്തത്തിനുള്ളതിൽ കാടുമൂടി കാണപ്പെടുന്നത്, ഷൊറണൂരിന്റെ റെയിൽവേ ചരിത്രത്തിലെ സവിശേഷമായ ഒരു നിർമ്മിതിയാണ്. റിവേഴ്‌സ് ഗിയർ ഇല്ലാത്ത,\nThanseem Ismail ന്റെ കുറിപ്പ്\nചിത്രത്തിൽ ചുവന്ന വൃത്തത്തിനുള്ളതിൽ കാടുമൂടി കാണപ്പെടുന്നത്, ഷൊറണൂരിന്റെ റെയിൽവേ ചരിത്രത്തിലെ സവിശേഷമായ ഒരു നിർമ്മിതിയാണ്. റിവേഴ്‌സ് ഗിയർ ഇല്ലാത്ത, പഴയകാല ആവി എഞ്ചിനുകൾ യന്ത്രസഹായമില്ലാതെ, കായികമായി തിരിക്കുവാനുപയോഗിച്ചിരുന്ന “turntable” അഥവാ ‘തിരിമേശ”!\nഡീസൽ എഞ്ചിനുകൾ സാർവത്രികമായ എൺപതുകളുടെ തുടക്കത്തിൽ ഉപയോഗരഹിതമായതോടെ പതിയെ വിസ്‌മൃതിയിലേക്ക് മാഞ്ഞു. കുറേക്കാലം പരിസരത്തെ കുട്ടികളുടെ കളിസ്ഥലമായിരുന്നു ഈ “എഞ്ചിൻ കുണ്ടും” , കത്തിത്തീർന്ന കൽക്കരി അവശിഷ്ടങ്ങൾ നിക്ഷേപിച്ചിരുന്ന സമീപത്തെ “കരിങ്കുണ്ടും” .\nഈ പരിസരങ്ങളിൽ ഷൂട്ട് ചെയ്ത ‘കരിപുരണ്ട ജീവിതങ്ങളിലും’ ‘ചട്ടക്കാരിയിലും’ എഴുപതുകളിലെ ഷൊറണ്ണൂർ സ്റ്റേഷനും ഗണേഷഗിരിയുമൊക്കെ പതിഞ്ഞിട്ടുണ്ട് എങ്കിലും, നല്ലൊരു ദൃശ്യാകർഷണമാകുമായിരുന്ന ഈ എഞ്ചിൻ തിരിക്കൽ ചിത്രീകരിക്കപ്പെട്ടിട്ടില്ല. ദൃശ്യങ്ങളേക്കാളുപരി സംഭാഷണങ്ങൾക്കായിരുന്നല്ലോ ആ കാലങ്ങളിൽ പ്രാമുഖ്യം. തിരിമേശയുടെ പഴയ ഫോട്ടോകൾപോലും ആരുടെയെങ്കിലും പക്കലുണ്ടോ എന്ന് അറിവില്ല.\nചിത്രത്തിൽ കാണുന്നത് പോലെ, ലോകത്തിന്റെ വിവിധ ഭാഗങ്ങളിൽ ഇത്തരം നിർമ്മിതികൾ ഭാവിതലമുറകൾക്കായി സംരക്ഷിക്കപ്പെട്ടിട്ടുണ്ട്. വില്ലേജ് മ്യൂസിയങ്ങളും, പുരാവസ്തുസംരക്ഷണവുമൊന്നും പിന്നെ നമ്മുടെ സംസ്കാരത്തിന്റെ ഭാഗമല്ലല്ലോ…\nRelated Topics:train turntableturntable\nമേഘത്തിന്റെ നിഴൽ കണ്ടിട്ടുണ്ടോ ? ഉണ്ട് ! പക്ഷെ തിരിച്ചറിയുന്നില്ല കാരണമുണ്ട്\nചോളപ്പാടത്ത് ഉയർന്നു വന്ന അഗ്നി പർവ്വതം


17 APRIL 2019 02:00 PM IST\nസ്വര്‍ണ വില ഇന്ന് കുറഞ്ഞു. പവന് 80 രൂപയാണ് കുറഞ്ഞത്. തുടര്‍ച്ചയായ രണ്ടാം ദിവസമാണ് ആഭ്യന്തര വിപണിയില് വില താഴുന്നത്. ചൊവ്വാഴ്ചയും പവന് 80 രൂപ കുറഞ്ഞിരുന്നു.\n23,560 രൂപയാണ് പവന്റെ ഇന്നത്തെ വില. ഗ്രാമിന് 10 രൂപ താഴ്ന്ന് 2,945 രൂപയിലാണ് വ്യാപാരം പുരോഗമിക്കുന്നത്.


എത്രതന്നെ ചവിട്ടി താഴ്ത്തിയാലും ഇവർ കുതിച്ചുയരും\nസ്വയം നശിച്ചാലും മറ്റുളവൻ കൂടി നശിക്കണം എന്ന മനോഭാവമുള്ള കുറെ ആളുകൾ ഇപ്പോഴും നമ്മുടെ സമൂഹത്തിൽ ജീവിക്കുന്നുണ്ട്. മറ്റുള്ളവരെ വാക്കുകൾ കൊണ്ടും പ്രവർത്തികൾ കൊണ്ടും തളർത്തുക എന്ന ലക്ഷ്യത്തോടെ പ്രവർത്തിക്കുന്ന ക്രൂരമായ മനസ്സുള്ള ആളുകൾ ഇന്നും നമ്മുടെ സമൂഹത്തിൽ ധാരാളമായി ജീവിക്കുന്നുണ്ട്. ഇനി ഇവരൊക്കെ എത്ര ശ്രമിച്ചാലും ഈ പറയുന്ന നക്ഷത്രക്കാരുടെ അധപതനം അത് കാണുന്നതിനുവേണ്ടി പലതരത്തിൽ പരിശ്രമിച്ചാലും അത് ഒരിക്കലും സാധ്യമാവുകയില്ല. ഈശ്വരാനുഗ്രഹം എപ്പോഴും വലയം ചെയ്യുന്ന നക്ഷത്രക്കാർ ആണ് ഇവർ. അതുകൊണ്ടുതന്നെ മനുഷ്യരാശിയിൽ പെട്ട ആർക്കും ഇവരെ തോൽപ്പിക്കാൻ സാധിക്കുകയില്ല.ചുറ്റും നിൽക്കുന്ന പലരും വിചാരിച്ചിട്ട് തോൽക്കാത്ത ചില വ്യക്തിത്വങ്ങളെ നമ്മൾ കണ്ടിട്ടുണ്ട് ആയിരിക്കും. ഇനി അതിനേക്കാൾ കൂടുതൽ ആളുകൾ അവരെ തോൽപ്പിക്കാൻ ശ്രമിച്ചാൽ പോലും അവർ ഒരിക്കലും തോൽക്കുകയില്ല.\nവളരെ അനുകൂലമായ സാഹചര്യങ്ങളും അതുപോലെതന്നെ സമയവും ഉള്ള കുറച്ചു രാഷിക്കാർ ഉണ്ട്. ആരൊക്കെ എത്ര തവണ ചവിട്ടി താഴ്ത്താൻ ശ്രമിച്ചാലും പതിമടങ്ങ് ഉയർന്നുവരുന്ന കുറച്ചു നക്ഷത്രക്കാർ ഉണ്ട്. ഈ ആഴ്ചയിൽ അവർക്ക് വളരെ വലിയ നേട്ടങ്ങൾ ആണ് ഇനി വരാൻ പോകുന്നത്. എന്തൊക്കെ അവർ ചെയ്യാൻ തീരുമാനിച്ചാലും വേഗം പൂർത്തീകരിക്കാനും തൊഴിൽ മേഖലകളിൽ ഒക്കെ സാമ്പത്തിക നേട്ടങ്ങൾ കൈവരിക്കാനും സാധിക്കുന്ന നക്ഷത്രക്കാരെ കുറിച്ചാണ് ഇവിടെ പറയുന്നത്. ആരൊക്കെയാണ് ഇത്തരത്തിലുള്ള നക്ഷത്രക്കാർ എന്ന് നമുക്ക് ഈ വീഡിയോയുടെ മനസ്സിലാക്കാം. ആദ്യം പറയുന്നത് ഇടവ കൂറിലെ കാർത്തിക രോഹിണി മകയിരം നക്ഷത്രക്കാരെ കുറിച്ചാണ് പറയുന്നത്. വളരെ അനുകൂലമായ ഒരു സമയമാണ് ഇപ്പോൾ ഇവർക്ക് ഉള്ളത് എന്ന് വേണം പറയാൻ.


അന്ന് ഇര്‍ഫാന് പഠാനെ പരിഹസിച്ചവര് ഇപ്പോള് മിണ്ടുന്നില്ല; കിരീടം ഓസ്‌ട്രേലിയക്ക് തന്നെ കിട്ടി! | Irfan Pathan’s pre-tournament prediction proves to be right as Australia lift the trophy t20 WC\nNov 15, 2021, 08:55 PM IST\nഓസ്‌ട്രേലിയയെ തിരഞ്ഞെടുത്തതില് പലരും പരിഹസിച്ചു. ഇംഗ്ലണ്ടിനേയും വെസ്റ്റിന്‍ഡീസിനേയും മറന്നുപോയോ എന്നു ചോദിച്ചവരുമുണ്ട്.\nഓസ്‌ട്രേലിയയുടെ വിജയാഘോഷം/ ഇര്‍ഫാന് പഠാന്| Photo: PTI/AP\nന്യൂഡല്‍ഹി: ട്വന്റി-20 ലോകകപ്പ് തുടങ്ങുന്നതിന് മുമ്പ് ഓസ്‌ട്രേലിയ കിരീടം നേടുമെന്ന് പ്രവചിച്ചവര് വിരളമാണ്. കാരണം ടൂര്‍ണമെന്റിന് മുമ്പ് കളിച്ച പരമ്പരകളില് ദയനീയ പരാജയമാണ് ഓസീസ് നേരിട്ടത്. ലോകകപ്പ് സന്നാഹ മത്സരത്തില് ഇന്ത്യയോടും തോറ്റു. ഇതോടെ സെമി ഫൈനല് പോലും എത്താതെ ഓസ്‌ട്രേലിയ പുറത്താകുമെന്നായിരുന്നു ക്രിക്കറ്റ് വിദഗ്ദ്ധരുടെ കണക്കുകൂട്ടല്.\nഎന്നാല് ഇന്ത്യയുടെ മുന്‍താരം ഇര്‍ഫാന് പഠാന് മാത്രം ഇവരില് നിന്ന് വ്യത്യസ്തനായി. കിരീട സാധ്യതയുള്ള ടീമുകള് ഇന്ത്യയും ഓസ്‌ട്രേലിയയും ആണെന്നായിരുന്നു പഠാന്റെ പ്രവചനം. അതില് ഇന്ത്യയുടെ ഭാഗം പിഴച്ചെങ്കിലും ഓസ്‌ട്രേലിയ ചാമ്പ്യന്‍മാര് എന്ന പ്രവചനം ശരിയായി.\nഅന്ന് ആ പ്രവചനം ട്വീറ്റ് ചെയ്തപ്പോള് നിരവധി ആരാധകര് പഠാനെതിരേ രംഗത്തെത്തിയിരുന്നു. ആരും പഠാനോട് അനുകൂലിച്ചില്ല. ഓസ്‌ട്രേലിയയെ തിരഞ്ഞെടുത്തതില് പലരും പരിഹസിച്ചു. ഇംഗ്ലണ്ടിനേയും വെസ്റ്റിന്‍ഡീസിനേയും മറന്നുപോയോ എന്നു ചോദിച്ചവരുമുണ്ട്. എന്നാല് ഇതെല്ലാം തെറ്റാണെന്നും പഠാന് ശരിയാണെന്നുമുള്ള മത്സരഫലമാണ് ട്വന്റി-20 ലോകകപ്പിലുണ്ടായത്.\nContent Highlights: Irfan Pathan’s pre-tournament prediction proves to be right as Australia lift the trophy t20 WC


ജ്യോതിഷകുലം [ Jyothishakulam ] E-mail : jyotishakulam@gmail.com: അദ്വൈത സിദ്ധാന്തം\nഅദ്വൈതം വിശിഷ്ടാദ്വൈതവും ഒഴികെയുള്ള എല്ലാ സിദ്ധാന്തങ്ങളും ദ്വൈതമാണ്. ദ്വൈത സിദ്ധാന്തമനുസരിച്ച് ദൈവം എന്ന ഒരു സ്രഷ്ടാവും സൃഷ്ടി എന്ന ഒരു ലോകവും ഉണ്ട്. സ്രഷ്ടാവ് സൃഷ്ടിച്ചതിനാൽ ഇവ തമ്മിൽ സൃഷ്ടിക്കുക എന്ന പ്രക്രിയയിലൂടെ ഒരു കാര്യ കാരണ ബന്ധവുമുണ്ട്. ദൈവവും സത്യമാണ്, ലോകവും സത്യമാണ്. ഈ കാര്യകാരണ ബന്ധത്തെ അദ്വൈതം അംഗീകരിക്കുന്നില്ല. സത്യം എന്ന വാക്കിന് തത്ത്വികമായി മൂന്നു കാലങ്ങളിലും മാറാതെ നിൽക്കുന്നത് എന്നു കൂടി അർത്ഥമുണ്ട്. മാറ്റം എന്നത് മുമ്പത്തെ അവസ്ഥയുടെ മരണവും ഇപ്പോഴത്തെ അവസ്ഥയുടെ ജനവുമാണ്. അതുകൊണ്ട് മാറ്റമില്ലാത്തതു മാത്രമേ ജനന മരണത്തിന്ന് അതീത്മായിരിക്കൂ. അദ്വൈതസിദ്ധാന്ത പ്രകാരം സത്യമായത് ഒന്നു മാത്രമേയുള്ളൂ. ലോകം മിഥ്യയാണ്. എന്തെന്നാൽ സൃഷ്ടി നടന്നിട്ടേയില്ല. സത്യം മറയ്ക്കപ്പെട്ടപ്പോൾ സത്യത്തിനു മുകളിൽ കയറിൽ പാമ്പിനെയെന്നപോൽ കാണപ്പെട്ട ഒരു മിഥ്യാദർശനം മാത്രമാണ് ലോകം.\nകയറിനു പകരം നാം കണ്ടതായി തോന്നിയ പാമ്പ് ഇല്ലാതെയാകാൻ കയറിനെ തിരിച്ചറിഞ്ഞാൽ മാത്രം മതിയാകും. അതേ സമയം കയറിന്റെ സ്ഥാനത്ത് പാമ്പിനെ കണ്ടു കൊണ്ടിരുന്ന സമയമത്രയും അതു പാമ്പു തന്നെയാണ് എന്ന വിശ്വാസം എല്ലാ അർത്ഥത്തിലും രൂഢമൂലമായിരുന്നു താനും. ഇതാണ് ശ്രീ ശങ്കരന്റെ രജ്ജു-സർപ്പ ഭ്രാന്തി എന്ന ഉദാഹരണം. ആത്യന്തികമായ സത്യം ഒന്നു മാത്രമേയുള്ളൂ, അതു തന്നെയാണ് ബ്രഹ്മം, ആത്മാവ്.\nഈ വാക്യം പറയുന്നയാളും ഇതു കേൾക്കുന്നയാളും ദേശം കാലം എന്നീ ഉപാധികൾ മാത്രമല്ലാ, ശാരീരികമായ വലിപ്പച്ചെറുപ്പത്തേയും മാറ്റി നിർത്തി വ്യക്തിയെ മാത്രം തിരിച്ചറിയുന്നു. അദ്വൈതം ആത്മാവിനെ ബ്രഹ്മമെന്ന് തിരിച്ചറിയുന്നതും ഇതു പോലെ എല്ലാ ഉപാധികളെയും മാറ്റി നിർത്തിയിട്ടാണ്. എന്നിലെ ഞാനാണ് ആത്മാവ്. ആ എന്നെ ഉപാധികളെല്ലാം അഴിച്ച് തിരിച്ചറിയുമ്പോൾ അതു തന്നെയാണ് ബ്രഹ്മം.\n"ന ജായതേ മ്രിയതേ വാ വിപശ്ചി-\nPosted by Jyotisha Kulam at 22:23


തിരുവനന്തപുരം വിമാനത്താവളം അദാനി ഗ്രൂപ്പിന് ; കരാർ ഒപ്പുവെച്ചു\nകോഴിക്കോട് ഗുണ്ടാ ആക്രമണം; അഞ്ച് പേർക്ക് പരുക്ക്\nസംസ്ഥാനത്ത് ഇന്ന് 6186 പേർക്ക് കോവിഡ് : 4296 രോഗമുക്തി നേടി\nതെറി വിളിക്കും, അശ്ലീല ചിത്രങ്ങള് അയക്കും ; ഓണ്‍ലൈന് വായ്പക്കാരുടെ അഴിഞ്ഞാട്ടം\nകുതിരാൻ ടണൽ തുറക്കണമെന്നാവശ്യപ്പെട്ട് ഹർജി\nമേല്‍നോട്ട സമിതി; സംസ്ഥാന കോണ്‍ഗ്രസില് ആശയക്കുഴപ്പം\nസംസ്ഥാനത്ത് 5490 പേര്‍ക്ക് കൂടി കൊവിഡ്, ടെസ്റ്റ് പോസിറ്റിവിറ്റി നിരക്ക് 8.11\nBy Web Desk.14 01 2021\nസംസ്ഥാനത്ത് 5490 പേര്‍ക്ക് കൂടി കൊവിഡ് സ്ഥിരീകരിച്ചു. മലപ്പുറം 712, എറണാകുളം 659, കോഴിക്കോട് 582, പത്തനംതിട്ട 579, കൊല്ലം 463, കോട്ടയം 459, തൃശൂര് 446, ആലപ്പുഴ 347, തിരുവനന്തപുരം 295, കണ്ണൂര് 235, വയനാട് 229, പാലക്കാട് 210, ഇടുക്കി 202, കാസര്‍ഗോഡ് 72 എന്നിങ്ങനെയാണ് ജില്ലകളില് ഇന്ന് രോഗ ബാധ സ്ഥിരീകരിച്ചത്.\nയു.കെ.യില് നിന്നുവന്ന് പോസിറ്റീവായി തുടര്‍പരിശോധനയ്ക്കായി എന്‍ഐവി പൂനെയിലേക്ക് അയച്ചിരുന്ന3പേരില് ജനിതക മാറ്റം വന്ന വൈറസ് സ്ഥിരീകരിച്ചു. കണ്ണൂര് ജില്ലയിലെ 25, 27 വയസുള്ള രണ്ടുപേര്‍ക്കും പത്തനംതിട്ട ജില്ലയിലെ 52 വയസുള്ള ഒരാള്‍ക്കുമാണ് ജനിതക മാറ്റം വന്ന വൈറസ് സ്ഥിരീകരിച്ചത്. ഇവരെല്ലാം പുരുഷന്‍മാരാണ്. ഇതോടെ ആകെ9പേരിലാണ് ജനിതക വകഭേദം വന്ന വൈറസിനെ കണ്ടെത്തിയത്.\nയു.കെ.യില് നിന്നുവന്ന ആര്‍ക്കും കഴിഞ്ഞ 24 മണിക്കൂറിനകം കൊവിഡ്-19 സ്ഥിരീകരിച്ചിരിച്ചിട്ടില്ല. അടുത്തിടെ യു.കെ.യില് നിന്നു വന്ന 56 പേര്‍ക്കാണ് ഇതുവരെ കൊവിഡ് സ്ഥിരീകരിച്ചത്. ഇവരുടെ സാമ്പിളുകള് തുടര്‍പരിശോധനക്കായി എന്‍ഐവി പൂനെയിലേക്ക് അയച്ചിട്ടുണ്ട്. കഴിഞ്ഞ 24 മണിക്കൂറിനിടെ 67,712 സാമ്പിളുകളാണ് പരിശോധിച്ചത്. ടെസ്റ്റ് പോസിറ്റിവിറ്റി നിരക്ക് 8.11 ആണ്. റുട്ടീന് സാമ്പിള്, സെന്റിനല് സാമ്പിള്, സിബി നാറ്റ്, ട്രൂനാറ്റ്, പി.ഒ.സി.ടി. പി.സി.ആര്., ആര്.ടി. എല്.എ.എം.പി., ആന്റിജന് പരിശോധന എന്നിവ ഉള്‍പ്പെടെ ഇതുവരെ ആകെ 86,88,585 സാമ്പിളുകളാണ് പരിശോധനയ്ക്കായി അയച്ചത്.\nകഴിഞ്ഞ ദിവസങ്ങളിലുണ്ടായ 19 മരണങ്ങളാണ് കൊവിഡ് മൂലമാണെന്ന് ഇന്ന് സ്ഥിരീകരിച്ചത്. ഇതോടെ ആകെ മരണം 3392 ആയി. ഇത് കൂടാതെ ഉണ്ടായ മരണങ്ങള് എന്‍ഐവി ആലപ്പുഴയിലെ പരിശോധനയ്ക്ക് ശേഷം സ്ഥിരീകരിക്കുന്നതാണ്.\n52 ആരോഗ്യ പ്രവര്‍ത്തകര്‍ക്കാണ് രോഗം ബാധിച്ചത്. കോഴിക്കോട് 14, പത്തനംതിട്ട 9, കണ്ണൂര് 7, തൃശൂര് 5, എറണാകുളം, വയനാട്4വീതം, കൊല്ലം, ഇടുക്കി, പാലക്കാട്2വീതം, തിരുവനന്തപുരം, മലപ്പുറം, കാസര്‍ഗോഡ് 1 വീതം ആരോഗ്യ പ്രവര്‍ത്തകര്‍ക്കാണ് ഇന്ന് രോഗം ബാധിച്ചത്. രോഗം സ്ഥിരീകരിച്ച് ചികിത്സയിലായിരുന്ന 4337 പേരുടെ പരിശോധനാഫലം നെഗറ്റീവ് ആയി. തിരുവനന്തപുരം 296, കൊല്ലം 263, പത്തനംതിട്ട 317, ആലപ്പുഴ 485, കോട്ടയം 429, ഇടുക്കി 41, എറണാകുളം 599, തൃശൂര് 402, പാലക്കാട് 194, മലപ്പുറം 395, കോഴിക്കോട് 482, വയനാട് 171, കണ്ണൂര് 195, കാസര്‍ഗോഡ് 68 എന്നിങ്ങനേയാണ് പരിശോധനാ ഫലം ഇന്ന് നെഗറ്റീവായത്. ഇതോടെ 66,503 പേരാണ് രോഗം സ്ഥിരീകരിച്ച് ഇനി ചികിത്സയിലുള്ളത്. 7,61,154 പേര് ഇതുവരെ കൊവിഡില് നിന്ന് മുക്തി നേടി.\nസംസ്ഥാനത്തെ വിവിധ ജില്ലകളിലായി 2,01,293 പേരാണ് ഇപ്പോള് നിരീക്ഷണത്തിലുള്ളത്. ഇവരില് 1,90,389 പേര് വീട്/ഇന്‍സ്റ്റിറ്റിയൂഷണല് ക്വാറന്റൈനിലും 10,904 പേര് ആശുപത്രികളിലും നിരീക്ഷണത്തിലാണ്. 1821 പേരെയാണ് ഇന്ന് ആശുപത്രിയില് പ്രവേശിപ്പിച്ചത്. ഇന്ന്6പുതിയ ഹോട്ട് സ്‌പോട്ടുകളാണുള്ളത്. കോട്ടയം ജില്ലയിലെ ഏറ്റുമാനൂര് മുന്‍സിപ്പാലിറ്റി (കണ്ടെയ്ന്‍മെന്റ് സോണ് വാര്‍ഡ് 9, 32), വെച്ചൂര് (1), കാഞ്ഞിരപ്പള്ളി (4), ഉദ്യാനപുരം (2), തിരുവനന്തപുരം ജില്ലയിലെ അരുവിക്കര (സബ് വാര്‍ഡ് 15), ആലപ്പുഴ ജില്ലയിലെ കരുവാറ്റ (സബ് വാര്‍ഡ് 5) എന്നിവയാണ് പുതിയ ഹോട്ട്സ്‌പോട്ടുകള്. ഇന്ന് 13 പ്രദേശങ്ങളെ ഹോട്ട്സ്‌പോട്ടില് നിന്ന് ഒഴിവാക്കി. ഇതോടെ നിലവില് ആകെ 420 ഹോട്ട് സ്‌പോട്ടുകളാണുള്ളത്.\nലുലു മാളില് വെച്ച് അപമാനിക്കാൻ ശ്രമം: പ്രതികളോട് ക്ഷമിച്ചതായി യുവനടി


വിദ്യാർഥികളിലെ കഞ്ചാവ് ഉപയോഗം: കുടുംബ ബന്ധങ്ങളിലെ ശൈഥില്യം കാരണമാകുന്നു | kanjirappallyNEWS.com\nവിദ്യാർഥികളിലെ കഞ്ചാവ് ഉപയോഗം: കുടുംബ ബന്ധങ്ങളിലെ ശൈഥില്യം കാരണമാകുന്നു\nPosted on January 8, 2018 By admin BACKUPS, NEWS UPDATE, repeat\nവിദ്യാർഥികളിലെ കഞ്ചാവ് ഉപയോഗം വർധിക്കുന്നതിനു പിന്നിൽ കുടുംബ ബന്ധങ്ങളുടെ ശൈഥില്യം പ്രധാന കാരണമെന്ന് എക്സൈസ്. മൂന്നു മാസത്തിനുള്ളിൽ 23 വയസ്സിനു താഴെയുള്ള വിദ്യാർഥികൾ ഉൾപ്പെടെ ഒൻപതു യുവാക്കളാണ് കഞ്ചാവ് കേസിൽ പിടിയിലായത്. പ്രായപൂർത്തിയാകാത്ത വിദ്യാർഥികളും വിവിധ കേസുകളിൽ പിടിക്കപ്പെട്ടു. പിടിയിലായ വിദ്യാർഥികളെ ഉൾപ്പെടുത്തി നടത്തിയ വിവരശേഖരണത്തിൽ കൂടിയാണ് എക്സൈസ് കഞ്ചാവ് ഉപയോഗിക്കുന്നതിനുള്ള കാരണങ്ങൾ കണ്ടെത്തിയത്. മാതാപിതാക്കളുടെ വഴിവിട്ട ജീവിതമാണു ചില കേസുകളിൽ കണ്ടെത്തിയത്.\nഅമ്മമാർ വിദേശ ജോലിയിലുള്ള വിദ്യാർഥികൾക്കിടയിലും കഞ്ചാവ് ഉപയോഗം കൂടുന്നുണ്ട്. പഠനകാലത്ത് കേറ്ററിങ്, പെയിന്റിങ്, പന്തൽ നിർമാണം തുടങ്ങിയ ചെറിയ പണികൾക്കു പോയി വരുമാനമുണ്ടാക്കിയാണ് പലരും ലഹരി ഉപയോഗത്തിനുള്ള പണം കണ്ടെത്തുന്നത്. വരുമാനമായി ലഭിക്കുന്ന തുകയുടെ കുറച്ചു ഭാഗം വീട്ടിൽ നൽകിയ ശേഷം ബാക്കി തുക കഞ്ചാവിനായി ചെലവഴിക്കുകയാണ്. ഇത്തരത്തിൽ വരുമാനമുണ്ടാക്കുന്ന വിദ്യാർഥികളെ ചൂഷണം ചെയ്യുന്നതിനായി വിവിധയിടങ്ങളിൽ കഞ്ചാവ് മാഫിയ തന്നെ പ്രവർത്തിക്കുന്നുണ്ട്.\nസ്കൂളുകളിൽനിന്നല്ലാത്ത വിദ്യാർഥികളുടെ വിനോദ സഞ്ചാര പരിപാടികൾ സൂക്ഷിക്കേണ്ടതാണെന്നും എക്സൈസ് പറയുന്നു. പഠിക്കാൻ മുൻപന്തിയിൽ നിൽക്കുന്ന വിദ്യാർഥികളെ കുടുക്കാനുള്ള ശ്രമങ്ങളും കഞ്ചാവ് മാഫിയയുടെ തന്ത്രമാണ്. വിദ്യാർഥികൾ പഠനത്തിൽ നിന്നു പെട്ടെന്നു പിന്നാക്കം പോയാൽ ശ്രദ്ധിക്കണമെന്ന മുന്നറിയിപ്പും എക്സൈസ് നൽകുന്നു. അപകർഷതാബോധമുള്ളവർക്കിടയിലും കഞ്ചാവ് ഉപയോഗം കൂടുന്നതായി കണ്ടെത്തി.\nതങ്ങളുടെ പോരായ്മകൾ പരിഹരിക്കാൻ കഞ്ചാവിൽ ഇവർ അഭയം തേടുകയാണ്. കഞ്ചാവ് മാഫിയായുടെ പുതിയ തന്ത്രങ്ങളും പരീക്ഷണങ്ങളും എക്സൈസ് സംഘങ്ങളെ പോലും ഞെട്ടിക്കുകയാണ്. ബുദ്ധിശക്തി വർധിപ്പിക്കാനുള്ള ബ്രഹ്മി ആണെന്നു പറഞ്ഞാണ് ഇൗ സംഘം വിദ്യാർഥികളെ കഞ്ചാവ് ഉപയോഗിക്കാൻ പ്രേരിപ്പിച്ചിരുന്നത്. മറ്റൊരു കേസിൽ ശക്തി വർധിപ്പിക്കാൻ ദൈവിക ശക്തിയുള്ള ചരട് കയ്യിൽ കെട്ടി തരാം എന്നു പറഞ്ഞാണ് വിദ്യാർഥികളെ കുടുക്കിയിരുന്നത്.\nചരട് കെട്ടിയ ശേഷം കഞ്ചാവും ഉപയോഗിക്കാൻ നൽകും. ചരടിന്റെ ശക്തിയാണെന്ന തോന്നലിൽ വിദ്യാർഥികളെ വലയിലാക്കും. അയർക്കുന്നത്തിനു സമീപം തോടിന്റെ കരയിൽ വിദ്യാർഥികൾക്കു കഞ്ചാവ് വലിക്കാൻ പരിശീലനം നൽകിയിരുന്ന കേന്ദ്രവും എക്സൈസ് കണ്ടെത്തി തകർത്തിരുന്നു. തുടരെ അറസ്റ്റുകളുണ്ടായിട്ടും വിദ്യാർഥികൾക്കിടയിൽ കഞ്ചാവ് ഉപയോഗം വർധിക്കുന്നതിനാൽ വേരോടെ പിഴുതെറിയാനുള്ള ശ്രമങ്ങളും ഉൗർജിതമാക്കിയിട്ടുണ്ട്.


countries where indians can easily get e-visa, ഇന്ത്യക്കാര്‍ക്ക് എളുപ്പത്തില് ഇ-വിസ വാഗ്ദാനം ചെയ്യുന്ന 10 രാജ്യങ്ങള് - top 10 countries where indians can easily get e-visa - Samayam Malayalam\ntop 10 countries where indians can easily get e-visa\nഇന്ത്യക്കാര്‍ക്ക് എളുപ്പത്തില് ഇ-വിസ വാഗ്ദാനം ചെയ്യുന്ന 10 രാജ്യങ്ങള്\nKrishna Govind | Samayam Malayalam | Updated: Jun 24, 2022, 9:18 AM\nകോവിഡ് നിയന്ത്രണങ്ങള് പിന്‍വലിച്ചതോടെ അന്താരാഷ്ട്ര യാത്രകള്‍ക്ക് പ്രിയമേറിയിരിക്കുകയാണ്. ഒട്ടേറെ ഇന്ത്യക്കാര് ലോകരാജ്യങ്ങള് കാണുന്നതിനായി യാത്രകള് ആസൂത്രണം ചെയ്യുന്നു.\nഇന്ത്യക്കാര്‍ക്ക് ലാവോസിലേക്കുള്ള വിസയ്ക്ക് മുന്‍കൂട്ടി അപേക്ഷിക്കേണ്ടതില്ല.\nതെക്കുകിഴക്കന് ഏഷ്യന് രാജ്യം തായ്‌ലന്‍ഡ് ഇന്ത്യക്കാര്‍ക്ക് വളരെ ജനപ്രിയമാണ്.\nഇന്ത്യന് പൗരന്മാരായ സഞ്ചാരികള്‍ക്ക് വിസ രഹിത രാജ്യമാണ് സീഷെല്‍സ്.\nയാത്രകള് എപ്പോഴും ആവേശകരമാണ്. അറിയപ്പെടാത്ത നാടുകള്, മനുഷ്യര്, ഭാഷകള്, ഭക്ഷണം, സംസ്‌കാരം, വൈവിധ്യം നിറഞ്ഞ ഭൂപ്രകൃതികള് എന്നിങ്ങനെ നമ്മളെ അത്ഭുതപ്പെടുത്തികയും സന്തോഷപ്പെടുത്തുകയും ഒക്കെ ചെയ്യുന്ന കാര്യങ്ങള് യാത്രകളിലൂടെ അനുഭവിക്കാന് സാധിക്കും. ഇപ്പോള് കോവിഡ് നിയന്ത്രണങ്ങള് പിന്‍വലിച്ചതോടെ അന്താരാഷ്ട്ര യാത്രകള്‍ക്ക് പ്രിയമേറിയിരിക്കുകയാണ്. ഒട്ടേറെ ഇന്ത്യക്കാര് ലോകരാജ്യങ്ങള് കാണുന്നതിനായി യാത്രകള് ആസൂത്രണം ചെയ്യുന്നു. പല രാജ്യങ്ങളിലും പോകാന് ഇന്ത്യക്കാര്‍ക്ക് എളുപ്പത്തില് ഇ-വിസ ലഭിക്കും. അത്തരം ചില രാജ്യങ്ങളെ പരിചയപ്പെടാം.\nമാലിദ്വീപ്: മാലിദ്വീപിന്റെ പ്രകൃതിഭംഗിയും അവിടുത്തെ ആതിഥ്യമാര്യാദകളും ഒന്നും വിശദീകരിക്കണ്ട കാര്യമില്ല, കാരണം അത്രക്ക് പ്രശസ്തമാണ് ഈ രാജ്യം. ഇന്ത്യന് യാത്രക്കാര്‍ക്ക് ഈ രാജ്യം സന്ദര്‍ശിക്കുന്നതിനായി എളുപ്പത്തില് ഇ-വിസ ലഭിക്കും. 30 ദിവസത്തേക്ക് ലഭിക്കുന്ന ഇ-വിസയില് ഫീസുകളോ മറ്റ് ഹിഡന് ചാര്‍ജ്ജുകളോയില്ല.\nലാവോസ്: അതിമനോഹരമായ ഭൂപ്രകൃതി, സമൃദ്ധമായ കാട്, മനോഹരമായ ഗ്രാമപ്രദേശങ്ങള്, തിളങ്ങുന്ന നെല്‍പ്പാടങ്ങള്, അതിശയകരമായ പര്‍വ്വതങ്ങള് എന്നിവയാല് അനുഗ്രഹീതമാണ് ഈ തെക്കുകിഴക്കന് ഏഷ്യന് രാജ്യം. ഇന്ത്യക്കാര്‍ക്ക് ലാവോസിലേക്കുള്ള വിസയ്ക്ക് മുന്‍കൂട്ടി അപേക്ഷിക്കേണ്ടതില്ല. സാധുതയുള്ള എല്ലാ യാത്രാ രേഖകളും കൈവശമുണ്ടെങ്കില്, രാജ്യത്ത് ലാന്‍ഡിംഗ് ചെയ്യുമ്പോള് എളുപ്പത്തില് വിസ ലഭിക്കും.\nസിംഗപ്പൂര്: യാത്രസൗകര്യവും എളുപ്പമുള്ള ഇ-വിസ അപേക്ഷാ പ്രക്രിയയുമായതിനാല് ഇന്ത്യന് യാത്രക്കാര്‍ക്ക് ഏറ്റവും ഇഷ്ടപ്പെട്ട സ്ഥലങ്ങളില് ഒന്നാണ് സിംഗപ്പൂര്. മറീന ബേയിലെയും യൂണിവേഴ്‌സല് സ്റ്റുഡിയോയിലെയും ലൈറ്റ്, വാട്ടര് ഷോകള് ഉള്‍പ്പടെ പലതും ഇവിടെ ആസ്വദിക്കാനുണ്ട്.\nകംബോഡിയ: പുരാതനവും മനോഹരവുമായ ക്ഷേത്രങ്ങള്‍ക്ക് പേരുകേട്ട ഈ രാജ്യം വളരെ ജനപ്രിയമാണ്. കൂടാതെ വിസ ഓണ് അറൈവല് സംവിധാനം ഉള്‍പ്പടെയുള്ള കാര്യങ്ങളാല് മികച്ച സ്ഥലങ്ങളില് ഒന്നാണിവിടം. ഇന്ത്യന് യാത്രക്കാര്‍ക്ക്, പരമാവധി 30 ദിവസത്തെ താമസം ഉറപ്പാക്കുന്ന ഈസി വിസ ഓണ് അറൈവല് ആണ് കംബോഡിയ വാഗ്ദാനം ചെയ്യുന്നത്.\nതായ്‌ലന്‍ഡ്: ഈ തെക്കുകിഴക്കന് ഏഷ്യന് രാജ്യം അതിന്റെ സമ്പന്നമായ സാംസ്‌കാരിക പൈതൃകം, സമ്പന്നമായ ക്ഷേത്രങ്ങള്, അമ്പരപ്പിക്കുന്ന ബീച്ചുകള് എന്നിവയാല് ഇന്ത്യക്കാര്‍ക്കിടയില് വളരെ ജനപ്രിയമാണ്. ഇന്ത്യന് പൗരന്മാര്‍ക്ക് തായ്ലന്‍ഡ് ഓണ് അറൈവല് വിസയും വാഗ്ദാനം ചെയ്യുന്നു.\nമലേഷ്യ: ബുദ്ധിമുട്ടില്ലാതെ യാത്ര ചെയ്യുന്നതിനായി ഇന്ത്യക്കാര്‍ക്ക് ഇപ്പോള് വിസ ഓണ് അറൈവല് ലഭിക്കുമെന്ന് മലേഷ്യ അടുത്തിടെ പ്രഖ്യാപിച്ചിരുന്നു. ഇവിടെ നിങ്ങള്‍ക്ക് ക്വാലാലംപൂരില് കുറച്ച് ദിവസങ്ങള് ചെലവഴിച്ചതിന് ശേഷം, കടല്‍ത്തീരങ്ങളില് വിശ്രമിക്കാനോ സ്‌കൂബ ഡൈവിംഗില് ഏര്‍പ്പെടാനോ കഴിയും.\nആദ്യമായി ഝാര്‍ഖണ്ഡില് എത്തുന്നവര്‍ക്ക് കറങ്ങിയടിക്കാന് പറ്റിയയിടങ്ങള്\nഇന്തോനേഷ്യ: വിസയുമായി ബന്ധപ്പെട്ട പ്രശ്നങ്ങളെക്കുറിച്ച് ആകുലപ്പെടാതെ ഇവിടം സന്ദര്‍ശിക്കാന് സാധിക്കും. ഇന്തോനേഷ്യ സന്ദര്‍ശിക്കുന്ന ഇന്ത്യന് യാത്രക്കാര്‍ക്ക് വിനോദസഞ്ചാരത്തിനോ ബിസിനസ്സ് ആവശ്യങ്ങള്‍ക്കോ വേണ്ടി ഹ്രസ്വകാലത്തേക്ക് യാത്ര ചെയ്യുകയാണെങ്കില് വിസ-യുടെ ആവശ്യമില്ല. അവര്‍ക്ക് ഇന്തോനേഷ്യയില് ലാന്‍ഡ് ചെയ്താല് എളുപ്പത്തില് വിസ ഓണ് അറൈവല് ലഭിക്കും.\nസീഷെല്‍സ്: ഈ സ്ഥലത്തിന്റെ അതിശയകരമായ പ്രഭാവലയം നിങ്ങളുടെ മനംകവരും. മാഹി ദ്വീപ്, വിക്ടോറിയ, പ്ലാറ്റ് എന്നിവ പോലുള്ള സ്ഥലങ്ങള് അവിസ്മരണീയമായ അനുഭവങ്ങളാകും നല്‍കുക. ഇന്ത്യന് പൗരന്മാര്‍ക്ക് വിസ രഹിത രാജ്യം കൂടിയാണിവിടം. ഇവിടെ എത്തിച്ചേരുമ്പോള്, നിങ്ങളുടെ പാസ്പോര്‍ട്ടില് സന്ദര്‍ശക പെര്‍മിറ്റ് ഉപയോഗിച്ച് സ്റ്റാമ്പ് ചെയ്ത് തരും.\nവിയറ്റ്‌നാം: താങ്ങാനാവുന്ന ഫ്‌ളൈറ്റ് ടിക്കറ്റുകളും ബജറ്റ് ഡെസ്റ്റിനേഷനും ആയതിനാല്, വിയറ്റ്‌നാം മിക്കവാറും എല്ലാ യാത്രക്കാരുടെയും വിഷ്ലിസ്റ്റില് തുടരുന്നു. വളരെ എളുപ്പത്തില് ഇന്ത്യക്കാര്‍ക്ക് ഇ-വിസ ലഭിക്കുന്ന രാജ്യം കൂടിയാണ് വിയറ്റ്‌നാം. പ്രകൃതിരമണീയവും പ്രകൃതിദത്തവും അവിശ്വസനീയവുമായ മനുഷ്യനിര്‍മിതികളും ആസ്വദിക്കാന് ഇവിടം തിരഞ്ഞെടുക്കാം.\nഫിജി: ബീച്ച് പ്രേമികള്‍ക്ക് ലോകത്ത് ഏറ്റവും മികച്ച സ്ഥലങ്ങളില് ഒന്നാണ് ഫിജി. ഈന്തപ്പനകളും അതിമനോഹരമായ കടല്‍ത്തീരങ്ങളും വൈവിധ്യമാര്‍ന്ന സമുദ്രജീവികളും ഒക്കെയായി സന്ദര്‍ശകരെ വിസ്മയിപ്പിക്കുന്ന ലോകമാണിത്. ഇന്ത്യക്കാര്‍ക്ക് ഇവിടെ പ്രീ-എന്‍ട്രി വിസ ആവശ്യമില്ല. എയര്‍പോര്‍ട്ടില് എത്തുമ്പോള് വിസ ഓണ് അറൈവല് ലഭിക്കും. കുറഞ്ഞത് ആറ് മാസത്തെ കാലാവധിയുള്ള സാധുവായ പാസ്പോര്‍ട്ട് മാത്രമാണ് നിങ്ങള്‍ക്ക് വേണ്ടത്.\nആര്‍ട്ടിക്കിള് ഷോമരുഭൂമിയെ ചുംബിക്കുന്ന സമുദ്രം, ഭൂമിയിലെ ഏറ്റവും സുന്ദരമായ5തീരങ്ങള്!\nWeb Title : top 10 countries where indians can easily get e-visa


ഇന്ത്യയ്ക്ക് പുതിയ ക്യാപ്റ്റന്; കോഹ്ലിക്ക് പിന്‍ഗാമിയായി രോഹിത് ശര്‍മ; ന്യൂസിലാന്‍ഡിനെതിരായ ടീമിനെ പ്രഖ്യാപിച്ചു – Utharadesam\nമുംബൈ: രോഹിത് ഗുരുനാഥ് ശര്‍മ ഇനി ഇന്ത്യയെ നയിക്കും. ഇന്ത്യയുടെ ട്വന്റി 20 ടീം ക്യാപ്റ്റനായിട്ടാണ് നിലവില് രോഹിതിനെ തെരഞ്ഞെടുത്തിരിക്കുന്നത്. ഇന്നുചേര്‍ന്ന ബിസിസിഐ സെലക്ഷന് കമ്മിറ്റി യോഗത്തിലാണ് തീരുമാനം. കെ എല് രാഹുലിനെ വൈസ് ക്യാപ്റ്റനായി നിയമിച്ചു. നവംബര് 17 മുതല് നടക്കുന്ന ന്യൂസിലാന്‍ഡിനെതിരായ പരമ്പരയ്ക്കുള്ള ടീമിനെയും പ്രഖ്യാപിച്ചിട്ടുണ്ട്.\nലോകകപ്പിന് ശേഷം ട്വന്റി 20 ക്യാപ്റ്റന് സ്ഥാനം ഒഴിയുമെന്ന് കോഹ്ലി നേരത്തെ പ്രഖ്യാപിച്ചിരുന്നു. ന്യൂസിലാന്‍ഡ് പരമ്പരയില് വിരാട് കോഹ്ലി അടക്കം സീനിയര് താരങ്ങള്‍ക്ക് വിശ്രമം അനുവദിച്ചിട്ടുണ്ട്. പകരം ഋതുരാജ് ഗെയ്ക്ക് വാദ്, വെങ്കിടേഷ് അയ്യര്, ഹര്‍ഷല് പട്ടേല്, ആവേശ് ഖാന് തുടങ്ങിയവര് ടീമില് ഇടം പിടിച്ചു. ടി ട്വന്റി പരമ്പരയ്ക്ക് ശേഷം നടക്കുന്ന ഒന്നാം ടെസ്റ്റില് നിന്നും കോഹ്ലി വിശ്രമം ആവശ്യപ്പെടാന് സാധ്യതയുണ്ടെന്ന് റിപ്പോര്‍ട്ടുകളുണ്ടായിരുന്നു. അങ്ങനെയെങ്കില് ഒന്നാം ടെസ്റ്റിലും ഒരു പക്ഷേ രോഹിത് ശര്‍മയായിരിക്കും ഇന്ത്യയെ നയിക്കുക.\nമൂന്ന് മത്സരങ്ങളടങ്ങിയ പരമ്പരയാണ് ന്യൂസിലാന്‍ഡിനെതിരെ ഇന്ത്യ കളിക്കുക. നവംബര് 17, 19, 21 തീയതികളിലാണ് ടി ട്വന്റി മത്സരങ്ങള് നടക്കുക. ജയ്പൂര്, റാഞ്ചി, കൊല്‍ക്കത്ത എന്നിവിടങ്ങളില് വെച്ചാകും മത്സരങ്ങള്.\nടീം ഇന്ത്യ: രോഹിത് ശര്‍മ, കെ.എല് രാഹുല്, ഋതുരാജ് ഗെയ്ക്ക്‌വാദ്, ശ്രേയസ് അയ്യര്, സൂര്യകുമാര് യാദവ്, ഋഷഭ് പന്ത്, ഇഷാന് കിഷന്, വെങ്കിടേഷ് അയ്യര്, യുസ്‌വേന്ദ്ര ചാഹല്, ആര് അശ്വിന്, ആക്സര് പട്ടേല്, ആവേശ് ഖാന്, ഭുവനേശ്വര് കുമാര്, ദീപക് ചഹാര്, ഹര്‍ഷല് പട്ടേല്, മുഹമ്മദ് സിറാജ്.\nഇതിനു പുറമേ ദക്ഷിണാഫ്രിക്കന് പര്യടനത്തിനുള്ള ഇന്ത്യന് ‘എ’ ടീമിനെയും യോഗത്തില് പ്രഖ്യാപിച്ചിട്ടുണ്ട്. ഗുജറാത്തിന്റെ പ്രിയങ്ക് പഞ്ചല് ആണ് നായകന്. ദക്ഷിണാഫ്രിക്കയുടെ ‘എ’ ടീമുമായി നാലു ദിവസം നീണ്ടു നില്‍ക്കുന്ന മൂന്ന് മത്സരങ്ങളിലാണ് ഇന്ത്യ കളിക്കുക. നവംബര് 23, 29, ഡിസംബര്6തീയതികളിലാണ് മത്സരം. എല്ലാ മത്സരങ്ങളും ബ്ലൂംഫൊണ്ടേയ്‌നില് വെച്ചായിരിക്കും നടക്കുക.\nഇന്ത്യ എ: പ്രിയങ്ക് പഞ്ചാല് (ക്യാപ്ടന്), പൃഥ്വി ഷാ, അഭിമന്യു ഈശ്വരന്, ദേവ്ദത്ത് പടിക്കല്, സര്‍ഫറാസ് ഖാന്, ബാബ അപരാജിത്ത്, ഉപേന്ദ്ര യാദവ് (വിക്കറ്റ് കീപ്പര്), കെ ഗൗതം, രാഹുല് ചാഹര്, സൗരഭ് കുമാര്, നവ്ദീപ് സെയ്‌നി, ഉംറാന് മാലിക്, ഇഷാന് പോരെല്, അര്‍സാന് നാഗ്വസ്വെല്ല.


കനയ്യ കുമാർ ഇടത്തു നിന്ന് വലത്തേക്ക്; എൻ ഡി എയിൽ ചേരുമെന്ന് സൂചന - മീഡിയ മലയാളം (Media Malayalam)\nകനയ്യ കുമാർ ഇടത്തു നിന്ന് വലത്തേക്ക്; എൻ ഡി എയിൽ ചേരുമെന്ന് സൂചന\nPrevious articleഇടക്കാല ജാമ്യം ലഭിച്ച സിദ്ദിഖ് കാപ്പന് ഇന്ന് ജയില് മോചിതനാകും; ജാമ്യം കര്‍ശന ഉപാധികളോടെ\nNext articleമാണി സി. കാപ്പന്റെ വിഭാഗത്തെ ഘടകകക്ഷിയായി യു.ഡി.എഫില് ഉള്‍പ്പെടുത്താനാകില്ല, കൈപ്പത്തി ചിഹ്നം നല്‍കുന്നതില് സന്തോഷം: നിലപാടറിയിച്ച് മുല്ലപ്പള്ളി\nതരൂര് സീറ്റിൽ തൻ്റെ ഭാര്യയായ ഡോ.ജമീല ബാലന്റെ പേര് പാലക്കാട് ജില്ല സെക്രട്ടേറിയേറ്റ് നി‍ർദ്ദേശിച്ചെന്ന...\nപാലക്കാട്: തരൂര് സീറ്റിൽ തൻ്റെ ഭാര്യയായ ഡോ.ജമീല ബാലന്റെ പേര് പാലക്കാട് ജില്ല സെക്രട്ടേറിയേറ്റ് നി‍ർദ്ദേശിച്ചെന്ന വാ‍ർത്തകൾ ശുദ്ധ അസംബന്ധമെന്ന് മന്ത്രി എ.കെ.ബാലൻ. ജില്ല കമ്മിറ്റിയിൽ ഇത്തരം ചർച്ച നടന്നിട്ടില്ലെന്നും മുൻകൂട്ടിയുണ്ടാക്കിയ തിരക്കഥയാണ്...


ആകാശത്ത് രക്ഷയ്ക്കെത്തി അമര്‍ദീപിന്‍റെ കരങ്ങള്; ഒരു മണിക്കൂറിലേറെ ആ ജീവനെ അയാള് മരണത്തിന് വിട്ടുകൊടുക്കാതെ മുറുകെപ്പിടിച്ചു..!! - FUTURELINE\nആകാശത്ത് രക്ഷയ്ക്കെത്തി അമര്‍ദീപിന്‍റെ കരങ്ങള്; ഒരു മണിക്കൂറിലേറെ ആ ജീവനെ അയാള് മരണത്തിന് വിട്ടുകൊടുക്കാതെ മുറുകെപ്പിടിച്ചു..!!\nഒരു മണിക്കൂറിലേറെ ആ ജീവനെ അയാള് മരണത്തിന് വിട്ടുകൊടുക്കാതെ മുറുകെപ്പിടിച്ചു. ദില്ലിയില് മെഡിക്കല് സംഘത്തിന്‍റെ കരങ്ങളിലേക്ക് ആ ജീവനെ ഏല്‍പ്പക്കും വരെ ജെറ്റ് എയര്‍വേയ്സിന്‍റെ ബാംഗ്ലൂര് – ദില്ലി വിമാനത്തില് എല്ലാവരും പ്രാര്‍ഥനയോടെ ശ്വാസമടക്കിപ്പിടിച്ചിരുന്നു. ഇന്നലെ ബാംഗ്ലൂരില് നിന്നും ദില്ലിക്ക് പറന്ന ജെറ്റ് എയര്‍വേയ്സിന്‍റെ വിമാനത്തിലെ യാത്രക്കാരിലെരാള്‍ക്ക് ഇടയ്ക്കുവച്ച് നെഞ്ചുവേദന അനുഭവപ്പെട്ടു. അതോടെ എന്തുചെയ്യണമെന്നറിയാതെ എല്ലാവരും പരിഭ്രമിച്ചു.\nഎന്നാല് ജെറ്റ് എയര്‍വേയ്സ് ക്രൂവിലുണ്ടായിരുന്ന അമര്‍ദീപ് എന്ന ചെറുപ്പക്കാരന് തളര്‍ന്നില്ല. അയാള് യാത്രക്കാരന് പ്രാഥമികമായി വേണ്ടുന്ന ശൃശ്രൂഷകള് നല്‍കി. ആ സമയം ദില്ലിയ്ക്ക് ഒരു മണിക്കൂര് ആകാശയാത്ര ബാക്കിയുണ്ടായിരുന്നു ജെറ്റ് എയര്‍വേയ്സിന്. ഈ സമയമത്രയും അമര്‍ദീപ് യാത്രക്കാരന് പ്രാഥമിക ശൃശ്രൂഷകള് നല്‍കി ഒപ്പം നിന്നു. അമര്‍ദീപും സംഘവും യാത്രക്കാരന്‍റെ വീട്ടിലേക്ക് വിളിച്ച് അദ്ദേഹത്തിന്‍റെ രോഗത്തെപ്പറ്റിയുളള വിവരങ്ങള് വിശദമായി ചോദിച്ചറിയുകയും. ഓക്സിജന് ഉള്‍പ്പെടെയുളള ആരോഗ്യ സംരക്ഷണ സംവിധാനങ്ങള് ഒരുക്കിക്കെടുക്കുകയും ചെയ്തു.\nഒടുവില് നിലത്തിറങ്ങിയ ഉടന് യാത്രക്കാരനെ മെഡിക്കല് സംഘം ആശ്രുപത്രിയില് പ്രവേശിപ്പിച്ചു. ഒടുവില് ലഭ്യമാവുന്ന വിവരങ്ങളനുസരിച്ച് യാത്രക്കാരന് അപകടനില തരണം ചെയ്ത് സുഖം പ്രാപിച്ചുവരുന്നു. പിന്നീട് ഈ വിമാനത്തിലെ യാത്രികനായിരുന്ന ജനതാദള് എസ് ദേശീയ വക്താവായ തന്‍വീര് അഹമ്മദ് ട്വീറ്റ് ചെയ്തതോടെ സമൂഹമാധ്യമങ്ങളില് അമര്‍ദീപിന് ആശംസകളുടെ പ്രവാഹമായി. ഒടുവില് തന്‍റെ സ്ഥാപനമായ ജെറ്റ് എയര്‍വേയ്സുംഅദ്ദേഹത്തിന് അഭിനന്ദനവുമായി എത്തി.\nPrevious: നീരവ് മോദിയുടെ വസതിയില് വീണ്ടും റെയ്ഡ്; 10 കോടിയുടെ മോതിരവും 1.40 കോടിയുടെ വാച്ചും പിടിച്ചെടുത്തു..!!\nNext: ലൈംഗികമായി പീഡിപ്പിച്ചെന്ന് ബോളിവുഡ് നടിയുടെ പരാതി; ബിസ്സിനസുകാരന് പിടിയില്..!!\nസണ്ണി ലിയോണിനോടൊപ്പം ലോകം ഏറ്റവും കൂടുതല് തിരഞ്ഞ പട്ടികയില് കാവ്യാ മാധവനും..


ഇന്ത്യന് വംശജയെ ബലാത്സംഗം ചെയ്ത് ശ്വാസംമുട്ടിച്ചുകൊന്നു; ചിക്കാഗോയില് ഒരാള് പിടിയില് | 19 year old student sexually assaulted and strangled in Chicago\nഇന്ത്യന് വംശജയെ ബലാത്സംഗം ചെയ്ത് ശ്വാസംമുട്ടിച്ചുകൊന്നു; ചിക്കാഗോയില് ഒരാള് പിടിയില്\nChicago, First Published 26, Nov 2019, 12:20 PM\nപുലര്‍ച്ചെ 1.35 ന് പെണ്‍കുട്ടി ഗ്യാരേജിലേക്ക് കടക്കുന്നതും ഇയാള് പിന്നാലെ പോകുന്നതും 2.10 ന് ഇയാള് മാത്രം ഗ്യാരേജില് നിന്ന് പുറത്തുവരുന്നതും സിസിടിവിയില് വ്യക്തമായിരുന്നു.\nവാഷിംഗ്ടണ്: ചിക്കാഗോയില് ഇന്ത്യന് വംശജയായ 19 കാരിയെ ലൈംഗിക പീഡനത്തിനിരയാക്കി ശ്വാസംമുട്ടിച്ചുകൊന്നു. അതിക്രൂരമായ കൊലപാതകമാണ് നടന്നതെന്ന് ചികാഗോ പൊലീസ് പറഞ്ഞു. അമേരിക്കയിലെ ഇല്ലിനോയിസ് സര്‍വ്വകലാശാലയില് വിദ്യാര്‍ത്ഥിയാണ് ഹൈദരാബാദ് സ്വദേശിയായ 19കാരി. സര്‍വ്വകലാശാലയിലെ ഗാരേജില് കാറിന്‍റെ പിന്‍സീറ്റില് മരിച്ച നിലയിലാണ് വിദ്യാര്‍ത്ഥിയെ കണ്ടെത്തിയത്.\nഞായറാഴ്ച ചിക്കാഗോയിലെ മെട്രോ സ്റ്റേഷനില് വച്ച് പ്രതിയെ പൊലീസ് അറസ്റ്റ് ചെയ്തു. 26 കാരനായ ഡൊണാള്‍ഡ് ട്രൂമാനെയാണ് അറസ്റ്റ് ചെയ്തത്. ലൈംഗികപീഡനവും കൊലപാതകക്കുറ്റവും ഇയാള്‍ക്കെതിരെ ചുമത്തി. ശ്വാസംമുട്ടിച്ചാണ് പെണ്‍കുട്ടിയെ കൊന്നതെന്നാണ് മെഡിക്കല് റിപ്പോര്‍ട്ട്. വെള്ളിയാഴ്ച മുതല് മകളെ വിളിച്ചിട്ട് കിട്ടുന്നില്ലെന്ന് ശനിയാഴ്ചയാണ് ബന്ധുക്കള് സര്‍വ്വകലാശാലയില് പരാതി നല്‍കിയത്.\nഹാള്‍സ്റ്റെഡ് സ്ട്രീറ്റ് പാര്‍ക്കിംഗ് ഗാരേജില് വച്ച് കാറിന്‍റെ പിന്‍സീറ്റില് നിന്ന് പെണ്‍കുട്ടിയുടെ ഫോണ് കണ്ടെത്തി. കാറ് ഫോറന്‍സിക് പരിശോധന നടത്തുന്നതിനായി പൊലീസ് എഫ്ബിഐയുടെ സഹായം തേടി. സര്‍വ്വകലാശാലയിലെ സിസിടിവി ദൃശ്യങ്ങള് പരിശോധിച്ചതില് നിന്ന് പ്രതിപെണ്‍കുട്ടിയുടെ പുറകെ നടന്നുപോകുന്നതായി വ്യക്തമായിരുന്നു.\nപുലര്‍ച്ചെ 1.35 ന് പെണ്‍കുട്ടി ഗ്യാരേജിലേക്ക് കടക്കുന്നതും ഇയാള് പിന്നാലെ പോകുന്നതും 2.10 ന് ഇയാള് മാത്രം ഗ്യാരേജില് നിന്ന് പുറത്തുവരുന്നതും സിസിടിവിയില് വ്യക്തമായിരുന്നു. ഇയാള് സഞ്ചരിച്ച വഴി സിസിടിവി ക്യാമറകളുടെ സഹായത്തോടെ മനസ്സിലാക്കിയ പൊലീസ് ഇയാളെ പിന്തുടര്‍ന്ന് പിടികൂടുകയായിരുന്നു. ക്രിമിനല് പശ്ചാത്തലമുള്ളയാളാണ് ട്രൂമാന്. കുറ്റം ഇയാള് സമ്മതിച്ചതായി പൊലീസ് വ്യക്തമാക്കി.\nLast Updated 26, Nov 2019, 12:25 PM\nIndian teen murdered in Chicago


കുരിശ് നീക്കം ചെയ്ത രീതി മനോവിഷമം ഉണ്ടാക്കി: കര്‍ദിനാള് ജോര്‍ജ് ആലഞ്ചേരി | Keralabhooshanam.com | Breaking News, Latest News, Kerala, India and World news\n»രാഹുല് അമേഠിയില് തന്നെ; രണ്ടാം സീറ്റിനെക്കുറിച്ച് തീരുമാനമെടുത്തിട്ടില്ലെന്ന് കോണ്‍ഗ്രസ് ഹൈക്കമാന്‍ഡ്\n»‘സ്റ്റാര് സിങ്ങര് തിരഞ്ഞെടുപ്പോ അമ്പലക്കമ്മിറ്റി തിരഞ്ഞെടുപ്പോ അല്ല നടക്കുന്നത് ‘; രമ്യ ഹരിദാസിനെ വിമര്‍ശിച്ച് ദീപ നിശാന്ത്\n»ബിഡിജെഎസ് മൂന്ന് സ്ഥാനാര്‍ത്ഥികളെ പ്രഖ്യാപിച്ചു; വയനാട്ടിലും തൃശൂരിലും പിന്നീട് പ്രഖ്യാപിക്കും; മത്സരിക്കുന്ന കാര്യം തീരുമാനിച്ചിട്ടില്ലെന്ന് തുഷാര്\n»ഓച്ചിറയില് നിന്ന് തട്ടിക്കൊണ്ടുപോയ പെണ്‍കുട്ടിയെ കണ്ടെത്തി; പ്രതി റോഷന് കസ്റ്റഡിയില്; ഇരുവരെയും കണ്ടെത്തിയത് മുംബൈയില് നിന്ന്\n»ബിഡിജെഎസുമായി തര്‍ക്കങ്ങളില്ലെന്ന് ശ്രീധരന് പിള്ള; മൂന്നു സീറ്റുകളില് സ്ഥാനാര്‍ഥി പ്രഖ്യാപനം ഇന്ന്; വയനാട് വച്ചുമാറാമെന്ന് തുഷാര്\n»രാഹുല് വരുമോ? പ്രഖ്യാപനമായില്ല; തീരുമാനം ഉടനെന്ന് എഐസിസി, നാളെ പറയാമെന്ന് മുല്ലപ്പള്ളി\n»പരാജയ ഭീതി മൂലമാണ് രാഹുല് ഗാന്ധി വയനാട്ടില് മത്സരിക്കാന് തയ്യാറായത്:കുമ്മനം\n»കോണ്‍ഗ്രസിന് ആത്മവിശ്വാസം നഷ്ടപ്പെട്ടു; ഇടത് മുന്നണിക്ക് രാഹുല് ഗാന്ധിയുടെ സ്ഥാനാര്‍ത്ഥിത്വത്തെ ഭയമില്ല: കോടിയേരി\nകുരിശ് നീക്കം ചെയ്ത രീതി മനോവിഷമം ഉണ്ടാക്കി: കര്‍ദിനാള് ജോര്‍ജ് ആലഞ്ചേരി\nBy web desk on 21/04/2017 Comments Off on കുരിശ് നീക്കം ചെയ്ത രീതി മനോവിഷമം ഉണ്ടാക്കി: കര്‍ദിനാള് ജോര്‍ജ് ആലഞ്ചേരി\nകോട്ടയം: കയ്യേറ്റങ്ങള് ഒഴിപ്പിക്കുന്നതിന് സഭ എതിരല്ലെന്നും പക്ഷേ പാപ്പാത്തിച്ചോലയിലെ കുരിശ് നീക്കം ചെയ്ത രീതി മനോവിഷമം ഉണ്ടാക്കിയെന്നും സീറോ മലബാര് സഭ മേജര് ആര്‍ച്ച് ബിഷപ്പ് കര്‍ദിനാള് മാര് ജോര്‍ജ് ആലഞ്ചേരി. ഇക്കാര്യത്തിലുള്ള പ്രതിഷേധവും വിഷമമവും സര്‍ക്കാരിനെ അറിയിച്ചിട്ടുണ്ട്. ക്രൈസ്തവരെ സംബന്ധിച്ച് കുരിശ് എന്നത് വിശ്വാസത്തോടു വളരെയേറെ ബന്ധപ്പെട്ടു കിടക്കുന്ന അടയാളമാണ്. വനഭൂമി കയ്യേറി കുരിശ് സ്ഥാപിക്കുന്നതിനെ സഭ അംഗീകരിക്കുന്നില്ല. മതവികാരം വ്രണപ്പെടും എന്ന ആശങ്കയാകാം മുഖ്യമന്ത്രിയുടെ പ്രതികരണത്തിനു കാരണമെന്നും കര്‍ദിനാള് പറഞ്ഞു.\nകയ്യേറ്റങ്ങള് ഒഴിപ്പിക്കാന് സര്‍ക്കാരിന് അധികാരമുണ്ടെന്നും അതു ചെയ്യുന്നതില് തെറ്റുമില്ലെന്നും കെസിബിസി അധ്യക്ഷന് ആര്‍ച്ച് ബിഷപ് ഡോ. എം. സൂസപാക്യം പറഞ്ഞു. പക്ഷേ പാപ്പാത്തിച്ചോലയിലെ കുരിശ് നീക്കം ചെയ്ത രീതി മനോവിഷമം ഉണ്ടാക്കി. കുരിശ് ആരാധനാ വസ്തുവാണ്. അത് ജെസിബി വച്ച് തകര്‍ക്കേണ്ടിയിരുന്നില്ല. മാന്യമായ രീതിയില് അതു പൊളിച്ചുനീക്കാമായിരുന്നു. മുഖ്യമന്ത്രി പിണറായി വിജയന് ഇതാണ് പറഞ്ഞത്. ആ നിലപാടിനെ പ്രശംസിക്കുന്നുവെന്നും ആര്‍ച്ച് ബിഷപ് വ്യക്തമാക്കി.\nസ്പിരിറ്റ് ഇന് ജീസസുമായി സീറോ മലബാര് സഭയ്ക്കു ബന്ധമില്ലെന്നു എറണാകുളംഅങ്കമാലി അതിരൂപത സഹായമെത്രാന് മാര് സെബാസ്റ്റ്യന് എടയന്ത്രത്ത് പറഞ്ഞു. സര്‍ക്കാര് ഭൂമി കയ്യേറാന് പാടില്ലെന്നതാണു സഭ നിലപാട്. കുരിശ് ബഹുമാനിക്കപ്പെടണം. കയ്യേറ്റ ഭൂമിയില് കുരിശ് സ്ഥാപിക്കുന്നതു സഭ പ്രോല്‍സാഹിപ്പിക്കുന്നില്ലെന്നും അദ്ദേഹം പറഞ്ഞു.\nആദരവോടെ കൈകാര്യം ചെയ്യേണ്ട ഒന്നാണ് കുരിശ്. അതു അനാദരവുണ്ടാകുന്ന സ്ഥലങ്ങളില് സ്ഥാപിക്കാതിരിക്കാന് വിശ്വാസികള് ശ്രദ്ധിക്കണമെന്നു ഫാ.പോള് തേലക്കാട്ട് പറഞ്ഞു. മതചിഹ്നങ്ങള് ഉപയോഗിച്ചു ആധിപത്യം സ്ഥാപിക്കാനുള്ള ത്വര ഒഴിവാക്കണം. അത് മതങ്ങളെ മലിനമാക്കുകയാണെന്നും അദ്ദേഹം പറഞ്ഞു.\nകുരിശ് നീക്കം ചെയ്ത രീതി മനോവിഷമം ഉണ്ടാക്കി: കര്‍ദിനാള് ജോര്‍ജ് ആലഞ്ചേരി added by on 21/04/2017\nസിപിഎം പ്രവര്‍ത്തകന് ലോക്കല് കമ്മിറ്റി ഓഫീസിനുള്…\nതോമസ് ചാണ്ടിയുടെ മന്ത്രിസ്ഥാനം: ഇന്നത്തെ സിപിഐ…\nമഞ്ജുവും പൃഥ്വിവിയും ബോളിവുഡില് ഒന്നിക്കുന്നു…\nചരിത്രത്തിന്റെ നേര്‍സാക്ഷ്യമായി കേരളഭൂഷണം കേരളപ്പി…\nകര്‍ഷക വഞ്ചനയ്‌ക്കെതിരെ തെരഞ്ഞെടുപ്പില് പ്രതികരിക്കും; കര്‍ഷക ഫെഡറേഷന്\nരാഹുല് അമേഠിയില് തന്നെ; രണ്ടാം സീറ്റിനെക്കുറിച്ച് തീരുമാനമെടുത്തിട്ടില്ലെന്ന് കോണ്‍ഗ്രസ് ഹൈക്കമാന്‍ഡ്\n‘സ്റ്റാര് സിങ്ങര് തിരഞ്ഞെടുപ്പോ അമ്പലക്കമ്മിറ്റി തിരഞ്ഞെടുപ്പോ അല്ല നടക്കുന്നത് ‘; രമ്യ ഹരിദാസിനെ വിമര്‍ശിച്ച് ദീപ നിശാന്ത്\nബിഡിജെഎസ് മൂന്ന് സ്ഥാനാര്‍ത്ഥികളെ പ്രഖ്യാപിച്ചു; വയനാട്ടിലും തൃശൂരിലും പിന്നീട് പ്രഖ്യാപിക്കും; മത്സരിക്കുന്ന കാര്യം തീരുമാനിച്ചിട്ടില്ലെന്ന് തുഷാര്\n‘ലൂസിഫറി’ലൊളിപ്പിച്ച സസ്പെൻസ് പുറത്ത് വിട്ട് അണിയറക്കാര്\nഅശ്വിന്റെ ചതിക്കെതിരെ ക്രിക്കറ്റ് ലോകത്ത് രൂക്ഷ വിമര്‍ശനം; സേവാഗിനെ ഓര്‍മിപ്പിച്ച് കൈഫ്\nനിര്‍മാതാവും പ്രൊഡക്ഷന് കണ്‍ട്രോളറുമായ ഷഫീര് സേട്ട് അന്തരിച്ചു\nബിഡിജെഎസുമായി തര്‍ക്കങ്ങളില്ലെന്ന് ശ്രീധരന് പിള്ള; മൂന്നു സീറ്റുകളില് സ്ഥാനാര്‍ഥി പ്രഖ്യാപനം ഇന്ന്; വയനാട് വച്ചുമാറാമെന്ന് തുഷാര്\nശോഭീന്ദ്രന് മാഷിന്റെ പരിസ്ഥിതി യാത്രകള്


35 രൂപയുടെ ഈ ആന്‍റി വൈറല് ഗുളിക കോവിഡ് രോഗികള്‍ക്ക് ആശ്വാസമാകുന്നതെങ്ങനെ? - ദ് ബെറ്റർ ഇൻഡ്യ\nകൊറോണ ചികില്‍സയ്ക്കായി അനുമതി കിട്ടിയ രാജ്യത്തെ ഏക ഓറല് ആന്‍റിവൈറല് മരുന്നാണ് ഫവിപിരവിര്. വില വളരെ കുറവാണെന്നത് രോഗികള്‍ക്ക് ആശ്വാസമാകുന്നു.\nഇന്‍ഡ്യയില് കോവിഡ്-19 വ്യാപനം ശമനമില്ലാതെ തുടരുമ്പോള് ചികിത്സയെക്കുറിച്ച് സാധാരണ ജനങ്ങള്‍ക്കിടയില് ആശങ്കയേറുകയാണ്. കാര്യങ്ങള് കൈവിട്ടുപോയാല് ചികില്‍സാച്ചെലവ് താങ്ങാവുന്നതിലപ്പുറമാകുമെന്നും മെഡിക്കല് രംഗത്തെ വിദഗ്ധര് മുന്നറിയിപ്പ് നല്‍കുന്നു.\nഈ പശ്ചാത്തലത്തില്, കോവിഡ്-19 ചികിത്സ എല്ലാവര്‍ക്കും ലഭ്യമാക്കുകയും രോഗികളുടെ മേലുള്ള സാമ്പത്തിക ഭാരം കുറയ്ക്കുകയുമാണ് ഫവിപിരവിര്-200എംജി (Favipiravir 200mg) മരുന്ന് വിപണിയിലിറക്കാന് സണ് ഫോര്‍മസ്യൂട്ടിക്കല് ഇന്‍ഡസ്ട്രീസിനെ പ്രേരിപ്പിച്ചത്.\nഫ്‌ളുഗാര്‍ഡ് എന്ന പേരില് ഇറങ്ങുന്ന ഈ ഓറല് (വായിലൂടെ കഴിക്കാവുന്ന) ആന്‍റി വൈറല് ഗുളിക ഒന്നിന് 35 രൂപ മാത്രമാണ് വില. നേരിയ ലക്ഷണങ്ങളുള്ള കോവിഡ് രോഗികളെയും തീവ്ര ഘട്ടത്തിലേക്ക് നീങ്ങാത്ത കോവിഡ് രോഗികളെയും ചികില്‍സിക്കാന് ഫവിപിരവിര് ഉപയോഗിക്കുന്നതിന് സര്‍ക്കാര് അനുമതി നല്‍കിയിട്ടുണ്ട്. ഇത്തരത്തിലുള്ള ഉപയോഗത്തിന് സര്‍ക്കാര് അനുമതി ലഭിച്ച, വായിലൂടെ കഴിക്കാവുന്ന ഏക ആന്‍റി വൈറല് മരുന്നും ഫവിപിരവിര് തന്നെയാണ്.\nജപ്പാനിലെ ഫുജിഫിലിം ഹോള്‍ഡിങ്‌സ് കോര്‍പ്പാണ് ആദ്യമായി ഫവിപിരവിര് വികസിപ്പിച്ചത്. വിവിധതരം പകര്‍ച്ചപ്പനികള്‍ക്കുള്ള ചികില്‍സയ്ക്കായിരുന്നു അവിഗാന് എന്ന പേരിലാണ് അവര് ഈ മരുന്ന് പുറത്തിറക്കിയത്.\nസണ് ഫാര്‍മ പുറത്തിറക്കിയ ഔദ്യോഗിക പ്രസ്താവന അനുസരിച്ച് ഫ്‌ളുഗാര്‍ഡ് ഗുളികകള് ഈ ആഴ്ച്ച തന്നെ വിപണിയില് നിന്ന് വാങ്ങാനാകും. “രാജ്യത്തങ്ങോളമിങ്ങോളമുള്ള എല്ലാ രോഗികള്‍ക്കും മരുന്ന് ലഭ്യമാകുന്നുണ്ടെന്ന് ഉറപ്പ് വരുത്തുന്നതിനായി ഞങ്ങള് സര്‍ക്കാരുമായും വൈദ്യസമൂഹവുമായും ചേര്‍ന്ന് പ്രവര്‍ത്തിക്കും,” സണ് ഫാര്‍മ പുറത്തിറക്കിയ പ്രസ്താവനയില് പറയുന്നു.\nഎങ്ങനെയാണ് ഈ മരുന്ന് രോഗികള്‍ക്ക് ഗുണമാകുന്നത്?\n“ആന്‍റി വൈറല് മരുന്നുകള് (മറ്റ് കമ്പനികള് വികസിപ്പിച്ച) ഉപയോഗിച്ചാണ് എല്ലാ കോവിഡ് രോഗികളെയും ഇപ്പോള് ആശുപത്രികള് ചികിത്സിക്കുന്നത്,” മദ്രാസ് മെഡിക്കല് കോളെജിലെ പേര് വെളിപ്പെടുത്താന് ആഗ്രഹിക്കാത്ത ഒരു മുതിര്‍ന്ന ഡോക്റ്റര് പറയുന്നു.\n“കോവിഡ്-19 ബാധിച്ച രോഗികളെ ചികിത്സിക്കേണ്ട എറ്റവും നല്ല രീതിയല്ല ഇത്. എന്നാല് പല തരം വൈറസ് ബാധയ്ക്കുള്ള ഒരു ചികിത്സയാണിത്. കോവിഡ്-19 രോഗം മൂര്‍ച്ഛിച്ചവര്‍ക്ക് ഈ ചികിത്സ പറ്റില്ല. മറ്റ് രീതികള് അവലംബിക്കണം. എന്നിരുന്നാലും അവരെ അഡ്മിറ്റ് ചെയ്യുന്ന സമയത്ത് ചികിത്സ തുടങ്ങുന്നത് ആന്‍റി വൈറല് മരുന്നുകളുപയോഗിച്ചുതന്നെയാണ്,” അദ്ദേഹം പറയുന്നു.\n“ഇതേ ടാബ്‌ലെറ്റ് മറ്റ് ഫാര്‍മസ്യൂട്ടിക്കല് കമ്പനികളും പുറത്തിറക്കുന്നുണ്ട്. എന്നാല് വില ഇതല്ല. കാര്യമായി വില കുറച്ച് ഈ മരുന്ന് വിപണിയിലെത്തിച്ചാല് രോഗികള്‍ക്കും ആശുപത്രികള്‍ക്കും എന്തിന്, സര്‍ക്കാരിന് പോലും അത് നേട്ടമാകും,” മദ്രാസ് മെഡിക്കല് കോളെജിലെ ഡോക്റ്റര് കൂട്ടിച്ചേര്‍ത്തു.\nഫവിപിരവിറിന്‍റെ നേട്ടങ്ങള് ചൂണ്ടിക്കാണിച്ച് മുംബൈയിലെ ഡോ. എസ് പണ്ഡിറ്റ് പറയുന്നതിങ്ങനെ,” വൈറസ് ശരീരത്തെ കൂടുതല് അക്രമിക്കുന്നത് പ്രതിരോധിക്കാനും രോഗം തീവ്രമാകുന്നത് തടയാനും ഈ മരുന്ന് ഉപകരിക്കും. അത്തരം രോഗികളെ ആശുപത്രിയില് പ്രവേശിപ്പിക്കേണ്ട ആവശ്യകത അതോടെ കുറയുന്നു. നേരിയ ലക്ഷണങ്ങളുള്ള കോവിഡ്-19 രോഗികള്‍ക്ക് സഹായകമാകുന്ന മരുന്നാണിത്.”\nഅതേസമയം, ഒരു ഡോക്റ്ററുടെ മേല്‍നോട്ടത്തിലല്ലാതെ ഈ മരുന്ന് ഒരിക്കലും ഉപയോഗിക്കരുതെന്നും പണ്ഡിറ്റ് മുന്നറിയിപ്പ് നല്‍കുന്നു. “ഡോക്റ്ററുടെ അനുവാദമില്ലാതെ ഈ മരുന്ന് വാങ്ങാനോ കഴിക്കാനോ പാടില്ല. കാരണം കുറേ പാര്‍ശ്വഫലങ്ങളും ഈ ടാബ്‌ലെറ്റുകള്‍ക്കുണ്ട്. വ്യത്യസ്ത രോഗികളില് വിവിധ തരം പ്രതികരണങ്ങള് ഫവിപിരവിര് ഉണ്ടാക്കിയേക്കും,” അദ്ദേഹം മുന്നറിയിപ്പ് നല്‍കുന്നു.\nനേരിയ ലക്ഷണങ്ങളുള്ള രോഗികളില് ഉപയോഗിക്കാന് ഫവിപിരവിര് ഉപയോഗിക്കുന്നതുപോലെ ഓക്‌സിജന് പിന്തുണ ആവശ്യമുള്ള രോഗികളുടെ ചികില്‍സയില് ഉപയോഗപ്പെടുത്തുന്ന റെംഡെസിവിറും മികച്ച ഫലങ്ങളാണ് തരുന്നത്. സിപ്ലയും ഹെട്രോ ലാബ്‌സും ചേര്‍ന്ന് സിപ്രെമി കോവിഫോര് എന്നീ ബ്രാന്‍ഡുകളിലാണ് ഈ മരുന്ന് വികസിപ്പിച്ചിരിക്കുന്നത്.\nഇതുകൂടി വായിക്കാം: കോവിഡ്-19: ഈ സമയത്ത് കുഞ്ഞുങ്ങളെ മുലയൂട്ടാമോ? ഡോക്റ്റര് പറയുന്നതിതാണ്\nമികച്ച ശമ്പളമുള്ള ജോലി നേടാന് ഗൂഗിളിന്‍റെ ഓണ്‍ലൈന് സര്‍ട്ടിഫിക്കറ്റ് കോഴ്സ്; ഡിഗ്രി ആവശ്യമില്ല\n17 ഏക്കര് തരിശില് നെല്ലും ആപ്പിളും ഏലവും വിളയിച്ച കര്‍ഷകന്; മാസം 1ലക്ഷം രൂപ വരുമാനം


ടോള് പ്ലാസയില് തര്‍ക്കം; ജീവനക്കാരന് മര്‍ദനം, ഒടുവില് ആകാശത്തേക്ക് വെടിവെച്ച് ബി.ജെ.പി എം.പിയുടെ സുരക്ഷാ സംഘം\nവാഹനം തടഞ്ഞ നടപടിയെ സുരക്ഷാ ഉദ്യോഗസ്ഥന് ചോദ്യം ചെയ്യുകയും തുടര്‍ന്ന് ജീവനക്കാരെ മര്‍ദിക്കുകയുമായിരുന്നു.\n06 Jul, 2019 at 07:51 AM\nടോള് പ്ലാസ ജീവനക്കാര്‍ക്ക് നേരെയുണ്ടായ അതിക്രമത്തില് ബി.ജെ.പി എം.പിയും ദേശീയ പട്ടികജാതി കമ്മീഷൻ ചെയർമാനുമായ രാം ശങ്കർ കത്താരിയ വിവാദത്തില്. കത്താരിയയുടെ സുരക്ഷാ ഭടനാണ് ആഗ്രയിലെ രഹന്‍കല ടോൾ പ്ലാസയില് ഗുണ്ടായിസം പുറത്തെടുത്തത്.\nജീവനക്കാരുമായി വാക്കുതര്‍ക്കത്തില് ഏര്‍പ്പെടുകയും ഇത് പിന്നീട് മര്‍ദനത്തിന് വഴിമാറുകയുമായിരുന്നു. ജീവനക്കാരെ മര്‍ദിച്ച ശേഷം കൈയ്യിലുണ്ടായിരുന്ന തോക്ക് ഉപയോഗിച്ച് ആകാശത്തേക്ക് വെടിയുതിര്‍ക്കുകയും ചെയ്തു. എം.പിയുടെ അകമ്പടി വാഹനത്തെ ടോള് പ്ലാസ ജീവനക്കാര് തടഞ്ഞതാണ് സംഘര്‍ഷത്തില് കലാശിച്ചത്. വാഹനം തടഞ്ഞ നടപടിയെ സുരക്ഷാ ഉദ്യോഗസ്ഥന് ചോദ്യം ചെയ്യുകയും തുടര്‍ന്ന് ജീവനക്കാരെ മര്‍ദിക്കുകയുമായിരുന്നു.\nആളു കൂടിയതോടെ സുരക്ഷാ ഭടന് തോക്ക് പുറത്തെടുത്ത് ആകാശത്തേക്ക് വെടിയുര്‍ത്ത് ഭീകരാന്തരീക്ഷം സൃഷ്ടിച്ചു. കത്താരിയയുടെ സാന്നിധ്യത്തിലായിരുന്നു സുരക്ഷാ ഭടന്റെ ഗുണ്ടായിസം. അക്രമത്തിൽ മൂന്ന് ടോൾ പ്ലാസ ജീവനക്കാർക്ക് പരിക്കേറ്റു. സംഘർഷത്തിന്റെ സി.സി.ടിവി ദൃശ്യങ്ങള് പുറത്തുവന്നിട്ടുണ്ട്. സംഭവത്തിൽ ബി.ജെ.പി എം.പിക്കും സംഘത്തിനുമെതിരെ പൊലീസിൽ പരാതി നൽകിയിട്ടുണ്ട്. ഇറ്റാവയില് നിന്നുള്ള ലോക്സഭാ എം.പിയാണ് കത്താരിയ.\nBJP MPtoll plazassecurity team


പ്രതിദിന കോവിഡ് കേസുകള് രണ്ട് ലക്ഷം കടന്നു; പ്രധാനമന്ത്രിയുടെയും മുഖ്യമന്ത്രിമാരുടെയും യോഗം ഇന്ന്; കടുത്ത തീരുമാനങ്ങള്‍ക്ക് സാധ്യത | Sanghamam | Chicago | New York | Texas | Toronto\nപ്രതിദിന കോവിഡ് കേസുകള് രണ്ട് ലക്ഷം കടന്നു; പ്രധാനമന്ത്രിയുടെയും മുഖ്യമന്ത്രിമാരുടെയും യോഗം ഇന്ന്; കടുത്ത തീരുമാനങ്ങള്‍ക്ക് സാധ്യത\nJANUARY 13, 2022, 8:27 AM IST\nന്യൂഡല്‍ഹി: രാജ്യത്ത് പ്രതിദിന കോവിഡ് കേസുകളില് വന് വര്‍ധനവ് രേഖപ്പെടുത്തുന്നതിനിടെ പ്രധാനമന്ത്രി ഇന്ന് മുഖ്യമന്ത്രിമാരുമായി യോഗം നടത്തും. കോവിഡ് സ്ഥിതിഗതികള് വിലയിരുത്താനാണ് യോഗം. കോവിഡ് നിയന്ത്രണ വിധേയമാക്കുന്നതിന് യോഗത്തില് കൂടുതല് പ്രഖ്യാപനങ്ങളുണ്ടാകുമോയെന്നാണ് രാജ്യം ഉറ്റുനോക്കുന്നത്.\nവ്യാഴാഴ്ച വൈകിട്ട് നാലരയ്ക്കാണ് യോഗം. ഞായറാഴ്ച്ച ചേര്‍ന്ന കോവിഡ് അവലോകന യോഗത്തിലെ നിര്‍ദേശങ്ങള് പ്രധാനമന്ത്രി മുഖ്യമന്ത്രിമാരുമായി ചര്‍ച്ച ചെയ്യും. അതേസമയം രാജ്യത്ത് പ്രതിദിന കോവിഡ് കേസുകള് രണ്ട് ലക്ഷം കടന്നെന്നാണ് റിപ്പോര്‍ട്ടുകള് വ്യക്തമാക്കുന്നത്. കേന്ദ്ര ആരോഗ്യമന്ത്രാലയം ഔദ്യോഗികമായി റിപ്പോര്‍ട്ട് പുറത്ത് വിടുന്നതേയുള്ളൂ.ബുധനാഴ്ച മഹാരാഷ്ട്രയില് 46,723 പേര്‍ക്കും ഡല്‍ഹിയില് 27,561 പേര്‍ക്കും കോവിഡ് സ്ഥിരീകരിച്ചു. ഡല്‍ഹിയില് പോസിറ്റിവിറ്റി നിരക്ക് 26 ശതമാനമായി ഉയര്‍ന്നു. തമിഴ്‌നാട്ടില് ഇന്നലെ 17934 പേര്‍ക്കാണ് കോവിഡ് സ്ഥിരീകരിച്ചത്. ചെന്നൈയില് മാത്രം 7372 പുതിയ രോഗികളുണ്ട്. 19 മരണം കൂടി സ്ഥിരീകരിച്ചു. ഇതോടെ ആകെ കോവിഡ്മരണം 36905 ആയി. ചെന്നൈയിലെ ടെസ്റ്റ് പോസിറ്റിവിറ്റി നിരക്ക് 21.3% ആണ്\nവെള്ളിയാഴ്ച പൊങ്കല് ഉത്സവം തുടങ്ങാനിരിക്കെ കര്‍ശന നിയന്ത്രണങ്ങളാണ് തമിഴ്‌നാട്ടില് ഏര്‍പ്പെടുത്തിയിരിക്കുന്നത്. സാമൂഹിക നിയന്ത്രണം ഉറപ്പാക്കാന് 16000 പോലീസുകാരെയാണ് ചെന്നെയില് മാത്രം വിന്യസിക്കുന്നത്.\nകേരളത്തില് ഇന്നലെ 12,742 പേര്‍ക്കാണ് കോവിഡ്-19 സ്ഥിരീകരിച്ചത്. തിരുവനന്തപുരം 3498, എറണാകുളം 2214 എന്നിങ്ങനെയാണ് കൊവിഡ് കേസുകള്. കഴിഞ്ഞ ദിവസങ്ങളിലുണ്ടായ 23 മരണങ്ങളാണ് കോവിഡ്-19 മൂലമാണെന്ന് സ്ഥിരീകരിച്ചത്. ഇതുകൂടാതെ സുപ്രീംകോടതി വിധിപ്രകാരം കേന്ദ്രസര്‍ക്കാരിന്റെ പുതിയ മാര്‍ഗനിര്‍ദേശമനുസരിച്ച് അപ്പീല് നല്‍കിയ 176 മരണങ്ങളും റിപ്പോര്‍ട്ട് ചെയ്തിട്ടുണ്ട്. ഇതോടെ സംസ്ഥാനത്തെ ആകെ മരണം 50,254 ആയി


5 features that make OPPO A83 the smartest smartphone in sub Rs. 15k price segment - Malayalam Gizbot\nഓപ്പോ A83-യെ സ്മാര്‍ട്ടെസ്റ്റ് ആക്കുന്ന5സവിശേഷതകള്\nPublished: Tuesday, January 30, 2018, 11:00 [IST]\nമികവുറ്റ സ്മാര്‍ട്ട്‌ഫോണുകള് നിര്‍മ്മിക്കുന്നതില് മുന്നില് നില്‍ക്കുന്ന കമ്പനിയാണ് ഓപ്പോ. യുവാക്കളെ മുന്നില് കണ്ട് രൂപകല്‍പ്പന ചെയ്തിരിക്കുന്ന ഓപ്പോ ഫോണുകള് മികച്ച ഹാര്‍ഡ്‌വെയറിന്റെയും സോഫ്റ്റ് വെയറിന്റെയും കരുത്തോടെയാണ് ഇന്ത്യന് വിപണിയില് പിടിമുറുക്കിയത്. മികച്ച ക്യാമറകളും ഓപ്പോ സ്മാര്‍ട്ട്‌ഫോണുകളുടെ സവിശേഷതയാണ്.\nഎഐ-യോട് കൂടിയ ഏറ്റവും പുതിയ ഫോണുമായി ഓപ്പോ എത്തിക്കഴിഞ്ഞു. 13999 രൂപ വിലയുള്ള ഫോണ് ഇന്ത്യന് സ്മാര്‍ട്ട്‌ഫോണ് വിപണിയില് ചലനങ്ങളുണ്ടാക്കിക്കഴിഞ്ഞു. 15000 രൂപയില് താഴെ വിലയുള്ള സ്മാര്‍ട്ട്‌ഫോണുകളുടെ കൂട്ടത്തില് ഓപ്പോ A83-യെ സ്മാര്‍ട്ടെസ്റ്റ് ആക്കുന്നത് എന്ത്? അതറിയാന് തുടര്‍ന്ന് വായിക്കുക.\nഎഐ മികവില് ക്യാമറകള്\nആര്‍ട്ടിഫിഷ്യല് ഇന്റലിജന്റ്‌സിന്റെ ശക്തിയില് പ്രവര്‍ത്തിക്കുന്ന ക്യാമറകളാണ് ഓപ്പോ A83-യെ ആകര്‍ഷകമാക്കുന്ന ഒരു ഘടകം. എല്‍ഇഡി ഫ്‌ളാഷ് ലൈറ്റ്, f/2.2 അപെര്‍ച്ചര് എന്നിവയോട് കൂടിയ 13 MP പ്രൈമറി ക്യാമറയും 8MP സെല്‍ഫി ക്യാമറയും മികച്ചതാണ്. f/2.2 അപെര്‍ച്ചറും 1/2.8 സെന്‍സറും മുന്നിലെ ക്യാമറയുടെ പ്രത്യേകതകളാണ്.\nനിറവ്യത്യാസം, പ്രായം, ലിംഗം എന്നിവയൊക്കെ തിരിച്ചറിഞ്ഞ് മികച്ച ചിത്രങ്ങള് നല്‍കാന് എഐ സഹായത്തോടെ പ്രവര്‍ത്തിക്കുന്ന ക്യാമറകള്‍ക്ക് കഴിയും. എഐ ബ്യൂട്ടി ടെക്‌നോളജി മുഖത്തിന്റെ ആകൃതി, നിറം തുടങ്ങിയ സവിശേഷതകള് ഏറ്റവും കൃത്യമായി സെല്‍ഫികളില് പോലും ഒപ്പിയെടുക്കും.\nമുന്നിലെ ക്യാമറ പോട്രയ്റ്റ് മോഡില് ഉപയോഗിക്കുമ്പോള് ബോക്കെ ഇഫക്ടും പ്രയോഗിക്കാനാകും. സെല്‍ഫിയില് പശ്ചാത്തലം മങ്ങുകയും നിങ്ങളുടെ മുഖം തിളങ്ങിനില്‍ക്കുകയും ചെയ്യും. ഫോട്ടോകളില് പരീക്ഷണങ്ങള് നടത്താന് അനുയോജ്യമായ നിരവധി മോഡുകളും ഫില്‍റ്ററുകളും ഓപ്പോ A83-യില് നിങ്ങളെയും കാത്തിരിക്കുന്നു.\n18:9 ആസ്‌പെക്ട് റേഷ്യോയുള്ള 5.7 ഇഞ്ച് സ്‌ക്രീന്\n16:9 ആസ്‌പെക്ട് റേഷ്യോ കാലഹരണപ്പെടുകയും 18:9 പുതിയ കാലത്തിന്റെ മുദ്രയായി മാറുകയും ചെയ്തിരിക്കുകയാണ്. ഓപ്പോ A83-യിലെ 5.7 ഇഞ്ച് സ്‌ക്രീനിന്റെ ആസ്‌പെക്ട് റേഷ്യോയും 18:9 ആണ്. ഇത് മള്‍ട്ടിമീഡിയി അനുഭവം മികച്ചതാക്കുന്നു.\nഗെയിമിംഗ്, എഡ്ജ് ടു എഡ്ജ് വീഡിയോ പ്ലേബാക്ക്, സ്പ്ലിറ്റ് സ്‌ക്രീന് ഫീച്ചറോട് കൂടിയ മള്‍ട്ടി ടാസ്‌കിംഗ് എന്നിവ പ്രദാനം ചെയ്യുന്ന നീളമുള്ള സക്രീനും എടുത്തുപറയേണ്ടതാണ്.\nഈ വിലയില് ഫെയ്‌സ് അണ്‍ലോക്ക് ഫീച്ചറും\nഫേഷ്യല് അണ്‍ലോക്ക് ഫീച്ചറോട് കൂടിയ ഫോണ് ആണ് ഓപ്പോ A83. 0.4 സെക്കന്റില് ഇതുപയോഗിച്ച് ഫോണ് അണ്‍ലോക്ക് ചെയ്യാനാകും. ഇതിനായി ഫോണ് മുഖത്തിന് നേരേ പിടിച്ചാല് മതി. വെളിച്ചം കുറഞ്ഞ സാഹചര്യങ്ങളിലും ഇത് മികച്ചരീതിയില് പ്രവര്‍ത്തിക്കും.\nഷവോമി മീ 7ല് ഈ സവിശേഷതകളാണോ നിങ്ങള് പ്രതീക്ഷിക്കുന്നത്?\nമികച്ച ഹാര്‍ഡ്‌വെയറും സോഫ്റ്റ്‌വെയറും\n2.5 GHz ഒക്ടാകോര് സിപിയുവോട് കൂടിയ ഈ വിലയിലെ ഏക സ്മാര്‍ട്ട്‌ഫോണ് ആണ് ഓപ്പോ A83. മീഡിയടെക് 6763T പ്രവര്‍ത്തന മികവ് ഉറപ്പുനല്‍കുന്നു. 3GB റാം ഉള്ളതിനാല് ഒന്നിലധികം ആപ്ലിക്കേഷനുകള് ഒരേസമയം ഉപയോഗിക്കാന് കഴിയും.\nഒരു ബുദ്ധിമുട്ടും ഇല്ലാതെ ഫോട്ടോകള് എഡിറ്റ് ചെയ്യാനും മെയില് അയക്കാനും ഒന്നിലധികം വെബ് പോജുകള് തുറക്കാനുമൊക്കെ കഴിയുമെന്ന് ചുരുക്കം. ഫോണിന്റെ ഇന്റേണല് സ്‌റ്റോറേജ് 32 GB ആണ് ഇത് 256 GB വരെ ഉയര്‍ത്താനാകും.\nഓപ്പോയുടെ ColorOS 3.2ന് ഒപ്പം ആന്‍ഡ്രോയ്ഡ് 7.1.1 ആണ് A83-യില് ഉപയോഗിച്ചിരിക്കുന്നത്. ഉപയോഗം മികച്ചതും അനായാസവും ആക്കുന്ന കസ്റ്റമൈസ്ഡ് യുഐയും പ്രത്യേക പരാമര്‍ശമര്‍ഹിക്കുന്നു. സ്പ്ലിറ്റ് സ്‌ക്രീന് മോഡ് ഉപയോഗിച്ച് ഒരേ സമയം വീഡിയോ കാണാനും സമൂഹ മാധ്യമങ്ങളില് ഉല്ലസിക്കാനും കഴിയും.\nഇതിനെല്ലാം പുറമെ സ്‌ക്രീന് കളര് ടോണുകള് ക്രമീകരിക്കാനും മൂന്ന് വിരലുകള് കൊണ്ട് സ്‌ക്രീന്‍ഷോട്ട് എടുക്കാനും ഓപ്പോയുടെ O ഷെയര് സാങ്കേതികവിദ്യയുടെ സഹായത്താല് ബ്ലൂടൂത്തിനെക്കാള് 100 മടങ്ങ് വേഗതയില് ഫയലുകള് പങ്കുവയ്്ക്കാനും ഓപ്പോ ക്ലൗഡില് ഡാറ്റ സേവ് ചെയ്യാനും സൗകര്യമുണ്ട്.\nദീര്‍ഘനേരം നിലനില്‍ക്കുന്ന ബാറ്ററി\n3180mAh ബാറ്ററിയില് പ്രവര്‍ത്തിക്കുന്ന ഓപ്പോ A83 ഒരു തവണ ചാര്‍ജ് ചെയ്താല് ഒരു ദിവസം മുഴുവന് പ്രവര്‍ത്തിക്കും. പവര് സേവിംഗ് മോഡ് പ്രവര്‍ത്തന സജ്ജമാക്കി ബാറ്ററി ചാര്‍ജ് സംരക്ഷിക്കാനും കഴിയും. ഷാമ്പോന് ഗോള്‍ഡ്, കറുപ്പ് നിറങ്ങളില് ലഭിക്കുന്ന ഫോണ് ഓപ്പോ ഔട്ട്‌ലെറ്റുകളില് നിന്ന് വാങ്ങാനാകും.\nOPPO A83 is priced at Rs.13,999 and utilizes the power of Artificial Intelligence to enhance mobile user experience. The camera uses machine learning to deliverareliable everyday performance to enhance your photography experience\nStory first published: Tuesday, January 30, 2018, 11:00 [IST]\nവൈ-ഫൈയും ആപ്പ് പിന്തുണയുമുളള ഏറ്റവും മികച്ച സ്മാര്‍ട്ട് പ്ലഗ് ഇന്ത്യയില്\n4G യുഗം കഴിയുന്നു, ഇനി 5G — അറിയേണ്ടതെല്ലാം


നീലേശ്വരം പീഡനം; വീട്ടുവളപ്പിൽ കുഴിച്ചിട്ട ഭ്രൂണാവശിഷ്ടം കണ്ടെടുത്തു | neeleswaram rape case-kerala | Madhyamam\ndate_range 30 July 2020 12:32 PM GMT\nനീലേശ്വരം പീഡനം; വീട്ടുവളപ്പിൽ കുഴിച്ചിട്ട ഭ്രൂണാവശിഷ്ടം കണ്ടെടുത്തു\nകാസർകോട്: നീലേശ്വരം തൈക്കടപ്പുറത്ത് 16കാരിെയ പീഡിപ്പിച്ച കേസിൽ നിർണായക തെളിവ്. തെളിവെടുപ്പിനിടെ പൊലീസ് ഭ്രൂണം കണ്ടെടുത്തു. മൂന്നുമാസം പ്രായമായ ഭ്രൂണാവശിഷ്ടമാണ് വീട്ടുവളപ്പിൽ നിന്ന് കണ്ടെത്തിയത്. ഗർഭഛിദ്രത്തിന് ശേഷം കേസിലെ പ്രതിയായ കുട്ടിയുടെ പിതാവാണ് ഭ്രൂണാവശിഷ്ടം വീടിനു സമീപം കുഴിച്ചിട്ടത്. വിദഗ്ധ പരിശോധനക്കായി പരിയാരം മെഡിക്കൽ കോളേജിലേക്ക് കൊണ്ടുപോയി.\nഗർഭച്ഛിദ്രം നടത്തിയ കാഞ്ഞങ്ങാട്ടെ വനിത ഡോക്ടർ അടക്കമുള്ളവരെയും അന്വേഷണ സംഘം ചോദ്യം ചെയ്തിരുന്നു. രണ്ടുമാസം മുമ്പാണ് കാഞ്ഞങ്ങാെട്ട സ്വകാര്യ ആശുപത്രിയിൽവെച്ച് കുട്ടിയെ ഗർഭഛിദ്രത്തിന് വിധേയമാക്കിയത്.\nമദ്രസ അധ്യാപകനായ കുട്ടിയുടെ പിതാവ് കർണ്ണാടക സ്വദേശിയാണ്. ഇയാൾ നേരത്തെ നാലു പീഡന കേസുകളിൽ പ്രതിയായിരുന്നു. നിരന്തരമായ പീഡനത്തെ തുടർന്ന് പെൺകുട്ടി ഗർഭിണിയായതോടെയാണ് വിവരം പുറത്തറിഞ്ഞത്. തുടർന്ന് അമ്മാവൻ നൽകിയ പരാതിയിൽ പിതാവ് ഉൾപ്പടെയുള്ളവരെ പൊലീസ് പിടികൂടുകയായിരുന്നു. വ്യത്യസ്ത ദിവസങ്ങളിലും വ്യത്യസ്ത സ്ഥലങ്ങളിലുമായി പെൺകുട്ടിയെ പീഡിപ്പിച്ചതിനാൽ പൊലീസ് വെവ്വേറെ കേസുകളായിരുന്നു രജിസ്റ്റർ ചെയ്തിരുന്നത്.\nഅമ്പതുകാരനായ പിതാവ്, മുഹമ്മദ് റിയാസ് ഞാണിക്കടവ് (20), പി.പി. മുഹമ്മദ്കുഞ്ഞി ഞാണിക്കടവ് (21) ഞാണിക്കടവിലെ 17കാരൻ എന്നിവർ നേരത്തേ അറസ്റ്റിലായിരുന്നു. ക്വിൻറൽ മുഹമ്മദ് പടന്നക്കാട്, അത്തിച്ച എന്ന അസി, ഷമീം എന്നിവരെ പിടികൂടാനുണ്ട്. മാതാവിനെതിരെയും പോക്സോ പ്രകാരം പൊലീസ് കേസെടുത്തിരുന്നു.\nകർണാടക മടിക്കേരിയിൽെവച്ചാണ് ക്വിൻറൽ മുഹമ്മദ് പെൺകുട്ടിയെ പീഡിപ്പിച്ചത്. മാതാവ് തന്നെയാണ് മടിക്കേരിയിലെ അജ്ഞാത കേന്ദ്രത്തിൽ പെൺകുട്ടിയെ എത്തിച്ചത്. അന്വേഷണം കർണാടകത്തിലേക്കും വ്യാപിപ്പിക്കും. രണ്ട് സംഘങ്ങളാണ് പെൺകുട്ടിയെ പീഡനത്തിനിരയാക്കിയത്. പീഡിപ്പിച്ച പിതാവ്, ഭാര്യയുടെ ഒത്താശയോടെ മറ്റുള്ളവർക്ക് കാഴ്ചെവക്കുകയായിരുന്നു.\nപ്രണയം നടിച്ച് ഞാണിക്കടവ് സ്വദേശിയായ യുവാവ് പെൺകുട്ടിയെ പലതവണയാണ് പീഡിപ്പിച്ചത്. പിന്നീട് ഇയാൾ തെൻറ സുഹൃത്തുക്കൾക്ക് പെൺകുട്ടിയെ പീഡിപ്പിക്കാനായി ഒത്താശ ചെയ് തുകൊടുക്കുകയായിരുന്നു. ഹോസ്ദുർഗ് തഹസിൽദാർ രത്നാകരൻ, കേസ് അന്വേഷിക്കുന്ന നീലേശ്വരം സി.ഐ മനോജ്, ഫോറൻസിക് സർജൻ ശ്രീകാന്ത് എന്നിവരുടെ നേതൃത്വത്തിലാണ് ഭ്രൂണാവഷിഷ്ടം പുറത്തെടുത്തത്.\nNews Summary - neeleswaram rape case-kerala


ഗോകുലനും സുധി കോപ്പയും മലയാളത്തിൽ ഇനി നിർണായകം, പി എഫ് മാത്യൂസ്\nഗോകുലനും സുധി കോപ്പയും മലയാളത്തിൽ ഇനി നിർണായകം, സീരിയലുകളിൽ നിന്ന് മുന്നോട്ട് പോകാത്ത സിനിമകൾക്കിടയിലെ ആശ്വാസമെന്ന് പി എഫ് മാത്യൂസ്\nPublished on : 21 Feb, 2021 , 5:07 am\nമെഗാ സീരിയലിൽ നിന്നും ഒട്ടും മുന്നോട്ടു പോകാത്ത മലയാള മുഖ്യധാരാ സിനിമയിൽ വളരെ പ്രതീക്ഷയുണർത്തുന്ന കാഴ്ചയാണ് ലവ് എന്ന സിനിമയും അതിൽ അഭിനയിച്ച ഗോകുലൻ, സുധി കോപ്പ എന്നീ നടന്മാരുമെന്ന് തിരക്കഥാകൃത്ത് പി എഫ് മാത്യൂസ്. കഥാപ്രസംഗം പോലെ ഡയലോഗടിച്ചു രണ്ടരമണിക്കൂർ മനുഷ്യനെ കൊല്ലാക്കൊല ചെയ്യുന്ന ചില മലയാള സിനിമകളെ അപേക്ഷിച്ച് ആശ്വാസം നൽകുന്ന സിനിമയാണ് ലവ് എന്ന് അദ്ദേഹം ഫേസ്ബുക്കിൽ കുറിച്ചു. ഫെബ്രുവരി 19 നാണ് 'ലവ്' നെറ്റ്ഫ്ലിക്സിൽ റിലീസ് ചെയ്തത്. ഖാലിദ് റഹ്മാൻ സംവിധാനം ചെയ്ത ചിത്രം തീയറ്ററിക്കൽ റിലീസ് ആയിരുന്നു. ഷൈൻ ടോം ചാക്കോയും, രജിഷ വിജയനുമാണ് സിനിമയിൽ പ്രധാന കഥാപാത്രങ്ങളെ അവതരിപ്പിച്ചത്.ഖാലിദ് റഹ്മാൻ സംവിധാനം ചെയ്ത 'ലവ്' തീയറ്ററിക്കൽ റിലീസ് ആയിരുന്നു. ഷൈൻ ടോം ചാക്കോയും, രജിഷ വിജയനുമാണ് സിനിമയിൽ പ്രധാന കഥാപാത്രങ്ങളെ അവതരിപ്പിച്ചത്.\nതാരപ്രൗഢി തീരെയില്ലാത്ത, ആൾക്കൂട്ടത്തിൽ അലിഞ്ഞു പോകുന്ന പ്രതിഭയുള്ള രണ്ടു നടൻമാർ. മുഖ്യധാര സിനിമയിലൂടെ അവർ ശ്രദ്ധ നേടണമെങ്കിൽ തീർച്ചയായും മികച്ചൊരു സംവിധായകൻ അതിന്റെ പിന്നിൽ ഉണ്ടായിരിക്കണം. മെഗാ സീരിയലിൽ നിന്ന് ഒട്ടും മുന്നോട്ടു പോകാത്ത മലയാള മുഖ്യധാരാ സിനിമയിൽ വളരെ പ്രതീക്ഷയുണർത്തുന്ന ഒരു കാഴ്ചയായിരുന്നു അത്. കഴിഞ്ഞ ദിവസം നെറ്റ്ഫ്ളിക്സിൽ കണ്ട ലവ് love എന്ന സിനിമയേയും അതിൽ അഭിനയിച്ച ഗോകുലൻ, സുധി കോപ്പ, എന്നീ നടന്മാരെക്കുറിച്ചുമാണ് പറഞ്ഞു വരുന്നത്. മനസ്സിന്റെ സങ്കീർണത ദൃശ്യവൽക്കരിക്കുക, എന്ന ഒട്ടും എളുപ്പമല്ലാത്ത കലാപരിപാടി സംവിധായകനായ ഖാലിദ് റഹ്മാന് സാധിച്ചിട്ടുള്ളത് കൊണ്ട് തന്നെയാണ് ഈ നടൻമാർ ശ്രദ്ധേയരായിത്തീർന്നത്. കോവിഡിനിടയിൽ സിനിമ ശാലകളിൽ ശ്രദ്ധിക്കപ്പെടാതെ പോയ ഈ ചിത്രം നെറ്റ്ഫ്ലിക്സിലൂടെ കൂടുതൽ ആളുകളിലേക്ക് എത്തും എന്നാണ് എന്റെ ഒരു തോന്നൽ. അതിലുപരി ഗോകുലനും സുധി കോപ്പയും മലയാള സിനിമ രംഗത്ത് നിർണായകമായ ഘടകമായി തീരുമെന്നും പ്രതീക്ഷയുണ്ട്. കഥാപ്രസംഗം പോലെ ഡയലോഗടിച്ചു രണ്ടരമണിക്കൂർ മനുഷ്യനെ കൊല്ലാക്കൊല ചെയ്യുന്ന ചില മലയാള സിനിമകളെ അപേക്ഷിച്ച് ഇത് ഒരു ആശ്വാസം തന്നെയാണ്.\nകോവിഡ് കാലത്ത് പൂർത്തിയായ ആദ്യ മലയാള സിനിമയാണ് ലവ്. കൊച്ചി വൈറ്റിലയിൽ കോവിഡ് പ്രോട്ടോക്കോൾ പാലിച്ചായിരുന്നു ചിത്രീകരണം. പൂർണമായും ഒരു അപ്പാർട്ട്‌മെന്റിനുള്ളിലയിരുന്നു ഷൂട്ടിംഗ്. ജൂൺ 22ന് തുടങ്ങിയ ചിത്രം 24 ദിവസം കൊണ്ടാണ് ചിത്രീകരണം പൂർത്തിയാക്കിയത്. മമ്മൂട്ടി ചിത്രം 'ഉണ്ടക്ക്' ശേഷം ഖാലിദ് റഹ്‌മാൻ സംവിധാനാകുന്ന ചിത്രം നിർമ്മിച്ചിരിക്കുന്നത് ആഷിക്ക് ഉസ്മാനാണ്.\nPosted by Pf Mathews on Saturday, February 20, 2021\nP F Mathwes


സാമുദായിക വികാരം ഉണര്‍ത്തി ഡല്‍ഹി പിടിക്കാന് ബി.ജെ.പി; സര്‍ക്കാരിനെ പാകിസ്ഥാനാക്കി നേതാക്കള് | Southlive\nസാമുദായിക വികാരം ഉണര്‍ത്തി ഡല്‍ഹി പിടിക്കാന് ബി.ജെ.പി; സര്‍ക്കാരിനെ പാകിസ്ഥാനാക്കി നേതാക്കള്\nFriday, 24th January 2020, 7:40 pm\nഡല്‍ഹി നിയമസഭാ തിരഞ്ഞെടുപ്പിന് മുന്നോടിയായി ബി.ജെ.പി നേതാക്കള് സാമുദായിക വികാരം വളര്‍ത്താന് നിരന്തരം ശ്രമിച്ചു കൊണ്ടിരിക്കുകയാണ്. ഡല്‍ഹി ഭരണം പിടിക്കാന് സാമുദായിക വികാരങ്ങള് ഉണര്‍ത്തി ഡല്‍ഹി ഭരണം പിടിക്കാനുള്ള എല്ലാ തയ്യാറെടുപ്പുകളും നേതാക്കള് ചെയ്തു കഴിഞ്ഞു. ബി.ജെ.പി ഡല്‍ഹി യൂണിറ്റിന്റെ ഔദ്യോഗിക ട്വിറ്റര് പേജും നേതാക്കളുടെ പ്രസംഗങ്ങളും അതിന് ഉദാഹരണങ്ങളാണ്.\nട്വിറ്ററിലെ ആദ്യ പോസ്റ്റില് തന്നെ രണ്ട് ചിത്രങ്ങളാണുള്ളത്. മെമ്മിന് രണ്ട് ചിത്രങ്ങളുണ്ട്: ആദ്യത്തേത് കത്തുന്ന ബസിന്റെ ചിത്രമാണ്, രണ്ടാമത്തേത് ഡല്‍ഹി മുഖ്യമന്ത്രി അരവിന്ദ് കെജരിവാള് തലപ്പാവ് ധരിച്ച് സംസാരിക്കുന്നത് കാണുന്നു. കത്തുന്ന ബസിന്റെ ചിത്രത്തിന് മുകളില് “കല” എന്നും കെജരിവാളിന്റെ ചിത്രത്തിന് മുകളില് “കലാകാരന്” എന്നുമാണ് എഴുതിയത്.\nഡല്‍ഹിയെ പാകിസ്ഥാനുമായി താരതമ്യം പെടുത്തി രണ്ട് ട്വീറ്റുകളാണ് ബി.ജെ.പി നേതാവും സ്ഥാനാര്‍ത്ഥിയുമായ കപില് മിശ്ര ചെയ്തത്.\n“പാക്കിസ്ഥാനിലേക്കുള്ള പ്രവേശനകവാടം ഷഹീന്‍ബാഗിലൂടെയാണ്. ന്യൂഡല്‍ഹിയില് മിനിപാകിസ്താന് രൂപപ്പെട്ടുകൊണ്ടിരിക്കുകയാണ്. ഷഹീന്‍ബാഗ്, ചാന്ദ്ബാഗ്, ഇന്റര്‍ലോഖ് എന്നിവിടങ്ങളില് നിയമം പാലിക്കപ്പെടുന്നില്ല. ഇവിടെ പാകിസ്താന് പ്രക്ഷോഭകര് റോഡുകള് കൈവശപ്പെടുത്തിയിരിക്കുകയാണ്”- മിശ്ര ട്വിറ്ററില് കുറിച്ചു.\nഅതേസമയം, മറ്റൊരു ട്വീറ്റില് ഫെബ്രുവരി 8-ന് ന്യൂഡല്‍ഹിയില് നടക്കാനിരിക്കുന്ന തിരഞ്ഞെടുപ്പ് ഇന്ത്യ – പാകിസ്ഥാന് യുദ്ധമാണെന്നും കപില് മിശ്ര പറഞ്ഞു. ഇതേ സമയം മിശ്രയുടെ വിവാദമായ ട്വീറ്റ് പിന്‍വലിക്കണമെന്ന് ട്വിറ്ററിനോട് തിരഞ്ഞെടുപ്പ് കമ്മീഷന് ആവശ്യപ്പെട്ടിട്ടുണ്ട്.\nഡല്‍ഹി തിരഞ്ഞെടുപ്പ് റാലിയില് സംസാരിക്കവെ കേന്ദ്ര ആഭ്യന്തരമന്ത്രി അമിത് ഷായും പാകിസ്ഥാന് പരാമര്‍ശവുമായി രംഗത്തെത്തി.\nരാഹുല് ഗാന്ധിയും അരവിന്ദ് കെജരിവാളും പാകിസ്ഥാന് പ്രധാനമന്ത്രി ഇമ്രാന് ഖാനും ഒരേ പ്രസ്താവനകളാണ് നടത്തുന്നത്. ട്യൂബില് ഇവരുടെ പ്രസ്താവനകള് നിങ്ങള് നോക്കുകയാണെങ്കില്, ഇവ തമ്മില് സാമ്യമുള്ളതായി കാണാന് കഴിയും. ഞാന് എപ്പോഴും ചിന്തിക്കും എന്താണ് ഇവര് തമ്മിലുള്ള ബന്ധമെന്ന്. രാഹുലും കെജരിവാളും എന്താണോ പറയുന്നത് ഇമ്രാന് ഖാനും അതേ കാര്യമായിരിക്കും പറയുകയെന്ന് അമിത് ഷാ പറഞ്ഞു.


കോഴിക്കോട് ധനകാര്യ സ്ഥാപന ഉടമയെ തീ കൊളുത്തി കൊന്ന കേസിലെ പ്രതി പിടിയിൽ |\nകോഴിക്കോട് ധനകാര്യ സ്ഥാപന ഉടമയെ തീ കൊളുത്തി കൊന്ന കേസിലെ പ്രതി പിടിയിൽ\n15th July 2018 MJnewsDesk0Comments\nകോഴിക്കോട് കൈതപ്പൊയിലിൽ ധനകാര്യ സ്ഥാപന ഉടമയെ പെട്രോളൊഴിച്ച് തീ കൊളുത്തി കൊന്ന സംഭവത്തിൽ പ്രതിയെ പിടികൂടി. ആലപ്പുഴ സ്വദേശി സുമേഷിനെയാണ് പിടികൂടിയത്. മലപ്പുറം തിരൂരിൽ നിന്നാണ് ഇയാൾ പിടിയിലായത്. മലബാർ ഫൈൻസിയേഴ്‌സ് ഉടമ സാജുവാണ് മരിച്ചത്\nവെള്ളിയാഴ്ച ഉച്ചയ്ക്ക് സ്ഥാപനത്തിൽ എത്തിയ സുമേഷ് സാജുവിന്റെ മേൽ പെട്രോൾ ഒഴിച്ച ശേഷം തീ കൊളുത്തുകയായിരുന്നു. ഗുരുതരമായി പൊള്ളലേറ്റ് ചികിത്സയിൽ കഴിയവെയാണ് സാജു മരിച്ചത്.\nകഴിഞ്ഞ വെള്ളിയാഴ്ച കുരുവിളയുടെ സ്ഥാപനത്തിൽ സ്വർണം പണയം വെച്ച് സുമേഷ് പണം വാങ്ങാനെത്തിയിരുന്നു. എന്നാൽ ഈടുവെക്കാൻ സ്വർണം തികയാത്തതിനാൽ പണം നൽകിയില്ല. ഇയാളുടെ പെരുമാറ്റത്തിൽ സംശയം തോന്നിയ സാജു സുമേഷിന്റെ ചിത്രം ഫോണിൽ എടുത്ത് ഈങ്ങാപ്പുഴയിലുള്ള സഹോദരന്റെ സ്ഥാപനത്തിലേക്ക് അയച്ചു കൊടുത്തിരുന്നു. ഇതാണ് പ്രതിയെ പിടികൂടാൻ സഹായകരമായത്\n← ഇടുക്കിയിൽ 17കാരനെ ഒപ്പം താമസിപ്പിച്ച 27കാരി പീഡനക്കുറ്റത്തിന് അറസ്റ്റിൽ\nലോകകപ്പ് ജേതാക്കളെ കാത്തിരിക്കുന്നത് വമ്പൻ തുക; രണ്ടും മൂന്നൂം സ്ഥാനക്കാരും നിരാശപ്പെടേണ്ട →\nപ്രതിഫല തുക ദുരിതാശ്വാസ നിധിയിലേക്ക് നല്‍കി ദുല്‍ഖര്; കയ്യടികളോടെ ആരാധകര്\nകേരള രാഷ്ട്രീയത്തിലെ അതികായന് അനുശോചനം അറിയിച്ച് നേതാക്കൾ; നികത്താനാകാത്ത വിടവെന്ന് മുഖ്യമന്ത്രി\nതന്നോടുള്ള വ്യക്തിവൈരാഗ്യം പത്ത് വർഷമായി സുധീരൻ കാണിക്കുന്നുണ്ട്; സുധീരന്റെ കാപട്യം ജനങ്ങൾക്ക് മനസ്സിലാകുമെന്നും അബ്ദുള്ളക്കുട്ടി